MATTHIU 
Matthiu  1 

1  Abraham  nac  mpouh  khatni  David  nac  mpouh  Jisu  Khrista  lunges  key-mei 
kairiang  chakh: 

2  Abraham  rui  Isak  puanc  e;  Isak  rui  Jakob  puanc  e;  Jakob  rui  Juda  puanc  e; 

3  Juda  rui  Tamar  khou  rui  Perez  lev  Zera  puanc  e;  Perez  rui  Hezron  puanc  e; 
Hezron  rui  Aram  puanc  e; 

4  Aram  rui  Aminadab  puanc  e;  Aminadab  rui  Nashon  puanc  e;  Nashon  rui 
Salmon  puanc  e; 

5  Salmon  rui  Rahab  khou  rui  Boaz  puanc  e;  Boaz  rui  Rut  khou  rui  Obed  puanc 
e;  Obed  rui  Jessi  puanc  e. 

6  Jessi  rui  guangh  David  puanc  e;  David  rui  Uria  now  swloumeipui  khou  rui 
Solomon  puanc  e; 

7  Solomon  rui  Rehoboam  puanc  e;  Rehoboam  rui  Abija  puanc  e;  Abija  rui  Asa 
puanc  e; 

8  Asa  rui  Jehoshaphat  puanc  e;  Jehoshaphat  rui  Jehoram  puanc  e;  Jehoram  rui 
Uzzia  puanc  e; 

9  Uzzia  rui  Jotham  puanc  e;  Jotham  rui  Ahaz  puanc  e;  Ahaz  rui  Hezekia  puanc  e; 

10  Hezekia  rui  Manase  puanc  e;  Manase  rui  Amaan  puanc  e;  Amaan  rui  Josia 
puanc  e;  Josia  rui  Jehoiakhin  khatni  kachana  nunc  Babilon  thangc  nym  tatpui 
ganv  khou  puanc  e. 

12  Babilon  thangc  rui  guang  datpui  tangv  Jekhonia  rui  Shealtiel  puanc  e; 
Shealtiel  rui  Zerubbabel  puanc  e; 

13  Zerubbabel  rui  Abiud  puanc  e;  Abiud  rui  Eliakim  puanc  e;  Eliakim  rui  Azor 
puanc  e; 


14  Azor  rui  Sadok  puanc  e;  Sadok  rui  Akhim  puanc  e;  Akhim  rui  Eliud  puanc  e; 

15  Eliud  rui  Eleazar  puanc  e;  Eleazar  rui  Matthan  puanc  e;  Matthan  rui  Jakob 
puanc  e; 

16  Jakob  rui  Khrista  twna  kawmei  Jisu  ta  puanhmei  Meri  gaanv  Josep  puanc  e. 

17  Kurtina  Abraham  khou  rui  David  nganvmei  meickin  ruhna  padeih  e,  David 
khou  rui  Babilon  thangc  tatmei  nganv  meickin  ruhna  padeih  e,  khatni  Babilon 
thangc  tatmei  khou  rui  Khrista  nganvmei  khou  meickin  ruhna  padeih  e. 

Jisu  Khrista  Puanhmei 

(Luk  2.1-7) 

18  Jisu  Khrista  puanhmei  kiu  mi  hei  kumcna  pat  khwan  e.  Kapui  Meri  tei  Josep 
khaamv  swna,  kaney  guang  lunge  kariu  makna  bam  khou,  Meri  tei  Bumaengh 
Nthanmei  ngamv  khou  rui  kapumc  nrit  the  twmei  thay  pat  the. 

19  Kagaanv  Josep  tei  ravchaptatmeipu  lapui  zaeng  rui,  Meri  ta  kandihmei  mav 
khou  tichangamclou  nii  mak  lana  kalat  kalu  maekna  taanlou  ni  the  twna  kalung 
dinglou  bam  khwan  e. 

20  Kamei  mi  kumcna  kakhanh  bam  khou,  zauclo,  Poubauhmei  tuang  baanchara 
akhat  kamang  khou  guangna  sa  khwan  e,  "David  nac  mpouh  Josep,  nang  Meri  ta 
laa  khang  ping  riu,  kalam  thu  kamei  kapumc  nrit  bammei  tei  Bumaengh 
Nthanmei  ngamv  khou  rui  de. 

2 1  Kamei  nac  mpouh  puanc  puni,  kumna  nang  rui  kazanc  Jisu  twna  phuak  nina 
e;  kalam  thu  kamei  rui  kamei  nunc  ta  kaniw  paap  guay  khou  rui  kanlou  puni." 

22-23  "Zauclo,  liuchang  tei  kapumc  nrit  lana  nah  mpouh  akhat  puanc  puni, 
kumna  kazanc  Immanuel  kaw  puni,"  (mi  kabac  kiu  thu  "Ravguangc  aniu  ta  bam 
nduanghlou  bam  e"  twna  e)  twna  Poubauhmei  rui  muhzwng  khou  rui  salou 
kanmei  tei  tiguang  tangh  khang  mi  guay  hei  patmei  tuang  khwan  e. 

24  Josep  tei  zipthauna,  Poubauhmei  tuang  baanchara  rui  samei  tei  piuna  Meri  ta 
kakai  khou  laaguang  the. 


25  Tiki  mi  nac  mpouh  tei  puanh  mak  saanv  kamei  kanow  khou  tatlou  mak 
khwan  e.  Kumna  kamei  rui  kazanc  Jisu  twna  phuaklou  the. 

Matthiu  2 

1  Herod  guangh  sw  bammei  ganv  khou,  Judia  kandih  tuang  Bethlehem  namv 
khou  Jisu  puanc  khwan  e.  Khoutei  neihpat  thangc  rui  Magi  nunc  Jerusalem 
khou  guangna, 

2  "Jihudimei  guangc  puanhmei  kiu  tabui  thangc  tei  cho?  Kamei  puanc  the  twmei 
dinhmei  gaanchuangcna  ta  aniw  neihpat  thangc  how  the.  Kum  thena  kata  kalum 
khang  aniw  guang  tuang  e,"  twna  Herod  khou  thanv  the. 

3  Mi  tei  chu  la  khou  Guangh  Herod  khatni  Jerusalemmei  guay  kaniw  lung 
katuakc  the. 

4  Jihudimei  tuang  amuh  daihmei  nunc  khatni  Riakdanv  dinhpouc  nunc  ta  kaw 
kaduaina  Khrista  kiu  tabui  thangc  puanc  puni  cho  twna  kamei  rui  kaniw  khou 
thanv  the. 

5  Kaniw  rui  sa  the,  "Judia  tuang  Bethlehem  khou  e;  kalam  thu  muhzwng  rui  mi 
kumna  hylou  e: 

6  'He  Juda  tuang  Bethlehem,  nang  hei  Juda  tuang  kapy  singhmei  kaidai  pang 
khou,  nthyam  liangmei  hamh  e;  kalam  thu,  Isaraelmei  amei  ta  gaengclou 
nimeipu,  nang  khou  rui  pat  puni.'" 

7  Mi  tangv  tei  Herod  rui  nkamhna  Magi  nunc  ta  tei  kawna,  gaanchuangcna  kiu 
patmei  ganv  kiu  kaniw  khou  rui  thanv  nthan  the. 

8  Kamei  rui  kaniw  ta  Bethlehem  thangc  ndiulouna  sa  the,  "Nangniw  tatna  ngana 
ta  kiu  phu  mincna  phu  zauc  tho;  kumna  phu  tow  e  thei  akhou  ni  dinclou  o,  ai  ni 
tatna  kata  kalum  ni." 

9  Guangh  lat  tei  chu  lana  kaniw  tat  the.  Neihpat  thangc  kaniw  how  kanmei 
gaanchuangcna  tei  mi  angana  tei  bammei  bamv  rue  khou  tei  guang  ding  tangh 
mak  saanv  kaniw  hu  kasuakcna  tat  khwan  e. 

1 0  Gaanchuangcna  tei  how  pwkhou  kaniw  sa  dat  khang  thay  makmei  ramneila 
neihla  the. 


1 1  Kai  lunge  khou  tei  gut  pwkhou,  mi  angana  tei  lev  kapui  Meri  ta  how  the, 
kumna  kaniw  nkhum  laamv  keyna  kata  kalum  the.  Kaniw  tuang  lanvkhuk  laanc 
patna  kachaekc,  agaw  khatni  mir  kaipat  swna  katlou  the. 

1 2  Herod  daeng  thangc  tat  dat  mak  khang  kaniw  mang  khou  dinclou  tina 
baihmei  chaeng  rui  kaniw  kandic  thangc  tat  dat  kan  the. 

Izip  Thangc  Kaithiley  Tatmei 

13  Kaniw  tei  tat  kanmei  tangv,  Poubauhmei  tuang  baanchara  Josep  mang  khou 
guangna  sa  the,  "Thau  tho,  angana  lev  kapui  ta  nduanghna  Izip  thangc  pak  tat 
tho.  Ai  rui  sa  dal  mak  saanv  mi  khou  lei  bam  o,  kalam  thu  mi  nac  ta  tei  swluai 
khang  Herod  rui  phu  puni  the." 

14  Josep  tei  thauna,  angana  lev  kapui  ta  nduanghna  zingbangc  thangc  Izip 
thangc  tat  kan  the. 

15  Herod  theih  mak  saanv  mi  khou  tei  bamlou  kan  the.  Mi  hei  "Ai  rui  Izip  khou 
rui  anac  mpouh  ta  kaw  guang  puni,"  twna  Poubauhmei  tuang  muczwng  rui 
saloumei  tei  guang  tangc  nthuih  khang  e. 

Alauc  nunc  ta  Dowluaimei 

1 6  Mi  nunc  tei  rui  kata  guat  the  twmei  thay  la  khou,  Herod  tei  kareic  thauna 
kalung  puamc  the,  kumna  kaniw  khou  rui  thayloumei  ganv  tei  chakna, 
Bethlehem  khatni  mi  daeng  khou  naimei,  tingkwm  kanei  tanghmei  khatni  mi 
bangemei  nggaanvmei  nac  guay  ta  rihmei  ndiulouna  swluai  the. 

17-18  "Rama  khou  khwan  akhat  chu  e,  kapmei  lev  kangiuhmei  khwan  e,  Rachel 
kanac  nunc  ta  huayna  kap  bam  e,  swm  gay  dat  ngam  mak  khe,  kanac  nunc  theic 
ngam  the,"  twna  muhzwng  Jeremia  rui  saloumei  tei  mi  hei  kumcna  guang  tangc 
kan  the. 

Izip  khou  rui  Guang  Datmei 

19  Herod  theic  kan  pwkhou,  Izip  khou  Poubauhmei  tuang  baanchara  Josep 
mang  khou  guangna, 

20  "Thau  tho,  angana  lev  kapui  ta  nduanghna  Isarael  kandic  thangc  tat  dat  tho; 
angana  ti  hei  swluai  khang  phu  bammei  nunc  tei  theic  kan  the."  twna  sa  the. 


2 1  Kumna  kamei  thauna,  angana  lev  kapui  ta  nduanghna  Isarael  kandic  khou 
guang  dat  the. 

22  Tiki  Akhilau  rui  kapu  Herod  phaan  lynna  Judia  khou  guangh  sw  bam  e  twmei 
chu  lana  kamei  mi  khou  tei  guang  khang  ping  the.  Kamang  khou  dinclou  tina, 
kamei  Galili  ramv  thangc  ley  tat  kan  the. 

23  Kumna  Nazareth  kawmei  kaidai  khou  guang  lunge  the.  "Kata  Nazarethmei 
twna  kaw  puni,"  twna  muhzwng  nunc  rui  saloumei  tei  mi  hei  kumcna  guang 
tangc  kan  the. 

Duiluploumei  Jahon 

Matthiu  3 


1  Mi  douc  tei  duiluploumei  Jahon  Judia  tuang  tazikramv  khou  guangna, 

2  "lungh  laic  tho,  Ravguangc  guangcdic  ana  the,"  twna  dine  the. 

3  "Toubauhmei  guang  pw  the,  kakhang  chaeng  sw  tho,  kakhang  chaeng  sw 
ntyng  tho,'  twna  gaanv  khat  tazikramv  khou  kauc  bam  e,"  twna  muhzwng  Isaia 
rui  saloumei  tei  kamei  hei  the. 

4  Jahon  tei  guaikuan  hiw  phey  piu  e,  ramhgic  bungkam  kamc  e,  khatni  nkav  lev 
nwm  khuaicdui  rui  kataek  sw  e. 

5  Jerusalem,  Judia  kapwm,  khatni  Jordan  duiriang  gaengv  zaengv  kapwm  khou 
rui  meic  nunc  kadaeng  khou  guang  khwan  e. 

6  Kaniw  paap  kalauhna,  kaniw  ta  Jahon  rui  Jordan  duiriang  khou  duiluplou 
khwan  e. 

7  Pharisimei  khatni  Saddukimei  meic  mpeyna  duiluplou  khang  guang  bammei  ta 
how  la  khou,  Jahon  rui  kaniw  khou  sa  the,  "Nangniw  nrui  nac  nunc!  Guang 
nimei  latzan  khou  rui  pak  la  tho  twna  nangniw  khou  thow  rui  sa  pwna  cho? 

8  Nangniw  tuang  paap  guay  khou  rui  lungh  laih  the  twmei  taanv  rui  lyan  pat  ro. 

9  Aniw  pu  Abraham  nai  e  guang  nimei  dandi  khou  rui  duak  puni  de  twna 
nangniw  ning  la  riu.  Mi  ntauh  guay  ti  hei  Abraham  nac  nunc  tiswlou  nuh  de. 


10  Ntaw  ni  thing  bang  guay  bangbi  khou  nrih  lou  bam  the,  kumna  kathai  gaymei 
nthai  makmei  bang  guay  ta  tei  gai  bauna  mai  khou  phaiclou  puni 

1 1  "Nangniw  lungh  laic  the  twmei  ndauhna,  ai  rui  nangniw  ta  dui  rui  lup-  lou 
the.  Tiki  akhang  suangc  daihmeipu  athei  khou  guang  e;  ai  thu  katuang  phay- 
thuapc  na  sini  sin  tat  khang  biuhmei  hamh  e.  Kamei  rui  nangniw  ta  Bumaengh 
Nthanmei  rui  khatni  mai  rui  luplou  puni. 

12  Kabaanc  khou  nzamh  sin  e;  kagung  guay  tei  laudy  bamv  khou  rui  hun  ganc 
puni.  Katak  guay  tei  saamh  khou  phungc  guang  puni;  kagung  guay  tei  amit  dat 
makmei  mai  khou  ntei  puni." 

1 3  Duilup  khang,  Jisu  Galili  khou  rui  Jordan  khou,  Jahon  daeng  khou  guang 
the. 

14  Tiki  Jahon  rui  kata  khaamna,  "Nang  rui  ata  duiluplou  khang  diki,  ai  rui 
luplou  khang  guang  tu  cho?"  twna  sa  the. 

15  Jisu  rui  mundawna  sa  the,  "Ntaw  thu  nuhlou  tho;  mi  hei  kumcna  ravchap- 
tatmei  taanv  mung  guay  tei  taanc  nthuihlou  nina  di  the."  Khoutei  Jahon  nuhlou 
the. 

16  Jisu  tei  duiluploupui  lev,  dui  khou  rui  thau  dat  the.  Khoutei  tingkauh  laanc 
pat  the,  kumna  Ravguangc  Bumaengc  akhouhna  kumcna  keyna  kakhou 
towloumei  ta  kamei  how  the. 

1 7  Khoutei  tingkauh  thangc  rui,  "Mi  hei  ai  rui  nzianmei  alung  kwnmei  nac 
mpouh  e,"  twna  khwan  akhat  rui  sa  the. 

Jisu  ta  Nthiammei  (Mark  1.12-13;  Luk  4.1-13) 
Matthiu  4 


1  Mi  tangv  ravsic  rui  nthiam  khang,  Bumaengh  rui  Jisu  ta  tazikramv  khou 
nduangh  kulou  khwan  e. 

2  Kalaanv  riakdei,  zingbangc  riakdei  munthianghmei  tangv,  kamei  ndaapc  the. 

3  Khoutei  nthiammeipu  guangna  kakhou  sa  the,  "Nang  Ravguangc  nac  mpouh  e 
thei,  mi  tauc  but  nunc  hei  ntyan  guanh  khang  sa  tio." 


4  Jisu  rui  mundawna  sa  the,  '"Ntyan  na  rui  meic  ringh  mak  ge,  tiki  Ravguangc 
mwang  khou  rui  patmei  lat  guay  tei  rui  ringh  khang  de'  twna  hylouna  nai  e." 

5  Mi  tangv,  ravsic  tei  rui  kata  nthanmei  kaidai  khou  nduangh  gutna  ravkai  twan 
pinh  khou  tidinglou  the. 

6  Khoutei  ravsic  tei  rui  sa  the,  "Nang  Ravguangc  nac  mpouh  e  thei,  cham  key  o, 
'Nang  phay  na  sini  ntauh  khou  kadyang  kasic  mak  khang,  kaniw  rui  nang  ta 
kapuanglou  khang,  kamei  rui  katuang  baanchara  nunc  ta  ndiulou  puni,'  twna 
hylouna  nai  e." 

7  Jisu  rui  kakhou  sa  the,  "'Nang  Racguangc  Poubauhmei  ta  nchanv  lak  nina  e,' 
twna  ni  hylouna  nai  e." 

8  Ravsic  tei  Jisu  ta  kauh  nganvmei  chyngbut  akhat  khou  nduangh  kuna  mbaanv 
guangcdic  guay  khatni  mi  tuang  chingkhiuhmei  guay  lyanlou  dat  re. 

9  Kumna  kamei  rui,  "Nang  nkhum  laamv  keyna  ata  kalum  e  thei,  mi  guay  hei 
nang  khang  tii  puni,"  twna  kamei  rui  sa  the. 

10  Khoutei  Jisu  rui  kakhou  sa  the,  "Tat  kan  o,  Seitaan!  'Nang  Racguangc 
Poubauhmei  ta  kalum  nina  e,  katuang  siamruai  na  sw  nina  e,'  twna  hylouna  nai 


1 1  Khoutei  ravsic  tei  Jisu  ta  mpatlou  the,  kumna  kauh  baanchara  nunc  guang- 
na  kasiamruai  sw  the. 

Jisu  Chamv  Dine  Kahouhmei  (Mark  1.14-15;  Luk  4.14-15) 

12  Jahon  ta  nym  kan  the  twmei  chu  lana,  Jisu  Galili  thangc  tat  dat  kan  the. 

13  Kumna  kamei  Nazareth  mpat-  louna,  Zebulun  khatni  Naphtali  ramv  khou, 
zeihlat  daeng  khou  naimei  Kapharnahum  kaidai  khou  guang  lunge  kan  the. 

14  Hei  tei  muhzwng  Isaia  rui  mi  hei  kumcna  saloumei  tei  guang  tangh  khang  e: 

1 5  "Zebulun  ramv  khatni  Naphtali  ramv,  Galili  duipui  biak  thangc,  Jordan 
paengc  thangc  naimei,  Zentelmei  nunc  bamv  Galili! 


16  Zinghmei  khou  bammei  nunc,  gaanhriw  daihmei  how  the.  Theihmei  lim 
kandic  khou  bammei  nunc  khang  gaanclou  the." 

17  Jisu  mi  ganv  khou  tei  rui  thauna,  "Nangniw  lungh  laic  tho,  tingkauh  guang- 
cdic  ana  the,"  twna  dine  thau  the. 

Reymei  Ziap  nunc  ta  Kawmei  (Mark  1.16-20;  Luk  5.1-11) 

1 8  Jisu  Galili  zeiclat  paengc  khou  tat  guang  khou,  Pitar  twna  kawmei  Simon  lev 
kakainac  Andriu  zeihlat  khou  tei  chiakc  phaic  bammei  ta  how  the.  Kaney  tei 
achuanh  khwan  e. 

19  Khoutei,  "Athei  lay  o,  ai  rui  nangney  ta  meic  nymmei  achuanc  tiswlou  puni," 
twna  Jisu  rui  kaney  khou  sa  the. 

20  Mi  dyng  khou  tei  kaney  tuang  chiakc  guay  ganclouna  Jisu  thei  lay  the. 

2 1  Mi  khou  tei  rui  tat  pat  dat  pwkhou,  baihmei  chana  gaanv  nei — Zebedi  nac 
Jakob  lev  kakainac  Jahon,  kapu  Zebedi  lev  hih  lunge  khou  kaniw  chiak  kasiamh 
bammei  ta  Jisu  how  the.  Kumna  Jisu  rui  kaney  ta  kaw  the. 

22  Mi  dyng  khou  tei  hih  tei  lev  kaney  pu  ta  ganclouna  Jisu  thei  lay  the. 
Jisu  rui  Nnaumei  ta  Tigayloumei  (Luk  6.17-19) 

23  Jisu  tei  sinagog  guay  khou  nchamlouna,  guanghdic  tuang  gaychamv  dincna, 
khatni  meic  nunc  tuang  suan  baengmei  khatni  sunu  naunianmei  guay 
tigaylouna  Galili  ramv  kapwm  khou  ruanlou  the. 

24  Kachamv  tei  Suria  kapwm  khou  chu  lik  the,  kumna  nnaumei  guay,  ravpuat 
kazaat  baih  baihmei  khou  rui  sunu  suan  baengmei  guay,  ravsic  gutmei, 
theilanhmei,  khatni  kapaek  theihmei  guay  ta  kadaeng  khou  phungc  guang  the, 
kumna  mi  guay  tei  kamei  rui  tigaylou  the. 

25  Galili,  Dekapolis,  Jerusalem,  Judia  khatni  Jordan  paengc  khou  rui  meic 
kangdai  Jisu  thei  lay  the. 


Zaenggaymei  nunc  (Luk  6.20-23) 


Matthiu  5 


1  Jisu  rui  meic  kangdai  ta  tei  how  lana,  luanghbut  khou  ku  the,  kumna  kamei 
dungckey  kan  pwkhou,  kaziap  nunc  kadaeng  khou  guang  the. 

2  Khoutei  kamei  rui  kaniw  khou  nchamlouna  sa  the: 

3  "Bumaengh  khou  lungcsimei  nunc  tei  zaenggaymei  nunc  e;  tingkauh  guangcdic 
hei  kaniw  khang  e. 

4  Zaengsi  bammei  nunc  tei  zaenggaymei  nunc  e;  kaniw  ta  swmlou  puni. 

5  Lungh  niamhmei  nunc  tei  zaenggaymei  nunc  e;  kandih  hei  kaniw  laa  puni. 

6  Ravchap  tat  khang  ndaapc  tari  bammei  nunc  tei  zaenggaymei  nunc  e;  kaniw  ta 
tipianlou  puni. 

7  Zauzianthaymei  nunc  tei  zaenggaymei  nunc  e;  kaniw  ta  zauc-nzianlou  puni. 

8  Lungh  nthanmei  nunc  tei  zaenggaymei  nunc  e;  kaniw  Ravguangc  ta  how  puni. 

9  Chaguatpouc  nunc  tei  zaenggaymei  nunc  e,  kaniw  Ravguangc  nac  sw  puni. 

1 0  Ravchaptatmei  khang  rui  raimei  khaengv  bammei  nunc  tei  zaenggaymei  nunc 
e;  tingkauh  guangcdic  hei  kaniw  khang  e. 

1 1  "Azaeng  rui  luh  kasicloumei,  rai  riumei  khatni  simei  nkham  ndamloumei 
ariwmei  nunc  tei  zanggaymei  nunc  e. 

12  Neihla  o  khatni  zaenggay  o,  kalam  thu  tingkauh  thangc  nangniw  swan  daic  e. 
Nangniw  hu  khou  lungclou  kanmei  muhzwng  nunc  ta  ni  hei  tei  kumcna  sw 
kanmei  tuang  e. 

Ntey  khatni  Gaanhmei  (Mark  9.50;  Luk  14.34-35) 

13  "Nangniw  hei  kandihmei  khang  ntey  e.  Tiki  ntey  tei  nsamv  kan  e  thei, 
akumhna  mi  ta  tei  tibumc  dat  nina  cho?  Hei  tei  ganclouna  phay  rui  ni  bin  khang 
hamhna  ramh  baihmei  khat  na  khang  sini  gaeng  dat  mak  khe. 


14  "Nangniw  mbaanv  khang  gaanhmei  e.  chyngbut  rue  khou  naimei  kaidai  tei 
nkamh  ngam  mak  ge. 

1 5  Meic  nunc  rui  maibungc  daanclouna  nggiuh  rui  gumbinlou  mak  ge  tiki 
kahyang  rue  khou  louna  kainung  kapwm  tigaanclou  e. 

16  Hei  tei  kumcna,  nangniw  riw  meic  nunc  hu  khou  tigaanc  o.  Kum  pwkhou 
nangniw  tuang  gaymei  taanv  tei  kaniw  how  lana  tingkauh  thangc  bammei 
nangniw  Pu  hym  tidaih  khang  e. 

Riakdanv  Ti-nthuihloumei  lam  khou 

1 7  "Ai  hei  Riakdanv  khatni  muhzwng  nunc  rui  saloumei  tei  swmaan  khang 
guang  tuang  e  twna  ning  riu;  hei  tei  swmaan  khang  ai  guang  tu  hamh  e,  ti- 
nthuihlou  khang  de. 

18  Ai  rui  nangniw  khou  kaling  siakna  sa  tuang  e:  Riakdanv  khou  hyloumei 
kapwmna  tei  tiguang  tangc  nthuih  mak  saanv,  mi  khou  tei  hyloumei  kahiak 
launa  sini,  tingpuk  kandih  maan  mak  saanv,  maan  ni  tu  hamh  e. 

19  Riakdanv  tuang  nthyam  liangmei  latdanv  akhat  tei  sini  ngaek  makpui  mei 
khatni  ngaek  mak  khang  nchamloupui  mei  ta  tei  tingkauh  guangedic  khou 
nthyam  liangpui  mei  kaw  puni,  tiki  mi  latdanv  guay  tei  piuna  khatni  nchamlouna 
bampui  mei  ta  tei  tingkauh  guangedic  khou  meicdaihmei  kaw  puni. 

20  Hei  zaeng  rui,  ai  rui  nangniw  khou  sa  tuang  e:  nangniw  tuang  ravchaptatmei 
tei  Pharisimei  nunc  khatni  Riakdanv  dinhpouc  nunc  tuang  suangc  mbu  mak  ge 
thei,  nangniw  tingkauh  guangedic  khat  sini  gut  ni  tu  hamh  e. 

Meicdowmei  lam  khou 

21  '"Meicdow  lak  nina  e,  meicdowmei  rue  khou  latzan  nai  e,'  twna  reydouc 
pupouh  nunc  khou  salou  kanmei  tei  nangniw  thay  the. 

22  Tiki  ai  rui  nangniw  khou  sa  tuang  e,  kachana  rue  khou  lungh  puamhpui  mei 
rue  khou  latzan  nai  e.  Kachana  ta  'Raka'  twna  kawpui  mei  ta  tei  pei  khou  zay 
guang  puni,  khatni  'Nang  mpangmei'  twna  sapui  mei  tei  maikwam  key  puni. 

23  Hei  zaeng  rui,  nang  tuang  puatkat  katlou  khang  nang  ravchabamv  khou 
guang  bam  khou,  nang  chana  rui  nang  rue  khou  lungh  nuancloupui  tuang 
naimei  tei  ningtow  e  thei, 


24  nang  tuang  puatkat  tei  ravchabamv  mav  khou  tei  lou  due  lana  nang  chana 
daeng  thangc  tatna  kamei  lev  guatc  sw  rey  o;  mi  tangv  rui  nang  tuang  puatkat  tei 
guang  kat  dat  ro. 

25  "Thowkumhmei  rui  nang  rue  khou  latzankai  khou  lat  phungclou  e  thei, 
latzankai  ku  tangh  mak  khou  katumcna  kamei  lev  guatc  sw  dat  ro.  Hamh  e  thei, 
nang  ta  latzanpouc  khou  tiilouna,  latzanpouc  rui  khangtan  khou  tiilouna  nang  ta 
kangkai  khou  gut  lou  puni. 

Ai  rui  nang  khou  kaling  siakna  sa  tuang  e:  Nkhamhmei  syankangh  paek  tei 
nganvna  di  ti  mak  saanv  nang  mi  khou  tei  rui  pat  dat  ni  tu  hamh  the. 

Lungcmaanvmei  lam  khou 

27  "'Lungcmaanv  lak  nina  e'  twna  samei  tei  nangniw  thay  the. 

28  Tiki  ai  rui  nangniw  khou  sa  e:  Ntumei  akhat  ta  nthahmei  mikzaw  rui  zauhpui 
mei  tei  kalung  khou  mi  pui  tei  lev  lungcmaanv  tang  the. 

29  Hei  zaeng  rui,  nang  tuang  nzat  mik  rui  nang  ta  paapc  tisw  e  thei,  hei  tei  lat 
ganc  o.  Nang  pumc  kapwm  tei  maikwam  khou  phaicloumei  suangc  nang  pumc 
nanw  akhat  maan  kanmei  tei  rui  nang  khang  gay  e. 

30  Nang  tuang  nzat  baanc  rui  nang  ta  paapc  tisw  e  thei,  hei  tei  dan  ganc  o.  Nang 
pumc  kapwm  maikwam  tatmei  suangc  nang  pumc  nanw  maanmei  tei  rui  nang 
khang  gay  e. 

Nowtaanmei  lam  khou  (Metthiu  19.9;  Mark  10.11-12;  Luk  16.18) 

31  "Thow  pw  ni  nowtaan  e  thei,  nowtaanmei  latrik  hyna  kanow  khang  tii  nina  e,' 
twna  ni  sa  e. 

32  Tiki  ai  rui  nangniw  khou  sa  e:  Lungcmaanvpui  zaeng  rui  hamhna, 
nowtaanpui  mei  tei  kanow  ta  lungcmaanv  khang  tiswlou  e;  kumna  taanloumeipui 
ta  tei  kaw  datmeipu  tei  ni  lungcmaanvmei  e. 


Latryan  Swmei  lam  khou 


33  "'Nang  saraamcna  latryan  sw  lak  nina  e,  nang  rui  Poubauhmei  khou  swlou 
kanmei  latryan  tei  ngaek  nina  e,'  twna  reydouc  pupouh  nunc  khou  salou  kanmei 
tei  nangniw  thay  the. 

34  Tiki  ai  rui  nangniw  khou  sa  e:  Nangniw  syangdyng  ding  lak  nina  e.  Tingkauh 
ta  zay  saancna  ni  ding  riu,  mi  hei  Ravguangc  bamv  e; 

35  kandih  ta  ni  zay  saancna  ding  riu,  mi  hei  kaphayba  bamv  e;  Jerusalem  ta  ni 
zay  saancna  ding  lak  nina  e,  mi  hei  Guangh  Daihmei  tuang  kaidai  e. 

36  Nang  py  ta  zay  saancna  ni  syangdyng  ding  lak  nina  e,  nang  rui  nang  sam  lu 
akhat  na  ta  sini  sw  mphwan  ni  sw  mphwan  ngam  mak,  sw  miw  ni  sw  miw  ngam 
mak  ge. 

37  'Kum  ni'  tw  e  thei  'kum  ni'  twna  taan  o;  Icum  lak  ge'  tw  e  thei  'kum  lak  ge' 
twna  taan  o.  Mi  khou  rui  twanmei  guay  tei  simeipu  khou  rui  e. 

Khwm  Khanghmei  lam  khou  (Luk  6.29-30) 

38  '"Mik  akhat  khang  mik  akhat,  huh  akhat  khang  huh  akhat'  twna  samei  tei 
nangniw  thay  the. 

39  Tiki  ai  rui  nangniw  khou  sa  e:  Meicsimei  ta  akhangv  riu.  Nang  biangc  nzat 
biak  kaphi  pw  e  thei,  mbai  biak  ni  nzuhlou  tio. 

40  Nang  ta  latzankai  khou  phungc  kuna  nang  tuang  thiula  asut  khang  sw  pw  e 
thei,  kakhang  nang  tuang  phey  ni  tii  tio. 

4 1  Nang  ta  mail  akhat  tat  khang  nym  zay  pw  e  thei,  kamei  lev  mail  kanei  tatlou 
tio. 

42  Nang  khou  ney  pw  e  thei  tii  tio,  pou  khang  ney  pw  e  thei  tipoulou  tio. 
Nzianmei  lam  khou  (Luk  6.27-28,32-36) 

43  "'Nang  tuang  kaining  kaigeimei  ta  nzian  nina  e,  nang  ta  zauczihmei  ta  karaeng 
nina  e,'  twna  samei  tei  nangniw  thay  the. 


44  Tiki  ai  rui  nangniw  khou  sa  e:  Nang  ta  zauczihmei  ta  nzian  nina  e  khatni  nang 
ta  sw  kasicpui  mei  khang  tei  huayneylou  nina  e. 

45  Mi  hei  kumcna  nangniw  tingkauh  thangc  bammei  nangniw  Pu  nac  nunc  sw 
khang  e.  Kalam  thu  kamei  thu  meicsimei  khou  ni,  meicgaymei  khou  ni  katuang 
neicmik  tisouclou  e,  ravchaptatmei  khou  ni,  ravchap  tat  makmei  khou  ni  ting 
tiriulou  e. 

46  Nangniw  ta  nzianmei  ta  na  nangniw  nzian  e  thei,  nangniw  khang  tabui  swan 
naina  cho?  Dihkhav  kakhamei  nunc  sini  kaniw  ta  nzianmei  ta  thu  nzian  muay 
de. 

47  Nangniw  pam  ta  na  nangniw  zaw  gaanc  riu  e  thei,  meic  baihmei  suangc 
nangniw  tabui  mbu  tuang  naina  cho?  Zentelmei  nunc  ni  hei  tei  thu  sw  muay  de. 

48  Tingkauh  thangc  bammei  nangniw  Pu  nthuihmei  kumcna  nangniw  ni  nthuih 
nina  e." 

Lungcsimei  khang  Tiimei  lam  khou 

Matthiu  6 

1  "Nangniw  tuang  ravchaptatmei  taanv  tei  meic  nunc  rui  how  khang  rui  taanc 
lyan  mak  khang  ramhthay  o. 

2  Mi  kumcna  taanc  e  thei,  tingkauh  thangc  bammei  nangniw  Pu  khou  rui 
nangniw  swan  laatow  ni  tu  hamh  e. 

3  "Lungcsimei  nunc  khang  nang  rui  tii  patpui  ganv  khou,  gaylwn  swmei  nunc  rui 
meic  nunc  rui  thuanclou  pw  khang  rui  sinagog  khou  khatni  chaengdai  khou  sw 
lyanmei  tei  kumcna  nang  sw  riu.  Ai  rui  nangniw  khou  kaling  siakna  sa  tuang  e: 
kaniw  tuang  swan  kaniw  laa  tang  the. 

3  Nang  rui  lungcsimei  khang  tiipui  ganv  khou,  nang  tuang  nzat  baanc  rui  tiimei 
tei  mbai  baanc  ta  tithay  riu; 

4  nang  rui  tiimei  tei  meic  baihmei  khou  tithay  khang  hamh  e.  Kum  pwkhou,  meic 
thay  makna  taanhmei  tei  thaymei  nang  Pu  rui  nang  khang  swan  tii  puni. 


Huayneymei  lam  khou  (Luk  11.2-4) 


5  Nangniw  huayneypui  ganv  khou,  gaylwnswmei  nunc  tei  kumh  riu;  kalam  thu 
kaniw  tei  meic  nunc  rui  how  khang  sinagog  khou  khatni  meic  geihmei  chaengdai 
kwn  kwn  khou  dingna  huayney  nii  e.  Ai  rui  nangniw  khou  kaling  siakna  sa  tuang 
e:  Kaniw  tei  kaniw  tuang  swan  laa  tang  the. 

6  Tiki  nang  huayneypui  ganv  khou,  nang  kai  lunge  khou  gutna  kaikhamv 
mbanghlouna,  mik  rui  how  makmei  nang  Pu  khou  huayney  o.  Kum  pwkhou, 
meic  thay  makna  taanhmei  ta  howmei  nang  Pu  rui  tiilou  puni. 

7  "Kumna  nangniw  huayney  khou,  Zentelmei  nunc  rui  kabah  maekmei  lat 
kaluaih  kaluaihna  suaic  bammei  tei  kumcna  sw  riu; 

8  kalam  thu  nangniw  ney  mak  khou  rui  nangniw  khang  kage  naimei  tei  nangniw 
Pu  rui  thay  rey  bam  tuang  de. 

9  "Hei  zaeng  rui,  mi  hei  kumcna  huayney  o:  Tingkauh  thangc  bammei  aniw  Pu, 
nang  zanc  nthanmei  sw  diu; 

10  Nang  guangedic  guang  diu,  tingkauh  thangc  kumc  kandih  khou  ni,  Nang 
ningmei  sw  diu. 

1 1  Aniw  khang  neih  khat  khang  biuhmei  taektw  aseic  tiilou  o. 

1 2  Aniw  rui  aniw  khou  nkhuailoumei  nunc  khuay  kuakloumei  kumcna,  aniw 
khuay  kuaklou  o. 

13  Aniw  ta  nthiammei  khou  zaylou  rio,  tiki  simeipu  khou  rui  gaeklou  o. ' 

14  "Kalam  thu  meic  nunc  rui  nangniw  khou  nkhuailoumei  tei  nangniw  rui 
kuaklou  e  thei,  tingkauh  thangc  bammei  nangniw  Pu  rui  ni  nangniw  khuay 
kuaklou  puni. 

1 5  Tiki  nangniw  rui  meic  nunc  khuay  kuaklou  mak  ge  thei,  nangniw  Pu  rui  ni 
nangniw  khuay  kuaklou  lak  ge. 

Munthianghmei  lam  khou 

1 6  "Nangniw  munthiangh  khou,  gaylwn  swmei  nunc  kumcna  nchung  suipui  lwn 
sw  riu.  Kalam  thu  kaniw  munthiangc  e  twmei  meic  nunc  thay  kan  diu  khang 


kaniw  sw  e.  Ai  rui  nangniw  khou  kaling  siakna  sa  tuang  e:  Kaniw  thu  kaniw 
tuang  swan  laa  tang  the. 

17  Tiki  nang  munthiangh  khou,  nang  py  thauh  tey  o  khatni  nang  zaw  phi  o. 

18  Kum  pwkhou,  nang  munthiangc  e  twmei  meic  nunc  khou  lyan  makna,  tiki 
mik  rui  how  makmei  tingkauh  thangc  bammei,  meic  thay  makna  taanhmei  guay 
howmei  nang  Pu  rui  nang  taanv  thai  tiilou  puni. 

Tingkauh  thangc  Lanv  Rymei  (Luk  11.  33-34) 

19  "Nangniw  nthumc  rui,  sauhmei  rui,  khatni  kaihouhmei  rui  sw  maanpui  bamv 
mi  kandic  khou  hei  nangniw  khang  lanv  ry  riu. 

20  Tiki  nthumc  rui,  sauhmei  rui,  khatni  kaihouhmei  rui  swmaan  dat  makpui 
bamv  tingkauh  thangc  nangniw  khang  lanv  ry  o. 

2 1  Kalam  thu  nang  tuang  lanv  naipui  bamv  khou  tei  nang  lung  ni  nai  puni. 
Meic  Pumc  tuang  Thaucmai  (Luk  11.34-36) 

22  "Mik  hei  meic  pumc  tuang  thaucmai  e.  Nang  mik  gay  ti  thei  nang  pumc 
kapwm  gaanc  kah  ka  puni. 

23  Tiki  nang  mik  si  ti  thei  nang  pumc  kapwm  zingh  zing  puni.  Hei  tei  kumcna 
nang  khou  naimei  gaanhmei  tei  zingc  e  thei  nang  pumc  tei  adih  zingc  puni  tha! 

Ravguangc  khatni  Lanv  Bangc 

24  "Meic  gaanv  khat  na  sini  kaipouc  kanei  bangc  sw  nuh  mak  ge.  Kamei  rui 
gaanv  khat  ta  nzian  e  thei,  gaanv  khat  ta  karaeng  puni.  Hamh  e  thei  gaanv  khat 
ta  kungc  e  thei,  gaanv  khat  ta  ntaamv  puni.  Nangniw  syan  lev  Ravguangc  bangc 
sw  kariu  nuh  mak  ge. 

25  "Hei  zaeng  rui  nangniw  khou  sapui  tuang  e:  Nangniw  ringh  khang  tu  zangv 
khang  rui  khatni  nangniw  pumc  khang  nsuay  mbaanv  khang  rui  lungh  katuakc 
bam  riu.  Ringhmei  hei  taektw  khang  suangc  nthuk  mak  nah  cho  khatni  meic 
pumc  hei  pheybaan  khang  suangc  nthuk  mak  nah  cho? 


26  Kauh  samhmei  nruayna  nunc  ta  tei  zauc  o.  Kaniw  nap  lingh  mak  ge,  lau  tay 
mak  ge,  saamh  naina  ni  lou  mak  ge;  tiki  tingkauh  thangc  bammei  nangniw  Pu 
rui  kaniw  ta  titu  nggu  bam  e.  Nangniw  thu  nruayna  khang  suangc  kunghmei 
hamh  nah  cho? 

27  Thow  tei  lungh  katuakcmei  rui  kapanty  chowbuk  akhat  na  sini  tisaengc 
ngammei  naina  cho? 

28  "Tabui  swna  nangniw  pheybaan  khang  lungh  katuakc  bam  tu  cho?  Ramvpuk 
khou  thau  bammei  mwnpwang  guay  ta  tei  kakhanh  zauc  o.  Kaniw  phey  langh 
taanh  mak  ge. 

29  Tiki  ai  rui  nangniw  khou  samei  tuang  e:  Lungcgay  chingkhiuhmei  Guangh 
Solomon  sini  mi  pwang  tei  kumcna  karuh  tangc  kan  mak  ge. 

30  Aseic  na  thaulouna  nthuanh  mai  khou  phaiclou  kan  nimei  bang  ta  sini 
Ravguangc  rui  mi  kumcna  karuhlou  e  thei,  he  lwmmei  nthyammei  thiu,  mi 
khang  tei  suangc  nangniw  ta  thu  mbuna  karuhlou  pw  lak  nah  cho? 

31  "Hei  zaeng  rui,  'Aniu  tabui  tu  ulna  cho?',  Tabui  zangv  nina  cho?',  hamh  e  thei 
Tabui  nsuay  mbaanv  nina  cho?'  twna  lungh  katuakc  bam  riu. 

32  Zentelmei  rui  mi  guay  ti  hei  phu  e.  Mi  guay  hei  nangniw  khang  kage  nai  e 
twmei  tingkauh  thangc  bammei  nangniw  Pu  rui  thay  e. 

33  Tiki  Ravguangc  guangcdic  khatni  katuang  ravchaptatmei  tei  phu  rey  o,  kum  e 
thei  mi  guay  hei  ni  nangniw  khang  tii  puni. 

34  Hei  zaeng  rui  nthuanh  khang  rui  lungh  kadan  riu;  kalam  thu  nthuanh  rui 
nthuanh  khang  kadan  puni.  Tingmik  akhat  tuang  kadanmei  tei  mi  tingmik 
khang  tei  biuc  the." 

Meickai  ta  Latzan  Sw  Riu 

Matthiu  7 

1  "Nangniw  ta  ni  latzan  sw  mak  khang,  nangniw  meickai  ta  latzan  sw  riu. 

2  Kalam  thu  nangniw  rui  meickai  ta  swmei  latzan  tei  rui  nangniw  ta  ni  sw  dat 
puni,  khatni  nangniw  rui  ndatmei  dath  tei  rui  nangniw  ta  ni  ndat  dat  puni. 


3  Tabui  swna  nangniw  mik  khou  naimei  thing  dangv  ta  tei  kakhanh  makna 
nangniw  chana  mik  khou  naimei  nrouc  ta  tei  how  bam  tu  cho? 

4  Nang  mik  khou  thing  dangv  nai  lana,  nang  chana  khou  'Nang  mik  khou  nrouc 
naimei  tei  laa  ganclou  pumc  e'  twna  nang  akumhna  sa  ngamna  cho? 

5  Gaylwn  swmei  nang,  nang  mik  khou  naimei  thing  dangv  tei  laa  ganc  rey  o,  kum 
e  thei  nang  chana  mik  khou  naimei  nrouc  tei  laa  ganh  khang  nang  mik  how 
nthan  puni. 

6  "Nthanmei  puat  tei  si  nunc  khang  tii  riu;  karih  patna  nangniw  ta  nkay  puni. 
Khatni  nangniw  tuang  kaphut  tei  guak  kui  nunc  hu  khou  phaiclou  riu;  kaniw  rui 
hei  tei  ni  binna  nangniw  ta  sow  puni. 

Ney  o,  Phu  o,  Nchow  o  (Ink  11.9-13) 

7  "Ney  o,  tii  puni;  phu  o,  mphang  puni;  kaikhamv  nchow  o,  laanclou  puni. 

8  Kalam  thu,  neymei  kathuic  laatow  e,  phumei  kathuic  phu  tow  e,  kaikhamv 
nchowmei  kathuic  khang  laanclou  puni. 

9  Kanac  rui  ntyan  ney  tina  ntauh  tii  nimei  thow  naina  cho? 

10  Khatni  khav  ney  tina  nrui  tii  nimei  thow  naina  cho? 

1 1  Kumna  meicsimei  nangniw  sini  nangniw  nac  nunc  khang  gaymei  puat  tii  thay 
e  thei,  tingkauh  thangc  bammei  nangniw  Pu  rui  thu,  mi  khang  suangc  mbuna, 
kakhou  neymei  kathuic  khang  gaymei  puat  tii  pu  lak  nah  cho? 

12  "Hei  zaeng  rui,  nangniw  khou  swlou  pw  tu  laa  niimei  tei  nangniw  rui  meic 
nunc  khou  swlou  tio.  Riakdanv  khatni  muhzwng  nunc  tuang  latdyn  kiu  mi  hei 
the. 

Nrummei  lev  Hamei  Chaengmun  (Luk  13.24) 

13  "Nangniw  nrummei  chaengmun  khou  gut  ro.  Kalam  thu  maanmei  khou  zaylou 
nimei  chaengmun  tei  thu  ha  e,  kachaeng  ni  daic  e.  Kumna  mi  khou  tei  gutmei 
meic  geic  e. 


14  Tiki  ringhmei  khou  zayloumei  chaengmun  tei  nrum  e,  kachaeng  ni  nthyam  e, 
kumna  hei  tei  laatowmei  meic  rau  e. 

Kabang  khatni  Kathai  (Luk  6.43-44) 

15  "Guatmei  muczwng  nunc  khou  rui  ramhthay  o;  kaniw  tei  lauziu  gic  runna 
nangniw  khou  guang  e,  tiki  kalungc  khou  thu  nrammei  angiw  nunc  e. 

16  Kaniw  tuang  thai  khou  rui  nangniw  rui  kaniw  ta  thay  puni.  Sauh  luai  khou 
rui  drakha  thai  nthai  mak  ge;  raengtaw  sauc  bang  khou  rui  laengkic  thai  nthai 
mak  ge. 

17  Hei  tei  kumcna,  karav  gaymei  bang  rui  kathai  gaymei  nthai  e;  karav  simei 
bang  rui  kathai  simei  nthai  e. 

18  Karav  gaymei  thing  bang  rui  kathai  simei  nthai  mak  ge;  karav  simei  thing 
bang  rui  ni  kathai  gaymei  nthai  ngam  mak  ge. 

1 9  Kathai  gaymei  nthai  makmei  thing  bang  guay  ta  tei  gai  bauna  mai  khou 
phaiclou  e. 

20  Mi  kumna,  kaniw  ta  tei  kaniw  thai  khou  rui  nangniw  thay  puni. 
Ai  Nang  ta  Thai  Mak  ge  Tw  Nimei  (Luk  13.25-27) 

2 1  "Ata  'Poubauhmei,  Poubauhmei'  twna  kawmei  kathuicna  tei  tingkauh 
guangcdic  khou  gut  rap  ni  tu  hamh  e;  tiki  tingkauh  thangc  bammei  apu  rui 
ningmei  khou  tatmei  kamei  na  tei  rui  gut  khang  de. 

22  Mi  nungc  kiu  meic  mpeyna  rui  'Poubauhmei,  Poubauhmei,  aniw  nang  zanc 
khou  ravmundinc  kan  tu  hamhna  cho,  nang  zanc  khou  ravsic  nunc  ta  nthau 
ganc  kan  tu  hamhna  cho,  khatni  nang  zanc  khou  charynmei  taanv  mpeyna  taanc 
kan  tu  hamhna  cho?'  twna  sa  puni. 

23  Mi  khou  kiu,  'Ai  nangniw  ta  thay  mak  ge,  nangniw  latliammei  nunc,  akhou  rui 
tat  kan  o'  twna  ai  rui  kaniw  khou  sa  puni. 


Ningtyngmei  khatni  Mpangmei  (Luk  6.47  49) 


24  "Hei  zaeng  rui,  alat  guay  hei  chuna  piupui  mei  tei  ntauh  rue  khou  kakai 
swmei  ningtyngpui  mei  tei  kumhmei  tuang  e. 

25  Ting  bun  keyna  dui  daic  key  the,  pwanzingh  guangna  kai  ta  tei  guang  thui 
the;  tiki  kai  tei  bow  mak  ge,  kalam  thu  hei  tei  ntauh  rue  khou  lingclouna  swlou 
the. 

26  "Tiki  alat  guay  hei  chu  lana  piu  makpui  mei  tei  thu  sypung  rue  khou  kakai 
swmei  mpangpui  mei  tei  kumhmei  tuang  e. 

27  Ting  bun  keyna  dui  daic  the,  pwanzingh  guangna  mi  kai  ta  tei  thui  the.  Mi  kai 
tei  pun  kasic  karoucna  pun  kan  the." 

Jisu  Ngamv 

28  Jisu  rui  mi  guay  hei  sa  luai  key  pwkhou,  katuang  latdyn  tei  meic  nunc  khang 
tei  charyn  sih  the. 

29  Kalam  thu  kaniw  tuang  Riakdanv  dinhpouc  nunc  tei  kumh  makna,  ngamv 
naimei  gaanv  khat  kumcna  kamei  rui  nchamlou  khwan  e. 

Mphaanhmeipu  ta  Tigayloumei  (Mark  1.40-45;  Luk  5.12-16) 
Matthiu  8 

1  Jisu  luanghbut  thangc  tei  rui  key  dat  khou,  meic  kangdai  kathei  lay  key  khwan 
e. 

2  Khoutei  mphaanhmeipu  gaanv  khat  guangna  kahu  khou  khuksun  keyna 
"Poubauhmei,  nang  rui  nuh  e  thei,  ata  sw  nthanlou  ngam  e,"  twna  sa  the. 

3  Jisu  kabaanc  haamv  patna  mi  pu  ta  tei  kahilouna,  "Ai  nang  ta  sw  nthanlou  nii 
the,  nthan  tho,"  twna  sa  the.  Mi  dyng  khou  tei  mi  pu  tei  mphaanhmei  gay  dat 
kan  the. 

4  Khoutei  Jisu  rui  kakhou  sa  the,  "Nang  meic  gaanv  khat  na  khou  sini  mi  hei 
salou  nuh  mak  ge.  Tiki  amuh  khou  tei  lyan  tat  tho,  kumna  nang  gay  dat  the 
twmei  meic  guayna  thay  khang,  Mousi  tuang  latdanv  thei  layna  khaengmei  taanv 
tei  taanc  tho." 


Rihpy  Gaanv  Khatpu  Bangc  ta  Tigayloumei  (Luk  7.1-10) 

5  Jisu  Kapharnahum  khou  gut  pwkhou,  Rommei  rihpy  gaanv  khat  kadaeng  khou 
guangna  kakhou  huaychana, 

6  "Poubauhmei,  abangc  gaanv  khat  kapaek  theicna  ryanra  sihna  kai  thangc  zip 
bam  e,"  twna  sa  the. 

7  Khoutei,  "Ai  guangna  tigaylou  puni,"  tuna  Jisu  rui  sa  the. 

8  Mi  pu  tei  rui  mundawna  sa  the,  "Poubauhmei,  nang  guanglou  bam  khang  akai 
kumhmei  hei  thu  biuh  mak  ge.  Nang  tuang  latkaeng  na  sa  patlou  o,  kum  e  thei 
abangc  tei  gay  dat  puni  de. 

9  Kalam  thu,  ai  hei  ngamv  naimei  bangc  khou  bammei  akhat  re,  khatni  abangc 
khou  ni  rihmei  nunc  nai  e.  Ai  rui  rihmei  gaanv  khat  ta  Tat  ro'  tw  ti  thei  kamei  tat 
re,  khatni  rihmei  gaanv  khat  ta  'Guang  o'  tw  ti  thei  kamei  guang  e.  Ai  rui  abangc 
ta  'Mi  hei  taanc  o'  tw  ti  thei  kamei  taanc  e." 

10  Jisu  rui  hei  tei  chu  la  khou,  kakhang  kadath  dat  the,  kumna  kathei  lay 
bammei  nunc  khou  tei  sa  the,  "Ai  nangniw  khou  kaling  siakna  sa  tuang  e:  Mi  pu 
hei  kumcna  lwmmei  Isaraelmei  pang  khou  nganvna  ai  gaanv  khat  na  sini  ariw 
mak  ge. 

1 1  Ai  rui  nangniw  khou  samei  hei  e:  Tingkauh  guangcdic  tuang  ngai  khou 
neihpat  neihkey  thangc  rui  meic  mpeyna  guangna  Abraham,  Isak,  khatni  Jakob 
lev  dungc  nchamc  puni. 

12  Mi  ganv  khou  kiu  guanghdic  nac  nunc  ta  tei  kapaengc  zinghmei  khou 
phaiclou  tina,  mi  khou  tei  kapna  huh  khaic  ndyang  kariak  riak  bam  puni." 

13  Khoutei  Jisu  rui  Rommei  rihpypu  khou  tei  sa  the,  "Tat  tho,  nang  rui  lwmmei 
thei  layna  tigaylou  puni  the."  Mi  dyng  khou  tei  kabangc  tei  gay  dat  kan  the. 

Jisu  rui  Meic  Mpeyna  ta  Tigayloumei  (Mark  1.29-34;  Luk  4.38-41) 

14  Jisu  Pitar  kai  khou  guang  pwkhou,  Pitar  now  pui  ravmancna  kalaeng  khou 
zip  bammei  ta  how  the. 


15  Jisu  rui  mi  pui  baanc  tei  kahilou  tina  ravmanhmei  tei  gay  dat  kan  the,  kumna 
kamei  thauna  Jisu  siamruai  sw  the. 

1 6  Mi  nungc  zingbangc  tei,  ravsic  gutmei  meic  mpeyna  ta  kadaeng  khou 
laaguang  khwan  e.  Jisu  rui  ravsic  nunc  ta  tat  pat  khang  latdanv  patna  alay 
ganclou  khwan  e,  khatni  nnaumei  guay  ta  tigaylou  khwan  e. 

17  Mi  hei  "Kamei  rui  aniu  tuang  sunu  guay  laa  ganclou  the  khatni  aniu  tuang 
ravpuat  guay  phungc  ganclou  the"  twna  muhzwng  Isaia  rui  saloumei  tei  guang 
tangh  khang  the. 

Jisu  Thei  Laymei  Thukh  (Luk  9.57-62) 

1 8  Jisu  rui  meic  kangdai  kadaeng  khou  bammei  ta  how  lana,  zeihlat  paengc 
akhat  thangc  pat  khang  kaziap  nunc  khou  sa  the. 

19  Khoutei  Riakdanv  dinhpouc  gaanv  khat  kadaeng  khou  guangna,  "Dinhpouc, 
nang  tatpui  bamv  kathuic  ai  nang  thei  lay  ni,"  twna  sa  the. 

20  Jisu  rui  kakhou  sa  the,  "Asacsi  nunc  khang  kakai  nai  e,  kauh  samhmei 
nruayna  nunc  khang  ni  kabou  nai  e,  tiki  Meic  Nac  Mpouh  khang  thu  kapy 
mbaeng  keyna  zaengswloupui  bamv  maek  ge." 

2 1  Baihmei  ziap  gaanv  khat  rui  Jisu  khou,  "Poubauhmei,  ai  akai  tatna  apu  ta 
mbeihlou  rey  ni  he,"  twna  sa  the. 

22  Tiki  Jisu  rui,  "Athei  lay  o,  theihmei  ta  thu  theihmei  nunc  rui  mbeih  khang 
ganclou  ti  tho."  twna  sa  the. 

Jisu  rui  Puanzingh  Khaamloumei  ( Mark  4.35-41;  Luk  8.22-25) 

23  Khoutei  kamei  hih  akhat  khou  gut  the,  kumna  kaziap  nunc  kathei  lay  tat  the. 

24  Zeihlat  khou  tei  puanzingh  tanhmei  guang  the,  kumna  hih  tei  dui  luat  rui  liak 
bin  guang  the;  tiki  Jisu  thu  zipri  bam  khwan  e. 

25  Ziap  nunc  tei  kadaeng  khou  guangna  kata  nchyang  thauna,  "Poubauhmei, 
aniu  ta  kanlou  o!  Aniu  theic  puni  the!"  twna  sa  the. 


26  Kamei  rui  kaniw  khou  sa  the,  "Lwmmei  nthyammei  nunc,  tabui  swna  nangniw 
heidi  ping  bam  tu  cho?"  Khoutei  kamei  thauna  puanzingh  khatni  dui  luat  ta  tei 
luh  the.  Khoutei  rimh  rim  key  kan  the. 

27  Khoutei  kaniw  tei  ngak  the.  Kumna,  "Puanzingh  khatni  duipui  rui  nganvna 
kalat  piu  bammeipu  hei  akumhpui  mei  lana  cho?"  twna  kaniw  rui  sa  the. 

Ravsic  Gutmei  Nei  ta  Tigayloumei  (Mark  5.1-20;  Luk  8.26-39) 

28  Jisu  zeihlat  paengc  akhat  thangc,  Gadaramei  ramv  khou  guang  pwkhou, 
ravsic  gutmei  gaanv  nei  taroulang  khou  rui  patna  kata  ariw  khwan  e.  Kaney  tei 
heidikamv  kheih  si  e,  twmei  thu,  mi  chaeng  tei  meic  tat  ruan  bauh  mak  bam 
khwan  e. 

29  Zauclo,  kaney  rui  kaucna  sa  the,  "Ravguangc  Nac  Mpouh,  nang  aney  ta  tabui 
sw  nina  cho?  Kaganv  tangh  mak  khou  aney  ta  dandi  tii  ni  the  twna  guang  tu 
cho?" 

30  Kaniw  khou  rui  due  hak  mak  thangc  guak  kangdai  akhat  kataek  mpac  bam 
khwan  e. 

3 1  Ravsic  nei  tei  rui  Jisu  khou  huaychana,  "Nang  rui  aney  ta  nthau  pat  re  thei, 
guak  nunc  khou  tei  ndiulou  o,"  twna  sa  the. 

32  Khoutei,  "Tat  tho,"  twna  Jisu  rui  kaney  khou  tei  sa  the.  Kumna  patna  guak 
nunc  khou  tei  gut  kan  the.  Guak  pang  tei  dui  khuangc  khou  saeng  keyna  zeihlat 
khou  tei  saenglouna  theic  ngam  kan  the. 

33  Guak  gaenghmei  nunc  tei  mi  kaidai  thangc  tei  pak  tatna  guak  nunc  khou 
khatni  ravsic  gutmeipu  nei  khou  tei  pat  kanmei  guay  tei  poulou  the. 

34  Khoutei  mi  kaidai  mei  guay  tei  Jisu  ta  ariw  khang  pat  the.  Kaniw  rui  kata  ariw 
pwkhou  kaniw  tuang  ramv  khou  tei  rui  tat  pat  kan  khang  huaycha  the. 

Kapaek  Theihmeipu  ta  Tigayloumei  (Mark  2.1-12;  Luk  5. 1 7-26) 
Matthiu  9 


1  Jisu  hih  tuangena  zeihlat  tei  kaan  pat  datna  karamc  kaidai  khou  guang  dat 
the. 


2  Khoutei  meic  gaanvsaekc  rui  kapaek  theihmeipu  gaanv  khat  ta  kazy  khou 
nzilouna  Jisu  daeng  khou  puanc  guang  khwan  e.  Jisu  rui  kaniw  ramlum  tei  how 
la  khou,  kamei  rui  kapaek  theihmeipu  khou  tei,  "Abungle,  ping  dat  ri  tho,  nang 
paap  guay  kuaklou  the,"  twna  sa  the. 

3  Mi  khou  tei,  Riakdanv  dinhpouc  gaanvsaekc  rui  kaniw  rana  kaniw  khou,  "Mi 
pu  hei  Ravguangc  ta  ramhsak  makpui  lat  sa  e!"  twna  sa  the. 

4  Kaniw  lungning  tei  thay  lana,  Jisu  rui  sa  the,  "Tabui  swna  nangniw  lung  khou 
simei  lungning  kakhanh  bam  tu  cho? 

5  'Nang  paap  guay  kuaklou  the,'  twna  samei  chiw  ni,  Thauna  tat  tho,'  twna 
samei  chiw  cho?  Meic 

6  Nac  Mpouh  khou  hei  paapc  kuaklou  khang  kandih  khou  ngamv  nai  e  twmei 
nangniw  thay  khang  lyanlou  puni,"  khoutei  kamei  rui  kapaek  theihmeipu  khou 
tei,  "Thau  tho,  nang  tuang  zybam  lai  thauna  nang  kai  thangc  tat  tho,"  twna  sa 
the. 

7  Mi  pu  tei  thauna  kakai  tat  kan  the. 

8  Meic  kangdai  tei  hei  tei  how  la  khou,  kaniw  khou  pingmei  padik  the,  kumna  mi 
kumhmei  ngamv  hei  maansei  nunc  khou  tiiloumei  Racguangc  ta  kaniw  thuanc 
the. 

Metthiu  ta  Kawmei  (Mark  2.13-1 7;  Luk  5.27-32) 

9  Jisu  mi  bamv  khou  tei  rui  tat  pat  khou,  kazanc  Metthiu  kawmeipu  dihkhav 
laamei  bamv  khou  dungc  bammei  ta  how  lana,  "Athei  lay  o,"  twna  sa  the.  Metthiu 
thauna  kathei  lay  the. 

10  Jisu  mi  pu  kai  khou  tei  kaziap  nunc  lev  nap  tu  bam  khou,  dihkhav  kakhamei 
nunc  khatni  paapcmei  nunc  mpeyna  ni  guangna  tu  nchamc  bam  khwan  e. 

1 1  Hei  tei  Pharisimei  nunc  how  lana,  kaniw  rui  Jisu  ziap  nunc  khou,  "Tabui 
swna  nangniw  tuang  kaipouc  hei  dihkhav  kakhamei  nunc  khatni  paapcmei  nunc 
lev  tu  kariu  bam  tu  cho?"  twna  sa  the. 

12  Hei  tei  chu  lana,  Jisu  rui  sa  the,  "Karav  gaymei  nunc  khang  thu  ravtow  amuc 
kage  maek  ge,  nnaumei  nunc  khang  de. 


13  Ai  rui  kahawmei  thu  zauzian  ta  de,  khaengmei  ta  hamh  e,'  twmei  kabac  hei 
kathai  tat  ro.  Kalam  thu,  ai  guangmei  hei  ravchaptatmei  nunc  ta  kaw  khang 
hamh  e,  paapcmei  nunc  ta  kaw  khang  de." 

Munthianghmei  lam  khou  Thanvmei  (Mark  2.18-22;  Luk  5.33-39) 

14  Mi  tangv  tei,  Jahon  ziap  nunc  guangna,  "Aniw  khatni  Pharisimei  nunc  thu 
munthiangc  bam  ki,  tabui  swna  nang  ziap  nunc  thu  munthiangh  mak  tu  cho?" 
twna  Jisu  khou  thanv  the. 

15  Khoutei  Jisu  rui  kaniw  khou  sa  the,  "Akumhna  nowsuanh  gin  nunc  tei, 
nowpouc  bam  khou  latlu  bam  nina  cho?  Nowpouc  ta  tei  kaniw  khou  rui  laa  tat 
kanmei  ganv  guang  puni.  Mi  tangv  thu  kaniw  munthiangc  puni. 

16  "Meic  gaanv  khat  na  rui  sini  phey  raan  khou  phey  thanh  khuamlou  mak  ge. 
Kalam  thu  phey  thanh  tei  rui  zay  kaek  kasic  ranvlou  puni. 

17  Ramh  gic  muanc  raan  khou  ni  drakha  zouc  thanh  lou  mak  ge.  Hei  tei  lou  ti 
thei,  muanh  tei  puak  bakna  drakha  zouc  tei  maan  puni,  kumna  muanh  tei  ni  sw 
kasic  puni.  Tiki  muanh  ni  drakha  zouc  ni  maan  mak  khang  drakha  zouc  thanh 
thu  muanh  kathanc  khou  lou  tuang  de." 

Sinagog  tuang  Kapypu  Nac  Aluhpui  khatni  Jisu  Phey  Tin  Kahimeipui  (Mark 
5.21-43;  Luk  8.40-56) 

18  Jisu  mi  lat  hei  sa  bam  khou,  sinagog  tuang  kapy  swmei  gaanv  khat  guangna, 
Jisu  hu  khou  khuksun  keyna,  "Anac  aluhpui  ntaw  na  hei  theic  nina  bam  the. 
Nang  guangna  karuc  khou  nang  baanc  kabouclou  o.  Kum  ti  thei  kamei  ringc  dat 
puni  de,"  twna  sa  the. 

19  Khoutei  Jisu  ding  thauna  kathei  lay  tat  the,  kumna  kaziap  guay  ni  lay  tat  the. 

20  Khoutei,  tingkwm  ruhna  kanei  zeina  bammeipui  gaanv  khat  Jisu  thei  khou 
guangna  katuang  phey  tin  kahi  the. 

2 1  Kalam  thu,  "Katuang  phey  tei  kahilou  rap  ti  thei,  ai  gay  dat  rap  puni  de,"  twna 
kamei  ning  the. 

22  Khoutei  Jisu  kathei  karih  pat  pwkhou  kata  how  lana,  "Alucle,  nang  ramlum 
rui  nang  ta  tigaylou  the,"  twna  sa  the.  Mi  dyng  khou  tei  mi  pui  tei  gay  dat  kan 
the. 


23  Jisu  sinagog  tuang  kapypu  kai  khou  tei  gut  pwkhou,  alim  muanmei  nunc 
khatni  meic  kangdai  kachin  karo  bammei  ta  how  lana, 

24  "Nangniw  tat  pat  kan  o.  Mi  nac  hei  theih  mak  ge;  zip  bam  tu  de,"  twna  sa  the. 
Khoutei  kaniw  kata  nuic  the. 

25  Meic  nunc  ta  tei  mpaeng  thangc  tipat  lana,  kamei  kainung  khou  gutna  mi  nac 
baanc  tei  zay  the.  Khoutei  mi  nac  tei  thau  the. 

26  Mi  chamv  hei,  mi  ramv  kapwm  khou  tei  chu  lik  kan  the. 
Mik  Tiatmei  Gaanv  Nei  ta  Tigayloumei 

27  Jisu  mi  khou  tei  rui  tat  pat  dat  khou,  mik  tiatmei  gaanv  nei  kathei  lay  tatna, 
"Aney  ta  zauc  nzianlou  o,  he  David  nac  mpouh!"  twna  kauc  the. 

28  Jisu  kainung  gut  pwkhou,  mik  tiat-meipu  nei  tei  kadaeng  khou  guang  the. 
Khoutei  Jisu  rui,  "Ai  rui  nangney  ta  tigaylou  ngam  puni  de  twmei  nangney  lwm 
dai?"  twna  Jisu  rui  thanv  the.  "Ngguay,  Poubauhmei,"  twna  kaney  rui  daw  the. 

29  Khoutei  kabaanc  rui  kaney  mik  khou  kahilouna,  "Nangney  rui  lwmmei  thei 
layna  how  dat  tho,"  twna  sa  the. 

30  Khoutei  kaney  mik  rak  pat  the.  "Mi  hei  meic  gaanv  khat  na  khou  sini  tithay 
nuh  mak  ge,"  twna  Jisu  rui  kaney  khou  kadylou  the. 

31  Tiki  kaney  tat  pat  lana  mi  ramv  kapwm  khou  tei  Jisu  chamv  dine  liklou  the. 
Lat  Sa  Thay  Makmeipu  ta  Tigayloumei 

32  Mi  pu  nei  tei  tat  dat  kan  khou,  ravsic  gutmei,  lat  sa  thay  makmeipu  gaanv 
khat  ta  Jisu  daeng  khou  nduangh  guang  khwan  e. 

33  Kumna  ravsic  ta  tei  nthau  ganclou  pwkhou,  lat  sa  thay  mak  bammeipu  tei  sa 
dat  the.  Meic  kangdai  tei  ngakna  "Isarael  khou  mi  kumhmei  hei  pat  zat  mak  he," 
twna  sa  the. 

34  Tiki,  "ravsic  guay  kaipouc  ngamv  khou  rui  kamei  rui  ravsic  nunc  ta  nthau  pat 
tu  de,"  twna  Pharisimei  nunc  rui  sa  the. 


Jisu  Meic  nunc  khang  Kalung  Kabiumei 

35  Jisu  kaidai  guay  khatni  namv  guay  khou  tat  liklou  khwan  e.  Kamei  kaniw 
tuang  sinagog  guay  khou  nchamlouna,  guanghdic  tuang  gaychamv  dinclou 
khwan  e,  khatni  ravpuat  phunghmei  khatni  nnaumei  nunc  ta  tigaylou  khwan  e. 

36  Kamei  rui  meic  kangdai  ta  tei  how  pwkhou  kaniw  ta  ningngam  mak  khe, 
kalam  thu  gaengcloumei  maekmei  lauziu  nunc  kumcna  kaniw  lak  the  khatni 
ramh  sw  la  khang  thay  mak  khe. 

37  Khoutei  kamei  rui  kaziap  nunc  khou  sa  the,  "Lau  tay  khang  thu  geic  the,  tiki 
tay  nimei  mei  thu  rau  the. 

38  Hei  zaeng  rui,  lau  taymei  nunc  laupuk  khou  ndiulou  khang  laupouc  khou  ney 
o." 

Jisu  Ziap  Ruhna  Kanei  Zanc  (Mark  3.13-19;  Luk  6.12-16) 
Matthiu  10 

1  Kamei  rui  kaziap  ruhna  kanei  ta  kaw  patna  simei  bumaengc  guay  ta  nthau 
ganh  khang  khatni  ravpuat  guay  khatni  sunu  guay  tigay  khang  kaniw  khou 
ngamv  tiilou  the. 

2  Latdiutatmei  ruhna  kanei  zanc  kiu  mi  hei  e:  reymei  khou,  Pitar  twna  kawmei 

3  Simon  khatni  kakainac  Andriu;  Zebedi  nac  Jakob  khatni  Jahon;  3  Philip  khatni 
Bartholomiu;  Thomas  khatni  dihkhav  kakhamei  Metthiu;  Alphia  nac  Jakob 
khatni  Thaddia; 

4  Kananai  kawmei  Simon  khatni  Jisu  ta  zuanctumei  Juda  Iskariot. 
Ziap  nunc  ta  Ndiu  Patmei  (Mark  6.7-13;  Luk  9.1-6) 

5  Mi  ruhna  kanei  ti  hei  Jisu  rui  ndiulouna,  kaniw  khou  mi  kumcna  kadylou  the: 
"Nangniw  Zentelmei  khou  tat  riu,  Samariamei  tuang  kaidai  guay  khou  ni  tat  riu; 

6  tiki  maan  kanmei  lauziu —  Isaraelmei  khou  tat  ro. 


7  Nangniw  tatna,  Tingkauh  guangcdic  ana  the,'  twna  dine  tat  ro. 

8  Nnaumei  ta  tigay  o,  theihmei  ta  tiringcthau  o,  mphaanhmei  ta  tigay  o,  ravsic 
guay  ta  nthau  ganc  o.  Nangniw  kamanv  tii  makna  laa  the,  kamanv  laa  makna  tii 
o. 

9  Nangniw  bungkam  khou  syan — kachaekc  tuang  ni,  daandi  tuang  ni,  kuanri 
tuang  ni  phungh  riu. 

1 0  Nggin  khau  ni  phungh  riu;  thiula  saplai  lev  phaythuapc  ni  phungh  riu; 
builwang  ni  sin  riu.  Taanv  taanhpui  mei  khang  thu  kabung  khang  tiilou  puni. 

1 1  "Kaidai  khou  pw  ni,  namv  khou  pw  ni,  nangniw  gut  pwkhou,  nangniw 
bangvloumei  kai  khang  phu  o,  kumna  nangniw  tat  dat  mak  saanv  mi  kai  khou 
tei  bam  o. 

12  Mi  kai  khou  tei  nangniw  gut  pwkhou  chuzaenghmei  suaihiam  suaiclou  o. 

13  Mi  kai  tei  nangniw  ta  riulou  e  thei,  nangniw  tuang  chuzaenghmei  tei  mi  kai 
khou  tei  nai  bam  kan  diu;  tiki  nangniw  ta  riulou  mak  ge  thei  nangniw  tuang 
chuzaenghmei  tei  nangniw  khou  hanc  guang  dat  kan  diu. 

14  Nangniw  ta  laalou  mak  ge  thei  khatni  nangniw  lat  nkinglou  mak  ge  thei, 
nangniw  mi  kai  khou  tei  rui  hamh  e  thei  mi  kaidai  khou  tei  rui  tat  pat  dat  ni 
khou,  nangniw  phay  niang  tei  kadiw  keylou  ducna  tat  ro. 

15  Ai  rui  nangniw  khou  kaling  siakna  sa  tuang  e:  latzan  tingmik  nungc  kiu  mi 
kaidai  tuang  latzan  tei  Sodom  lev  Gomora  tuang  latzan  suangc  nrit  puni. 

Rairiumei  Guang  Nimei  {Mark  13.9-13;  Luk  21.12-17) 

16  "Zauclo,  nangniw  ta,  lauziu  ta  angiw  pang  khou  ndiulou  kumc  ndiulou  tuang 
e.  Hei  zaeng  rui  nangniw  nrui  kumc  ntak  nrak  go  khatni  akhouhna  kumc  nriakc 
go- 

17  Nangniw  suriak  thay  o;  meic  nunc  rui  nangniw  ta  peikai  khou  tiilou  puni 
khatni  kaniw  tuang  sinagog  khou  bai  puni. 


1 8  Alam  khou  rui  nangniw  ta  guanghkhyn  nunc  khatni  guangh  nunc  hu  khou 
zay  guang  puni.  Hei  tei  rui  kaniw  khou  khatni  Zentelmei  nunc  khou  nangniw 
alam  khou  dinclou  khang  e. 

19  Kaniw  rui  nangniw  ta  latzan  bamv  khou  zay  guang  pwkhou,  tabui  lat  sa  nina 
cho  khatni  tabui  kumhna  sa  nina  cho  twna  lungh  katuakc  riu.  Nangniw  sa  nimei 
lat  kadyng  khou  tiilou  puni. 

20  Kalam  thu,  nangniw  rui  sa  nina  hamh  e;  nangniw  Pu  tuang  Bumaengc  tei  rui 
nangniw  ta  tisa  nina  de. 

2 1  "Chana  rui  kachana  ta,  khatni  pu  rui  kanac  ta  swluai  khang  tii  pat  puni.  Nah 
nunc  rui  kapui  kapu  ta  akhangv  adangvna  swluai  puni. 

22  Nangniw  ta  meic  guay  rui,  azaeng  rui  karaeng  puni,  tiki  katwan  nganvna 
khaengv  ngampui  mei  ta  tei  kanlou  puni. 

23  Nangniw  ta  kaidai  akhat  khou  rai  pw  e  thei,  baihmei  kaidai  akhat  thangc  pak 
tat  ro.  Ai  rui  nangniw  khou  kaling  siakna  sa  tuang  e:  Meic  Nac  Mpouh  guang 
makmei  hu  khou  nangniw  Isarael  tuang  kaidai  guay  khou  taanc  liklou  ngam  ni 
tu  hamh  e. 

24  "Ziap  akhat  tei  kata  nchamloumeipu  suangc  mbu  mak  ge;  bangh  tei  ni 
kakaipouc  suangc  mbu  mak  ge. 

25  Ziap  akhat  tei  kata  nchamloumeipu  khatni  bangh  tei  kakaipouc  kumc  e  thei 
biuc  the.  Tamvpypouc  ta  Bilzebul  twna  kaw  e  thei,  kakai  kaikhunhmei  nunc  ta 
thu  mi  suangc  adih  sina  kaw  puni  tha! 

Thow  ta  Ping  Nina  Cho?  (Luk  12.2-7) 

26  "Hei  zaeng  rui,  kaniw  ta  ping  riu.  Ntaw  gum  binlou  bammei  hei  laanc  pat  pu 
ni,  khatni  nkamhlou  nkhamhlou  hei  ndauh  pat  puni. 

27  Ai  rui  nangniu  khou  zingh  khou  saloumei  hei,  nangniw  kalaanv  gaanh  khou 
sa  nina  e;  nangniw  nukuanc  khou  suaina  saloumei  hei,  kainam  khou  rui  kauc 
nina  e. 

28  Mei  pumc  ta  swluai  ngam  sini  bumaengh  ta  thu  swluai  ngam  makmei  nunc  ta 
tei  ping  riu;  tiki  pumh  ta  ni  bumaengh  ta  ni  maikwam  khou  swmaan  ngammeipu 
ta  ping  o. 


29  Tingkavna  kanei  manv  paic  akhat  na  hamhna  cho?  Kum  sini,  nangniw  Pu  rui 
nuhloumei  maekna  tingkavna  akhat  na  sini  kandih  khou  taek  key  ni  tu  hamh  e. 

30  Nangniw  ta  thu  nangniw  tuang  sam  lu  guay  nganv  kasing  chaklou  bam  tuang 
de. 

3 1  Hei  zaeng  rui,  ping  riu;  nangniw  thu  tingkavna  mpeyna  khang  suangc  sini 
kamanv  kunghmei  de. 

Khrista  ta  Sa-ndauhmei  (Luk  12.8-9) 

32  "Thowkumhmei,  kamei  amei  e  twna  meic  nunc  hu  khou  sa  ndauhpui  mei  ta 
tei,  ai  rui  ni  tingkauh  thangc  bammei  aPu  hu  khou  kata  amei  e  twna  sa  puni. 

33  Tiki  meic  nunc  hu  khou  kamei  amei  hamh  e  twna  sapui  mei  ta  tei,  ai  rui  ni 
tingkauh  thangc  bammei  aPu  hu  khou  kamei  amei  hamh  e  twna  sa  puni. 

Chuzaenghmei  Hamhna  Sue  Rih  de  (Luk  12.51-53;  14.26-27) 

34  "Ai  guangmei  hei  kandih  khou  chuzaenghmei  phungc  guang  tuang  e  twna 
ning  riu.  Ai  guangmei  hei  chuzaenghmei  phungc  guang  khang  hamh  e;  suc-rih 
phungc  guang  khang  de. 

35  Kalam  thu  ai  guangmei  hei  kanac  lev  kapu  kak  khou,  kanac  aluh  lev  kapui 
kak  khou,  kamauc  lev  kaneic  kak  khou  tizauczihlou  khang  de. 

36  Kaikhunh  akhat  na  khou  khat  khat  ta  zauczih  puni  the. 

37  "Ata  suangc  kapui  kapu  ta  nzian  mbupui  mei  tei  amei  sw  khang  biuh  mak  ge; 
ata  suangc  kanac  mpouh  aluh  ta  nzian  mbupui  mei  tei  amei  sw  khang  biuh  mak 
ge- 

38  Khatni  katuang  kros  phungcna  athei  lay  makpui  mei  tei  amei  sw  khang  biuh 
mak  ge. 

39  Thow  pw  ni  karingcpaan  daekloupui  mei  tei,  hei  tei  maan  puni;  tiki  thow  pw 
ni  akhang  rui  karingcpaan  maanloupui  mei  tei  ringhpaan  laatow  puni. 


Swan  (Mark  9.41) 


40  "Nangniw  ta  laaloupui  mei  tei  ata  laalou  tu  e,  khatni  ata  laaloupui  mei  tei  ata 
ndiu  guangmeipu  ta  laalou  tu  e. 

4 1  Muhzwng  akhat  ta  muhzwng  e  twna  laaloupui  mei  tei  muhzwng  tuang  swan 
lay  laa  puni,  khatni  ravchaptatmeipu  ta  kamei  ravchaptatmei  e  twna  laaloupui 
mei  tei  ravchaptatmeipu  tuang  swan  lay  laa  puni. 

42  Mi  nthyammei  nunc  ti  hei  sini  kamei  aziap  be  twna  duichu  buangc  sini 
tiiloupui  mei  tei,  ai  rui  kaling  siakna  sa  tuang  e:  Katuang  swan  khat  sini  maan 
lak  ge." 

Duiluploumei  Jahon  rui  Ndiu  Guangmei  nunc  (Luk  7. 1 8-35) 

Matthiu  11 

1  Mi  kumna  pat  khwan  e:  Jisu  kaziap  ruhna  kanei  khou  tei  dinclou  tang  lana, 
kaniw  tuang  kaidai  guay  khou  nchamlou  khang  khatni  chamv  dinh  khang  mi 
khou  tei  rui  tat  pat  khwan  e. 

2  Jahon  Khrista  tuang  taanv  guay  tei  kangkai  khou  rui  chu  lana  kaziap  nunc  ta 
ndiu  guangna, 

3  "Guang  nimeipu  kiu  nang  the  ni,  hamh  e  thei  mi  kiu  baihmei  di  he  cho?"  twna 
kakhou  thanv  the. 

4  Jisu  rui  mundawna  sa  the,  "Nangniw  rui  chu  kanmei  khatni  how  kanmei  tei 
Jahon  khou  guang  salou  ti  tho: 

5  Mik  tiatmei  nunc  how  dat  bam  the,  phay  baumei  nunc  tat  dat  bam  the, 
mphaanhmei  nunc  ta  sw  nthanlou-i  dat  bam  the,  nu  ndymei  nunc  chu  dat  bam 
the,  theihmei  nunc  ta  tiringcthaulou  dat  bam  the,  khatni  lungcsimei  nunc  khou 
gaychamv  dinclou  bam  the. 

6  Akhou  phaysuy  makpui  mei  tei  sangaymei  e." 

7  Jahon  ziap  nunc  tei  tat  dat  kan  khou,  Jisu  rui  Jahon  lam  khou,  meic  kangdai 
khou  tei  sa  the,  "Nangniw  tazikramv  khou  tei  tabui  ta  zauh  khang  pat  tu  cho? 
Mpwan  aliu  kalung  bammei  ntou  bang  ta  zauh  khang  cho? 


8  Hei  tei  hamh  e  thei,  tabui  ta  zauh  khang  nangniw  pat  tu  cho?  Pheynuaih 
piumei  ta  zauh  khang  cho?  Zauclo,  pheynuaih  piumei  nunc  thu  guanghkai  nunc 
khou  bam  tuang  de. 

9  Kum  e  thei,  tabui  ta  zauh  khang  pat  tu  cho?  Muhzwng  ta  zauh  khang  cho? 
Ngguay,  ai  rui  nangniw  khou  sa  tu  e:  muhzwng  suangc  daihmei  ta  zauh  khang  e. 

10  'Zauclo,  ai  rui  atuang  latdiumei  nang  hu  khou  ndiulou  e,  kamei  rui  nang  hu 
khou  nang  khang  chaeng  kasiamhlou  puni,'  twna  hyloumei  tei  mi  pu  lam  khou 
hei  the. 

1 1  "Ai  rui  nangniw  khou  kaling  siakna  sa  tuang  e:  ntumei  rui  puanhmei  pang 
khou  Duiluploumei  Jahon  suangc  daihmei  lunge  guang  mak  he;  tiki  tingkauh 
guangcdic  khou  nthyam  liangmei  tei  kakhang  suangc  daic  e. 

12  Jahon  rui  duiluploumei  khou  tei  rui  thauna  ntaw  nganv,  tingkauh  guangcdic 
hei  baantan  patna  adow  gut  bam  e,  kumna  pumtan  naimei  nunc  rui  mi  hei 
asutna  laa  the. 

1 3  Kalam  thu  Jahon  guang  mak  saanv  muhzwng  nunc  khatni  Riakdanv  rui  dine 
kasuakclou  the. 

14  Nangniw  laalou  nii  e  thei,  guang  punimei  Elija  kiu  kamei  hei  the. 

15  Nukuanc  naimei  kathuic  chu  kan  diu. 

1 6  "Mi  meikin  ti  hei  tabui  lev  kida  nina  cho?  Kaniw  hei  alauc  nunc  kaithyan 
bamv  bamv  khou  dungcna, 

17  'Aniw  nangniw  khang  alim  muanlou  e,  tiki  nangniw  alaamh  mak  ge;  aniw  rui 
theih  lu  suanlou  e,  tiki  nangniw  latlu  mak  ge,'  twna  khat  khat  khou  kauc 
bammei  tei  di  the. 

1 8  Kalam  thu  Jahon  tei  guangna  tu  mak  zangv  makna  lunge  tiki,  'kakhou  ravsic 
gut  tina  e,'  twna  kaniw  rui  sa  e. 

19  Meic  Nac  Mpouh  guangna  tu  zangvna  lunge  tiki,  'Zauclo,  tu  nii  zangv  niipui 
mei,  zouh  mbamei,  dihkhav  kakhamei  khatni  paapcmei  nunc  pam'  twna  kaniw 
rui  sa  e.  Tiki  Ravguangc  tuang  ningting  ta  thu  nchumh  e  twmei  kataanv  rui  lyan 
e." 


Lungh  Laih  Makmei  Kaidai  nunc  Sansi  e  dav!  (Luk  10.13-15) 


20  Khoutei  Jisu  rui  katuang  ngamv  daihmei  taanv  geihmei  taanclou  kanmei 
kaidai  nunc  ta  luh  thau  the.  Kalam  thu  kaniw  lungh  laih  mak  khwan  e. 

2 1  "He  Korazin,  nang  hei  sansi  e  dav!  He  Bethsaida,  nang  hei  sansi  e  dav! 
Nangney  khou  taanclou  kanmei  ngamv  daihmei  taanv  guay  tei  Tur  lev  Sidon 
kaidai  khou  taanclou  bam  khwan  e  thei,  kaney  thu  pheiga  piuna,  mbut  lowna 
theidouc  rui  lungh  laic  kan  ni  tuang  di  the. 

22  Ai  rui  nangney  khou  sa  e:  latzan  tingmik  nungc  kiu  nangney  tuang  latzan  hei 
Tur  lev  Sidon  tuang  latzan  suangc  nrit  puni. 

23  He  Kapharnahum,  nang  ta  tingkauh  puanc  ku  tangcloumei  ta  nang  kahaw  bu 
cho?  Nang  ta  taruaih  khou  zay  keylou  puni.  Nang  khou  taanclou  kanmei  ngamv 
daihmei  taanv  guay  tei  Sodom  khou  taanclou  bam  khwan  e  thei,  mi  kaidai  tei 
ntaw  nganv  nai  bam  kan  ni  tuang  e. 

24  Ai  rui  nangniw  khou  sa  tuang  e:  Latzan  tingmik  nungc  kiu  nangniw  tuang 
latzan  hei  Sodom  tuang  latzan  suangc  nrit  puni." 

Akhou  Guangna  Zaeng  Nthaekc  go  (Luk  10.21-22) 

25  Mi  ganv  khou  tei  Jisu  rui  sa  the,  "He  apu,  tingkauh  khatni  kandih  kaipouc, 
nang  rui  mi  guay  hei  ningtyngmei  nunc  khou  nkamhlouna  angana  nunc  khou 
ndauhloumei  khang  rui  nang  ta  thuancku  e. 

27  Ngguay  apu,  mi  hei  nang  rui  ningmei  e.  "Kaguayna  apu  rui  akhou  tiilou  the. 
Pu  tei  hamhna  gaanv  khat  na  sini  Nah  Mpouh  ta  thay  mak  ge  khatni  Nah  Mpouh 
tei  rui  kata  ndauhlou  khang  kapahloumei  nunc  tei  hamhna  gaanv  khat  na  sini 
Pu  ta  tei  thay  mak  ge. 

28  "Taanv  ranvna  taancna  khatni  puat  nritmei  phungcna  lakmeithiu,  nangniw 
akhou  guang  o,  ai  rui  nangniw  ta  ti-  nthaekclou  puni. 

29  Atuang  puat  hei  nangniw  laa  thauna  phungc  o,  kumna  akhou  rui  ncham  o. 
Kalam  thu  ai  hei  lungh  nzaenghmei  e  khatni  lungh  niamhmei  e,  kumna  nangniw 
zaeng  nthaekcmei  laatow  puni. 

30  Kalam  thu,  ai  rui  nangniw  ta  tiphungc  nimei  puat  hei  chiw  e  khatni  nthaan 


Sabbathneic  lam  khou  Dincloumei  (Mark  2.23-28;  Luk  6.1-5) 
Matthiu  12 

1  Kaganv  akhat  khou  Jisu  Sabbathneic  laupuk  khou  tat  ruan  pat  khwan  e. 
Kaziap  nunc  tei  ndaapc  khwan  the,  kumna  gehu  chuncna  tu  thau  khwan  the. 

2  Hei  tei  Pharisimei  nunc  rui  how  lana  Jisu  khou,  "Zauclo,  nang  ziap  nunc 
Sabbathneic  taan  nupui  taanv  taanc  bam  e,"  twna  sa  the. 

3  Khoutei  Jisu  rui  kaniw  khou  sa  the,  "David  khatni  kamei  nunc  tei  ndaapcpui 
ganv  khou  David  rui  tabui  sw  kan  tu  cho  twmei  hylou  bammei  tei  nangniw  pah 
makna  cho? 

4  Akumhna  kamei  Ravguangc  kai  khou  gutna  amuh  nunc  na  hamhna  kamei  ni, 
kamei  nunc  ni  tu  numei  khaengloupui  tyan  tei  tu  kan  tu  cho? 

5  Sabbathneic  ravkai  lunge  khou  bammei  amuh  nunc  rui  Sabbathneic  ngaek 
mak  sini  nkhuai  mak  ge  twmei  nangniw  Riakdanv  khou  tei  pah  mak  he  nah  cho? 

6  Ai  rui  nangniw  khou  sa  tuang  e:  Ravkai  khang  suangc  daihmei  mi  khou  hei 
bam  e. 

7  'Ai  kahawmei  thu  zauzian  ta  de,  khaengmei  ta  hamh  e,'  twna  samei  kabac  hei 
nangniw  thay  khwan  e  thei,  kakhuay  maekmei  nunc  ta  nkhuai  e  twna  nangniw 
sa  bam  lak  ni  tuang  e. 

8  Kalam  thu,  Meic  Nac  Mpouh  hei  Sabbathneic  tuang  kaipouc  e." 
Kabaanc  Theihmeipu  ta  Tigayloumei  (Mark  3.1-6;  Luk  6.6-11) 

9  Jisu  mi  bamv  khou  tei  rui  tat  pat  lana  kaniw  tuang  sinagog  khou  gut  khwan  e. 

10  Kumna  zauclo,  mi  khou  tei  kabaanc  kabiak  khat  theihmeipu  gaanv  khat  bam 
khwan  e.  Khoutei,  "Sabbathneic  tigaymei  hei  kariak  thei  layna  nuh  ni  nuh  mak 
cho?"  twna  kaniw  rui  Jisu  khou  kakhuay  phuna  thanv  khwan  e. 

1 1  Khoutei  Jisu  rui  kaniw  khou  sa  the,  "Nangniw  thowkumhmei  tuang  lauziu 
akhat  Sabbathneic  khunh  khou  keylou  bam  e  thei,  kamei  hei  tei  zay  thau  dat  pu 
lak  nah  cho? 


12  Kum  e  thei,  maansei  hei  thu  lauziu  khang  suangc  adih  kungc  kan  tha?  Hei 
zaeng  rui,  Sabbathneic  gaymei  taanv  taanhmei  hei  kariak  thei  layna  nkhuai  mak 
ge." 

13  Khoutei  Jisu  rui  mi  pu  khou  tei,  "Nang  baanc  ntyng  pat  ro,"  twna  sa  the. 
Khoutei  kabaanc  ntyng  pat  the.  Kumna  kabaanc  akhat  tei  kumcna  gay  dat  the. 

14  Khoutei  Pharisimei  nunc  tei  tat  pat  lana  Jisu  ta  swluai  khang  kaphianh  the. 
Ravguangc  rui  Kapahloumei  Bangc 

15  Hei  tei  thay  lana,  Jisu  mi  khou  tei  rui  tat  pat  kan  the.  Khoutei  meic  mpeyna 
kathei  lay  tat  the,  kumna  kamei  rui  kaniw  guay  ta  tigaylou  the. 

16  Kalam  khou  rac  tat  nuh  mak  ge  twna  kaniw  khou  kadylou  the. 

17  Mi  hei  muhzwng  Isaia  khou  mi  kumcna  saloumei  tei  guang  tangh  khang  the: 

18  "Zauclo,  ai  rui  kapahloumei  abangc  ta,  ai  pianmei  ai  nzianmeipu  ta.  Ai  rui 
kakhou  abumaengc  tiilou  puni;  kamei  rui  zaatc  guay  khou,  nchumhmei  latzan 
kauc  ndauh  puni. 

19  Kamei  agina  ni  kaucna  ni  bam  ni  tu  hamh  e;  Meic  gaanv  khat  na  sini, 
kakhwan  chaengdai  khou  chu  ni  tu  hamh  e. 

20  Buap  bammei  ntou  bang  ta  kamei  sw  bau  ganc  lak  ge;  khou  luih  lui  na 
bammei  mairiang  ta  kamei  sw  amit  ni  tu  hamh  e,  kamei  rui  nchumhmei  latzan 
rui  tingamlou  mak  saanv; 

21  kumna  zaatc  guay  rui  kakhou  lwmlou  bam  puni." 

Jisu  ta  Ravsic  Gutmei  khang  Nkhammei  ( Mark  3.20-30;  Luk  11.14-23) 

22  Mi  tangv  kamik  tiat,  lat  sa  thay  mak  twmei,  ravsic  gutmeipu  gaanv  khat  ta 
Jisu  daeng  khou  phungc  guang  khwan  e.  Jisu  rui  tigaylou  tina  mi  pu  tei  lat  sa 
dat  the  khatni  how  dat  the. 

23  Khoutei  meic  guay  tei  ngak  the,  kumna  "Kamei  hei  David  Nac  Mpouh  kiu  lana 
the  ny?"  twna  sa  the. 


24  Pharisimei  nunc  rui  hei  tei  chu  lana,  "Mi  pu  hei  rui  ravsic  nunc  ta  nthau 
patmei  hei  ravsic  guay  tuang  kaipouc  Bilzebul  ngamv  rui  de,"  twna  sa  the. 

25  Jisu  rui  kaniw  lungning  tei  thay  lana  kaniw  khou  sa  the,  "Kalangv  patna  khat 
khat  ta  howthou  kanmei  guangcdic  tei  mut  re,  khatni  khat  khat  ta  howthouna 
kalangv  pat  kanmei  kaidai  hamh  e  thei  kaikhunc  tei  ding  ngam  ni  tu  hamh  e. 

26  Kumna  Seitaan  rui  Seitaan  ta  nthau  pat  re  thei  karana  kata  sw  bak  the;  kum 
e  thei  akumhna  kaguangcdic  ding  ngam  nina  cho? 

27  Ai  rui  Bilzebul  paan  rui  ravsic  nunc  ti  hei  nthau  pat  tuang  e  thei,  nangniw 
nac  nunc  thu  tabui  paan  rui  ravsic  nunc  ta  nthau  ganh  tu  cho?  Hei  zaeng  rui 
kaniw  rui  nangniw  tuang  latzanpouc  nunc  sw  puni  the. 

28  Tiki  ai  rui  ravsic  nunc  ta  nthau  ganhmei  hei  Ravguangc  tuang  Bumaengc  rui 
e.  Mi  rui  lyanmei  thu  Ravguangc  guangcdic  nangniw  khou  guang  tangc  the  twmei 
tuang  e. 

29  "Hamh  e  thei  kapumc  tanhmei  meic  gaanv  khat  kai  khou  gutna  kai  nuam  ni 
tw  e  thei,  kapumc  tanhmeipu  ta  tei  karakclou  rey  mak  ge  thei  kakai  gut  ngam 
mak  ge.  Karakclou  rey  tang  khou  rui  kakai  nuam  nina  de. 

30  "Abiak  liangh  makpui  mei  tei  ata  howmumei  e,  khatni  ai  khuam  kaduaimei 
khou  kazauh  makpui  mei  tei  hac  ganhmei  nunc  e 

31  Hei  zaeng  rui  ai  rui  nangniw  khou  sa  tuang  e:  Meic  nunc  paap  guay  khatni 
Ravguangc  ta  sa  kasicmei'  guay  tei  kuaklou  nuh  de.  Tiki  Bumaengh  ta  sa 
kasicpui  mei  ta  tei  thu  kuaklou  mak  ge. 

32  Meic  Nac  Mpouh  rue  khou  sina  samei  ta  tei  thu  kuaklou  nuh  de,  tiki 
Bumaengh  Nthanmei  rue  khou  sina  samei  ta  tei  thu  ntaw  ni,  guang  nimei  zuk 
thangc  ni,  kuaklou  dat  mak  khe. 

Kabang  lev  Kathai  (Luk  6.43-45) 

33  "Kabang  tei  karav  gay  ti  thei  kathai  gay  the;  kabang  tei  karav  si  ti  thei  kathai 
si  the.  Kabang  ta  tei  kathai  khou  tei  rui  thay  the. 

34  Nangniw  nrui  nac  nunc!  Nangniw  sina  akumhna  gaymei  lat  sa  ngam  nina 
cho?  Kalam  thu  lungning  khou  padikna  naimei  khou  tei  rui  mwang  rui  sa  pat 
tuang  e. 


35  Meicgaymeipu  tei  katuang  gaymei  lanvkhuk  khou  rui  gaymei  nrou  pat  re, 
khatni  meicsimeipu  tei  katuang  simei  lanvkhuk  khou  rui  simei  nrou  pat  re. 

36  "Ai  rui  nangniw  khou  sa  tuang  e:  Latzan  tingmik  nungc  kiu  meic  nunc  rui 
kakhanh  makna  saloumei  lat  kathuic  lam  tei  ni  kaniw  daw  dat  puni. 

37  Kumna  nang  tuang  lat  thei  layna  nang  ta  latzan  sw  puni." 
Sw-nchinmei  Lyanlou  khang  Samei  (Mark  8.11-12;  Luk  11.29-32) 


38  Khoutei  mundawna  Riakdanv  dinhpouc  nunc  khatni  Pharisimei  gaanvsaekc 
nii  Jisu  khou,  "Dinhpouc,  sw-nchinmei  taanv  akhat  taancloumei  ta  aniw  kahaw 
e,"  twna  sa  the. 

39  Khoutei  mundawna  kamei  rui  kaniw  khou  sa  the,  "Meicsimei  khatni  ravchap 
tat  makmei  mei  nunc  hei  rui  sw  nchinmei  ta  phu  e.  Muhzwng  Jona  khou  swlou 
kanmei  sw-nchinmei  tei  hamhna  baihmei  sw-nchinmei  lyanlou  ni  tu  hamh  e. 

40  Jona  tei  khavdaih  bung  lunge  khou  zingbangc  kathumh  kalaanv  kathumh 
bam  kanmei  tei  kumcna,  Meic  Nac  Mpouh  hei  zingbangc  kathumh  kalaanv 
kathumh  kandih  lunge  khou  bam  puni. 

4 1  Ntaw  kin  tuang  mei  nunc  ti  hei  latzan  sw  pwkhou  Ninevemei  nunc  thauna  mi 
meikin  ti  hei  nkhuaimei  e  twna  sa  puni;  kalam  thu  kaniw  thu  Jona  rui  latdinc 
pwkhou  lungh  laic  kan  the.  Kumna  zauclo,  Jona  khang  suangc  daihmei  mi  khou 
hei  bam  e. 

42  Mi  meikin  ta  latzan  swpui  nungc  kiu,  dihba  thangemei  liammavpui  thauna  mi 
meikin  ti  hei  nkhuaimei  e  twna  sa  puni.  Kalam  thu  kamei  Solomon  tuang 
ningting  tei  nking  khang  kamei  kandih  tin  thangc  rui  guang  khwan  e.  Kumna 
zauclo,  Solomon  suangc  daihmei  mi  khou  hei  bam  e. 

Simei  Bumaengc  Hanc  Guang  Datmei  (Luk  11.24-26) 

43  "Nthan  makmei  bumaengc  akhat  meic  gaanv  khat  khou  rui  tat  pat  lana,  zaeng 
nthaekcloupui  bamv  khang  phuna  dui  maekpui  bamv  khou  man  tat  the,  tiki  phu 
tow  mak  pwkhou, 


44  'Ai  tat  patmei  akai  khou  tei  hanc  guang  dat  ni  the'  twna  sa  the.  Kumna  kamei 
guang  pwkhou  mi  kai  tei  gey  nthanlouna,  lunghpui  nanw  lou  chuy  rih  rina 
kairaeng  ding  bammei  ta  ariw  the. 


45  Khoutei  kamei  tat  lana  kakhang  suangc  simei  bumaengc  chanei  ta  nduangh 
guangna  mi  kai  khou  tei  gut  lunge  the  Kumna  mi  pu  tuang  nkhamhmei  lwnlung 
tei  rey  khou  lwnlung  khang  tei  suangc  si  the.  Mi  simei  meikin  khou  hei  ni  mi  hei 
kumcna  guanglou  puni." 


Jisu  Pui  khatni  Kachana  nunc  (Mark  3.31-35;  Luk  8.19-21) 

46  Jisu  rui  meic  kangdai  khou  tei  lat  sa  bam  khou,  kapui  lev  kachana  nunc  kata 
kachuc  niina  kaizaeng  khou  ding  bam  khwan  e. 

47  Kumna  meic  gaanv  khat  rui  kakhou,  "Zauclo,  nang  pui  lev  nang  chana  nunc 
nang  ta  kachuc  niina  kaizaeng  khou  ding  bam  e,"  twna  sa  the. 

48  Mundawna  Jisu  rui  mi  pu  khou  tei  sa  the,  "Thow  tei  apui  cho?  Thow  tei 
achana  cho?" 

49  Khoutei  kaziap  nunc  rue  khou  kabaanc  haamv  patna  sa  the,  "Zauclo,  apui 
khatni  achana  nunc  kiu  mi  hei  the. 

50  Kalam  thu  tingkauh  thangc  bammei  apu  rui  ningmei  taanhpui  mei  tei  achana 
the  khatni  apui  the." 

Napphwn  Nroumei  Latgiam  (Mark  4.1-9;  Luk  3.4-8) 
Matthiu  13 

1  Mi  nungc  tei  Jisu  mi  kai  khou  tei  rui  tat  pat  lana  Galili  zeiclat  paengc  khou 
dungekey  the. 

2  Khoutei  meic  kangdai  kadaeng  khou  huamc  guang  ti  khou  kamei  hih  akhat 
khou  gutna  dungc  the;  kumna  meic  kangdai  tei  dui  paengc  khou  tei  ding  bam 
the. 


3  Khoutei  kamei  latgiam  swna  lat  mpeyna  dinclouna  sa  the:  "Zauclo,  lau 
taanhmeipu  gaanv  khat  napphwn  nrou  khang  tat  pat  the. 

4  Kamei  rui  nrou  pat  khou,  nap  thw  asaekc  chaengluang  khou  keylou  the, 
kumna  nruayna  nunc  guangna  hei  tei  khuaic  tu  kan  the. 

5  Baihmei  asaekc  rui  taniang  geih  makmei  ntauh  rou  ding  khou  keylou  the, 
kumna  taniang  chalah  tipui  zaeng  rui  katumcna  kak  pat  the. 

6  Tiki  neih  sue  pat  pwkhou  mi  bwan  nunc  ta  tei  nggaan  the,  kumna  kamaan 
zangc  key  ti  mak  khena,  hei  tei  theic  kan  the. 

7  Napthw  asaekc  sauh  bwan  ding  khou  keylou  the,  kumna  sauh  bwan  pang  tei 
daic  thauna  zyn  luai  the. 

8  Asaekc  rui  kandih  gaymei  khou  keylou  the,  kumna  kathai  nthai  the.  Ngguay 
asaekc  rui  kathw  phay  khat,  asaekc  rui  riakcharuk,  asaekc  rui  tamruc  nthai  the. 

9  "Nukuanc  naimei  kathuic  chu  kan  diu." 
Latgiam  Swna  Samei  lam  (Mark  4.10-12;  Luk  8.9-10) 

10  Khoutei  kaziap  nunc  tei  Jisu  daeng  khou  guangna  sa  the,  "Tabui  swna  nang 
kaniw  khou  latgiam  swna  sa  tu  cho?" 

1 1  Khoutei  kamei  rui  mundawna  sa  the,  "Kalam  kiu  thu,  Ravguangc  guangedic 
tuang  ntheihloumei  tei  nangniw  thay  khang  dinclou  tuang  e,  kaniw  khou  thu 
hamh  e. 

1  2  Kalam  thu,  asaekc  naipui  mei  khang  tei,  liamh  laihna  nai  khang  tiilou  puni; 
tiki  khat  sini  maekpui  mei  khang  tei  thu,  kakhou  katitna  naimei  tei  sini  laa  pat 
kan  puni. 

13  Kaniw  howna  howna  how  makpui  zaeng  rui,  chuna  chuna  chu  makpui  zaeng 
rui,  khatni  kabah  thay  makpui  zaeng  rui,  kaniw  khou  latgiam  swna  sa  tuang  e. 

14-15  'Kaniw  chuna  chuna  kabah  thay  mak  puni;  Kaniw  zaucna  zaucna  how 
mak  puni.  Kalam  thu  kaniw  lungning  mpang  the,  kaniw  nu  nkat  ngam  the, 
khatni  kaniw  mik  ni  tiat  ngam  the,  hamh  e  thei  kaniw  mik  rui  how  ni  tuang  e, 
kaniw  nu  rui  chu  ni  tuang  e,  khatni  kaniw  lungning  rui  kabah  thay  ni  tuang  e, 


kumna  kaniw  akhou  hanc  guangna,  ai  rui  kaniw  ta  tigaylou  ni  tuang  e,'  twna 
Isaia  rui  dine  kasuakcloumei  tei  kaniw  khou  guang  tangc  the. 

16  "Nangniw  thu  adih  sangay  cho!  Nangniw  mik  how  the,  nangniw  nu  chu  the. 

17  Ai  rui  nangniw  khou  kaling  siakna  sa  tuang  e:  muhzwng  nunc  khatni 
ravchaptatmei  nunc  mpeyna  nangniw  howmei  hei  how  nii  khwan  e,  tiki  kaniw 
how  tow  kan  mak  khe  khatni  nangniw  chumei  hei  chu  nii  khwan  e,  tiki  kaniw 
chu  tow  kan  mak  khe. 

Napphwn  Nroumei  Latgiam  Kabac  (Mark  4.13-20;  Luk  8.11-15) 

18  "Hei  zaeng  rui,  napphwn  nroumei  latgiam  kabac  hei  nking  o. 

1 9  Guanghdic  tuang  latdyn  hei  chu  laki  kabah  thay  makpui  mei  khou  tei  rui 
kalungc  khou  nrouloumei  lat  ta  tei  simeipu  rui  guangna  laa  tat  kan  the. 

20  Ntauh  rou  ding  khou  keyloumei  thw  kiu  thu,  lat  tei  chupui  lev  neihlana 
laaloupui  mei  tei  e. 

2 1  Tiki  hei  tei  kalung  syng  khou  laalou  mak  ge,  kumna  hei  tei  tingsaengh  mak 
ge.  Kumna  lat  zaeng  khou  tei  rui  ryanramei  hamh  e  thei  rai  riumei  guang 
pwkhou  kamei  hei  tei  mpat  dat  nuangc  the. 

22  Sauh  bwan  ding  khou  keyloumei  kiu  thu,  kamei  lat  tei  chu  the,  tiki  mi  panty 
khang  kapaamvmei  khatni  lanv  ta  kahawmei  rui  lat  ta  tei  zyn  luai  the.  Kumna  lat 
tei  kathai  nthai  mak  khe. 

23  Kandih  gay  khou  keyloumei  thw  kiu  thu,  lat  tei  chu  lana  kabah  thaypui  mei 
ta  tei  e.  Kaniw  kathai  nthai  e  -  asaekc  rui  kathai  phay  khat,  asaekc  rui 
riakcharuk,  khatni  asaekc  rui  tamruc  nthai  e." 

Napriak  Latgiam 

24  Jisu  rui  kaniw  khou  latgiam  baihmei  akhat  sa  dat  re,  "Tingkauh  guangcdic 
hei,  mi  hei  kumh  tuang  e:  Lau  taanhmeipu  gaanv  khat  rui  kalaupuk  khou 
gaymei  napphwn  nroulou  the. 

25  Meic  nunc  zip  kan  khou,  kata  zauczihmeipu  gaanv  khat  guangna  gehu  ding 
khou  tei  napriak  thw  nroulou  ducna  tat  kan  the. 


26  Mi  bang  nunc  tei  thau  patna  kagwam  ngguam  pwkhou  napriak  tei  how  pat 
the. 

27  "Khoutei  kabangc  nunc  kaipouc  khou  tei  guangna,  'Kaipouc,  nang  tuang 
laupuk  khou  gaymei  napphwn  nroulou  kan  tu  hamhna  cho?  Napriak  bang  nunc 
hei  thu  tabui  thangc  rui  cho?'  twna  sa  the. 

28  Khoutei  kamei  rui  kaniw  khou  sa  the,  'Mi  hei  ata  zauczihmei  rui  swlou  tina 
the,'  Khoutei  bangh  nunc  tei  rui,  'Kum  e  thei  aniw  tatna  napriak  bang  guay  tei 
phuai  ganclou  o  cho?'  twna  thanv  the. 

29  Tiki,  'Phuai  ganc  nangh  e,  napriak  bang  phuai  khou  rui  gehu  bang  ni  phuai 
pat  puni  de,'  twna  daw  the. 

30  'Lau  tay  mak  saanv  thau  kariu  bam  kan  di  tho.  Mai  ntei  khang  napriak  guay 
tei  khuam  kaduaina  bang  rey  tho  kumna  gehu  guay  tei  thu  saamh  khou  laa 
guanglou  tho,'  twna  lau  tay  pwkhou  ai  rui  lau  taymei  nunc  khou  sa  puni." 

Gannaeng  Thw  Latgiam  (Mark  4.30-31;  Luk  13.18-19) 

31  Latgiam  baihmei  akhat  ni  Jisu  rui  kaniw  khou  sa  dat  re:  "Tingkauh  guangcdic 
hei  laupuk  khou  nrouloumoi  gannaeng  thw  tei  kumh  tuang  e. 

32  Mi  thw  tei  ramh  thw  pang  khou  nthyam  liangmei  bam  khwan  sini,  hei  tei  thau 
pwkhou  thu  laupuk  khou  thaumei  bang  guay  pang  khou  hei  tei  daic  liangmei 
thing  bang  mbaih  the.  Kumna  nruayna  nunc  rui  kachy  khou  kabou  guang  duanv 
the." 

Khay  Latgiam  (Luk  13.20-21) 

33  Baihmei  latgiam  ni  Jisu  rui  kaniw  khou  sa  the:  "Tingkauh  guangcdic  hei 
meicpui  akhat  rui  zousunc  giupaekc  kathumh  laa  lana  mi  guay  tei  puang  thau 
khang  loumei  khay  tei  kumh  tuang  e." 

Jisu  rui  Latgiam  Swna  Samei  lam  (Mark  4.33-34) 

34  Jisu  rui  meic  nunc  khou  mi  guay  hei  latgiam  swna  salou  the;  latgiam  hamhna 
ramh  baihmei  kaniw  khou  sa  mak  ge. 


35  Mi  hei,  "Ai  rui  kaniw  khou  latgiam  sa  puni,  kandih  nai  thau  rap  khou  rui  meic 
thay  makmei  tuang  ai  sa  puni,"  twna  muhzwng  khou  rui  salou  kanmei  tei  guang 
tangh  khang  the. 

Napriak  Latgiam  Kabac  Dinhmei 

36  Jisu  meic  kangdai  ta  tei  mpatlou  lana  kainung  khou  gut  the.  Khoutei  kaziap 
nunc  kadaeng  khou  guangna,  "Laupuk  khou  napriak  thaumei  tuang  latgiam 
kabac  tei  aniw  khou  dinclou  o,"  twna  sa  the. 

37  Khoutei  kamei  rui  mundawna  sa  the,  "Gaymei  napphwn  nrouloumeipu  tei 
Meic  Nac  Mpouh  hei  e. 

38  Laupuk  kiu  mi  kandih  hei  e;  gaymei  napphwn  kiu  thu  guanghdic  nac  nunc 
hei  e;  napriak  kiu  thu  simeipu  nac  nunc  tei  e. 

39  Kata  zauczihmei  napriak  nrouloumeipu  kiu  thu  ravsic  e.  Lau  taymei  ganv 
twmei  kiu  zuk  luai  mei  ganv  ta  e;  khatni  lau  taymei  nunc  kiu  kauh  baanchara 
nunc  e. 

40  Zuk  hei  luai  pwkhou,  napriak  guay  tei  khuam  kaduaina  mai  nteimei  tei 
kumcna  pat  puni. 

4 1  Meic  Nac  Mpouh  rui  katuang  baanchara  nunc  ta  thouc  pat  puni,  kumna 
kaniw  rui  meic  nunc  ta  tiphaysuymei  nunc  khatni  simei  taanhmei  guay  ta 
kaguangcdic  khou  rui  khuam  kaduai  puni. 

42  Kumna  maikwam  khou  phaiclou  puni.  Khou  kiu  kaniw  hue  nkay  ndyang 
kariak  riakna  pui  huay  bam  puni. 

43  Mi  ganv  khou  kiu  ravchaptatmei  guay  neihmik  kumcna  kaniw  Pu  guangedic 
khou  gaanc  puni.  Kanukuanc  naimei  kathuic  rui  chu  kan  diu! 

Ryloumei  Lanv  Latgiam 

44  "Tingkauh  guangedic  hei  laupuk  khou  phuplou  bammei  lanv  kumhmei  tuang 
e.  Hei  tei  gaanv  khat  pu  rui  ariw  pwkhou,  kakuam  binlou  ducna,  neihlana  kakai 
tatna,  katuang  naimei  guay  zuanc  lana,  mi  laupuk  tei  liu  the. 


Kaphut  Latgiam 


45  "Tingkauh  guangcdic  hei  lanvguanhmeipu  akhat  rui  gaymei  kaphut  phumei 
kumh  tuang  ni  e. 

46  Kamei  kamanv  kunghmei  kaphut  akhat  phu  tow  pwkhou,  tat  lana  katuang 
naimei  guay  zuanc  lana  hei  tei  liu  the. 

Chiakc  Phaihmei  Latgiam 

47  "Tingkauh  guangcdic  hei  duipui  khou  phaic  gutna  khav  zaat  guayna  phaic 
binmei  chiak  tei  kumh  tuang  e. 

48  Chiakc  tei  padik  pwkhou  dui  paengc  khou  zay  patna,  gaymei  guay  nggiuh 
khou  khuaiclou  the,  tiki  tu  nuh  makmei  guay  ndat  ganc  the. 

49  Zuk  luai  pwkhou  hei  tei  kumc  puni.  Kauh  baanchara  nunc  patna 
ravchaptatmei  pang  khou  rui  meicsimei  nunc  ta  kadah  pat  puni, 

50  kumna  maikwam  khou  phaiclou  puni.  Mi  khou  kiu  kaniw  huh  nkay  ndyang 
kariak  riakna  pui  huay  bam  puni. 

Latdyn  Thanh  khatni  Latdyn  Guangc  Thaymei  Dinhpouc  nunc 

5 1  "Mi  latgiam  guay  tuang  kabac  hei  nangniw  thay  dai  cho?"  twna  Jisu  rui  kaniw 
khou  thanv  ti  khou,  "Ngguay"  twna  kaniw  rui  daw  the. 

52  Kum  tina  kamei  kaniw  khou  sa  the,  "Hei  zaeng  rui,  tingkauh  guangcdic  khou 
ziap  sw  kanmei  Riakdanv  dinhpouc  nunc  tei  thu  kakai  lanvkai  khou  rui  lanv 
thanh  khatni  lanv  guangc  laa  pat  bammei  tei  kumh  tuang  e." 

Jisu  ta  Nazareth  khou  Laalou  Makmei  (Mark  6. 1  -6;  Luk  4. 1 6-30) 

53  Jisu  mi  latgiam  guay  hei  salou  tang  lana,  mi  khou  tei  rui  tat  pat  kan  the. 

54  Kumna  karamc  kaidai  khou  guang  lana  kaniw  tuang  sinagog  khou  nchamlou 
the.  Khoutei  kaniw  ngakna,  "Tabui  thangc  rui  mi  pu  hei  mi  ningting  khatni 
ngamv  daihmei  taanv  taanhmei  pumtan  hei  laa  lana  cho? 


55  Mi  pu  hei  thing  taanv  taanhmeipu  nac  tei  hamh  nah  cho?  Kapui  tei  Meri 
hamh  nah  cho  khatni  Jakob,  Josep,  Simon,  khatni  Juda  hei  kachana  nunc  hamh 
nah  cho? 

56  Kakainac  aluh  nunc  tei  aniu  lev  lunge  nchamc  tuang  hamh  nah  cho?  Kum  e 
thei,  kamei  mi  guay  hei  tabui  thangc  rui  laa  lana  cho,"  twna  sa  the. 

57  Kumna  kaniw  kakhou  phaysuy  the.  Khoutei  Jisu  rui  kaniw  khou,  "Muhzwng 
ta  thu  karamc  khou  khatni  kakai  kaikhunc  khou  thu  chakhwang  swlou  mak  ge," 
twna  sa  the. 

58  Kamei  mi  khou  tei  charynmei  taanv  taanclou  geih  mak  khe. 

Duiluploumei  Jahon  Theihmei  (Mark  6.14-29;  Luk  9.7-9) 

Matthiu  14 

1  Mi  ganv  khou  tei,  Galili  ramvlangv  sinmeipu  Herod  rui  Jisu  lam  khou  chu  lana, 

2  kabangc  nunc  khou  sa  the,  "Kamei  hei  duiluploumei  Jahon  tei  e.  Kamei  hei 
theihmei  khou  rui  ringcthau  dat  lana  di  the.  Kum  lana  kamei  mi  kumhmei  taanv 
guay  hei  taanh  khang  pumtan  nai  lana  the." 

3  Kalam  thu,  kachana  Philip  now  Herodia  zaeng  rui  kamei  rui  Jahon  ta  nymna 
ntana  kangkai  khou  lou  khwan  e. 

4  Tabui  cho  tiki,  Herod  kamei  mi  pui  ta  tei  kariak  thei  layna  kaw  nuh  mak  ge 
twna  Jahon  rui  kata  sa  khwan  e. 

5  Kum  tina  Herod  rui  kata  swluai  nii  khwan  e,  tiki  kamei  meic  nunc  ta  ping  e, 
kalam  thu  kaniw  rui  kata  muhzwng  akhat  re  twna  laa  bam  khwan  e. 

6  Herod  kamei  puanhpui  ngai  khou  Herodia  nac  aluhpui  mathiuc  mav  khou 
alaamhna  Herod  ta  tipianlou  the. 

7  Kum  tina  kamei  rui  ney  neymei  tii  ni  twna  Herod  rui  mi  pui  khou  tei  latryan 
swlou  the. 

8  Khoutei  kapui  rui  choulou  tina  "Duiluploumei  Jahon  py  tei  mi  kuak  khou  hei 
louna  akhang  tii  o,"  twna  mi  pui  tei  rui  sa  the. 


9  Khoutei  guangh  tei  kalung  kabiu  the,  tiki  kamei  rui  kakuak  paeng  khou  dungc 
nchamc  bammei  mathiuc  mav  khou  latryan  swlou  lapui  zaeng  rui  hei  tei  tii 
khang  latdanv  pat  kan  the. 

10  Kumna  meic  ndiulouna  kangkai  khou  rui  Jahon  py  dangv  the. 

1 1  Jahon  py  tei  syandaih  kuak  khou  puanc  guangna  tunacpui  khou  tei  tiilou 
the.  Kumna  kamei  rui  kapui  khou  puanc  guang  the. 

12  Khoutei  Jahon  ziap  nunc  guangna  kapumc  tei  laana  mbeih  the;  kumna  kaniw 
Jisu  daeng  thangc  tatna  mi  chamv  tei  dinclou  the. 

Meic  Ching  Panguh  ta  Titumei  ( Mark  6.30  44;  Luk  9.10-17;  John  6.1-14) 

13  Mi  chamv  tei  chu  lana,  Jisu  mi  bamv  tei  mpatlouna  hih  tuangcna  meic 
maekma  bamv  thangc  tat  khang  karana  tat  kan  the.  Meic  guay  tei  Jisu  tat 
kanmei  chamv  tei  chu  lana  kaidai  guay  khou  rui  patna  phay  chaeng  kathei  lay 
nzwan  the. 

14  Kamei  hih  khou  rui  pat  pwkhou  meic  kangdai  ta  how  the.  Khoutei  kaniw  ta 
nzianmei  pat  the,  kumna  kaniw  tuang  sunu  tigaylou  the. 

1 5  Tingzyn  key  pwkhou  kaziap  nunc  kadaeng  khou  guangna,  "Mi  hei  meic  lungh 
makmei  bamv  de,  kumna  neih  ni  maek  khe.  Kum  thena  kaniw  namv  namv 
thangc  tatna  tu  zangv  khang  kaphianh  tat  kan  diu  khang  meic  nunc  ti  hei 
mpatlou  ti  tho,"  twna  sa  the. 

16  Khoutei  Jisu  rui  kaniw  khou,  "Kaniw  tat  khang  kage  maek  ge.  Kaniw  tu 
khang  nangniw  tii  tio."  twna  sa  the. 

17  "Aniw  khou  ntyan  dwm  panguh  lev  khav  kanei  na  nai  e,"  twna  kaniw  rui  daw 
the. 

18  "Mi  guay  kiu  adaeng  khou  laaguang  o."  twna  Jisu  rui  sa  the. 

19  Khoutei  meic  kangdai  ta  tei  phuairiaw  rue  khou  dungekey  khang  sa  the. 
Kumna  ntyan  dwm  panguh  lev  khav  kanei  tei  sinna  tingkauh  thangc  zauc  kuna 
thuancku  the.  Ntyan  dwm  guay  tei  by  bakna  kaziap  nunc  khou  tiilou  the.  Kumna 
kaziap  nunc  tei  rui  meic  kangdai  khou  tei  nzanhlou  the. 


20  Khoutei  meic  guayna  kaniw  bung  tu  nggu  the.  Kumna  tu  nsaekcloumei 
khuam  kaduai  dat  pwkhou  nggiuh  ruhna  kanei  padik  the. 

2 1  Mi  khou  tei  tumei  tei  ntumei  lev  alauc  ta  pah  makna  nggaanvmei  meic  ching 
panguh  dou  e. 

Jisu  Dui  Rue  khou  Tatmei  (Metthiu.  6.45-52;  John  6.15-21) 

22  Jisu  kamei  rui  meic  kangdai  ta  tei  titat  ntamv  dat  bam  kan  khou,  kaziap  nunc 
tei  hih  tuangcna  zeihlat  paengc  akhat  thangc  kaan  pat  khang  tat  hu  kan  the. 

23  Kamei  meic  kangdai  ta  tei  ndiu  ganclou  ngam  lana  huayney  khang  karana 
chyngbut  thangc  ku  the,  kumna  zingc  key  pwkhou  mi  khou  tei  karana  bam  the. 

24  Mi  ganv  khou  tei  hih  tei  zeihlat  chung  rambiuc  dou  khou  puanzingh 
akhangvna  bam  khwan  the.  Kalam  thu  puanzingh  tei  hih  hu  biak  thangc  rui 
guang  riu  the. 

25  Khoutei,  khwanpaengc  pat  pwkhou,  Jisu  dui  rue  khou  kaphay  rui  tatna 
kaniw  daeng  khou  guang  the. 

26  Kamei  dui  rue  khou  tat  bammei  ta  tei  how  lana,  kaniw  ping  the.  "Mi  hei  rav  di 
the"  twna  sana  pingna  kauc  thau  the. 

27  Khoutei  Jisu  rui  kaniw  khou  sa  the,  "Diw  si  riu,  ai  de;  Ping  nangh  e!" 

28  Mundawna  Pitar  rui  sa  the,  "Poubauhmei,  nang  de  tw  e  thei,  ai  ni  dui  rue 
khou  tatna  nang  daeng  khou  guang  khang  latdanv  patlou  o." 

29  Khoutei,  "Guang  tho"  twna  Jisu  rui  sa  the.  Khoutei  Pitar  hih  khou  rui  keyna 
dui  rue  khou  tatna  Jisu  daeng  thangc  tat  guang  the. 

30  Puanzingh  ta  tei  howna  kamei  ping  the,  kumna  lime  key  khang  sw  the. 
Khoutei,  "Poubauhmei  ata  kanlou  o,"  twna  kamei  rui  kauc  the. 

3 1  Khoutei  kaluak  kalat  kabaanc  haamv  patna  kata  zayna,  "Lwmmei  nthyammei, 
tabui  swna  nang  lwmsi  tu  cho?"  twna  Jisu  rui  sa  the. 

32  Kaney  hih  khou  tei  ku  rappui  lev,  puanzingh  tei  nthaekc  kan  the. 


33  Hih  khou  bammei  nunc  tei  rui,  "Nang  hei  Ravguangc  Nac  changh  dyng  the," 
twna  sana  kata  kalum  the. 

Jisu  rui  Gennesaret  khou  Nnaumei  ta  Tigayloumei  (Mark  6. 53-56) 

34  Kaniw  zeihlat  tei  kaan  patna  Gennesaret  ramv  khou  guang  the. 

35  Khoutei  meic  nunc  tei  Jisu  ta  thay  lana,  mi  gaengv  zaengv  khou  bammei  guay 
khou  sa  liklou  the.  Kumna  nnaumei  nunc  ta  kadaeng  khou  phungc  guang  geic 
the. 

36  Nnaumei  nunc  tei  katuang  phey  tin  na  sini  kahi  khang  guang  the,  kumna 
kahitowmei  guay  gay  nthan  thiak  kan  the. 

Pupouh  nunc  tuang  Latdyn  (Mark  7.1-13) 
Matthiu  15 

1  Mi  tangv  Jerusalem  thangc  rui  Pharisimei  lev  Riakdanv  dinh-pouc  nunc  Jisu 
daeng  khou  guangna, 

2  "Tabui  swna  nang  ziap  nunc  pupouh  nunc  tuang  latdyn  khou  tat  mak  tu  cho? 
Kalam  thu  ntyan  tu  ni  khou  baanh  khiupui  riak  tei  kaniw  sw  mak  ge,"  twna  sa 
the. 

3  Jisu  rui  mundawna  kaniw  khou  sa  the,  "Tabui  swna  nangniw  tuang  pupouh 
nunc  tuang  latdyn  tei  ngaek  khang  rui  nangniw  Ravguangc  tuang  latdyn  ngaek 
mak  tu  cho? 

4  Kalam  thu  'Nang  pui  nang  pu  ta  chakhwang  sw  o',  kumna  'Kapui  ta  hamh  e 
thei,  kapu  ta  latsic  sapui  mei  ta  tei  swluai  nina  e,'  twna  Ravguangc  rui  sa  e. 

5  Thowkumhmei  rui  kapui  kapu  khang  tii  nimei  puat  tei  'Mi  hei  Ravguangc 
khang  the,'  twna  salou  kan  e  thei, 

6  "kamei  kapui"  kapu  ta  zauclou  dat  bam  khang  kage  maek  khe'  twna  nangniw 
rui  nchamlou  e.  Mi  kumna  nangniw  rui  nangniw  pupouc  nunc  tuang  latdyn 
khang  rui  Ravguangc  lat  ta  ganc  the. 


7  Gaylwnswmeithiu,  nangniw  lam  khou  Isaia  rui  mi  kumna  saloumei  hei 
nchumh  the: 

8  'Mi  mei  nunc  hei  kaniw  mwang  rui  thu  ata  chakhwang  sw  e,  tiki  kaniw  lung 
thu  akhou  rui  due  the. 

9  Nsa  kaniw  ata  kalum  e,  maansei  lat  ta  Ravguangc  lat  kumcna  nchamlou  the.'" 
Maansei  ta  Sw  Mphuammei  (Mark  7. 1 4-23) 

10  Jisu  rui  meic  kangdai  ta  kadaeng  khou  kaw  guangna  kaniw  khou  sa  the, 
"Nangniw  mi  hei  nkingna  kabah  thay  o. 

1 1  Mwang  khou  rui  tu  gutmei  puat  tei  rui  maansei  ta  sw  mphuam  tuang  hamh  e, 
tiki  mwang  khou  rui  patmei  tei  rui  de." 

1 2  Khoutei  Jisu  daeng  khou  kaziap  nunc  guangna,  "Nang  rui  samei  tei  chu  lana 
Pharisimei  nunc  lungh  kabiu  kanmei  tei  nang  thay  khuang  de  cho?"  twna  sa  the. 

1 3  Khoutei  Jisu  rui  mundawna,  "Tingkauh  thangc  bammei  aPu  rui  lingclou 
makmei  bang  guay  tei  phuai  ganc  puni. 

14  Kaniw  khang  lungh  ryanra  bam  nangh  e.  Kaniw  hei  mik  tiatmei  ta 
chaengzaymei  mik  tiatmei  nunc  e.  Mik  tiatmei  rui  mik  tiatmei  ta  chaengzay  e  thei 
gaanv  neimei  khunh  khou  keylou  puni,"  twna  sa  the. 

15  Mundawna  Pitar  rui  Jisu  khou,  "Mi  latgiam  kabac  hei  aniw  khou  dinclou  o," 
twna  sa  the. 

16  Khoutei  Jisu  rui  kaniw  khou  sa  the,  "Nangniw  ni  kabah  thay  mak  muay  di 
thena  cho? 

1 7  Mwang  khou  rui  tu  gutmei  tei  thu  bung  khou  gut  lana  mpaeng  thangc  tat  dat 
kan  the  twmei  nangniw  thay  mak  nah  cho? 

18Tiki  mwang  khou  rui  patmei  tei  thu  lungh  khou  rui  patmei  tuang  e.  Kumna 
maansei  ta  sw  mphuammei  kiu  mi  guay  tei  rui  the. 


19  Kalam  thu  lungh  khou  rui  simei  lungning,  meicdowmei,  nowsowmei, 
lungcmaanvmei,  kaihouhmei,  saraamcna  sakhi  swmei,  meickai  ta  sakasicmei,  mi 
guay  hei  pat  re. 

20  Maansei  ta  sw  mphuammei  kiu  mi  guay  hei  rui  the;  baanh  khiu  makna  tumei 
rui  maansei  ta  sw  mphuam  mak  ge." 

Kanaanmeipui  Ramlum  (Mark  7.24-30) 

2 1  Jisu  mi  khou  tei  rui  tat  pat  lana  Tur  lev  Sidon  kaidai  tuang  ramvrei  gei  thangc 
tat  the. 

22  Khoutei  zauclo,  mi  ramv  khou  tei  bammei  Kanaanmeipui  gaanv  khat  patna 
kaucna,  "Poubauhmei,  David  Nac  Mpouh,  ata  zauc-nzianlou  o.  Anac  aluhpui 
khou  ravsic  gutna  si  sihna  bam  e."  twna  sa  the. 

23  Kum  e  tiki  Jisu  mundawlou  mak  ge.  Khoutei  kaziap  nunc  kadaeng  khou 
guangna  zaenghuayna,  "Kamei  aniu  thei  khou  kaucna  tat  bammei  hei,  kata  titat 
dat  ti  tho,"  twna  sa  the. 

24  Tiki  mundawna  Jisu  rui  sa  the,  "Ata  thu  Isaraelmei  kai  tuang  maan  kanmei 
lauziu  pang  khou  na  ndiulou  tuang  de." 

25  Tiki  mi  pui  tei  guangna  kalumna,  "Poubauhmei,  ata  nkhavlou  o,"  twna  sa  the. 

26  Khoutei  Jisu  rui  mundawna,  "Alauc  nunc  tu  nimei  tyan  tei  laana  si  nunc 
khang  phaicloumei  thu  gay  mak  dyng  e  cho,"  twna  sa  the. 

27  Khoutei  mi  pui  tei  rui,  "Kiuc  dyng  e,  tiki  Poubauhmei,  si  nunc  ni  kakaipouc 
tuang  kuak  paeng  khou  rui  tu  kathow  keyloumei  tei  thu  khuaic  tu  kan  dyng  e 
cho,"  twna  sa  the. 

28  Khoutei  mundawna  Jisu  rui  sa  the,  "He  meicpui,  nang  ramlum  hei  daic  the! 
Nang  kahawmei  tei  swlou  pw  di  tho."  Kumna  mi  dyng  khou  tei  kanacpui  ta  tei 
tigaylou  kan  the. 

Jisu  rui  Meic  Mpeyna  ta  Tigayloumei 

29  Jisu  mi  bamv  khou  tei  rui  tat  pat  lana  Galili  zeiclat  paengc  khou  tat  guang 
the.  Kumna  luanghbut  rue  khou  kuna  dungckey  the. 


30  Khoutei  meic  kangdai  kadaeng  khou  guang  the.  Kaniw  rui  phay  baumei, 
chuanchaymei,  mik  tiatmei,  lat  sa  thay  makmei,  khatni  baihmei  mpeyna  ta 
kadaeng  khou  laaguang  the.  Kamei  rui  mi  guay  ta  tei  tigaylou  kan  the. 

3 1  Lat  sa  thay  makmei  nunc  rui  lat  sa  datmei,  chuanchaymei  nunc  nthuih  dat 
bammei,  phay  baumei  nunc  tat  dat  bammei,  khatni  mik  tiatmei  nunc  how  dat 
bammei  tei  how  lana  meic  kangdai  tei  ngak  the.  Kumna  kaniw  Isaraelmei 
Racguangc  hym  thuanc  the. 

Jisu  rui  Meic  Ching  Padeih  ta  Titumei  (Mark  8.1-10) 

32  Khoutei  Jisu  rui  kaziap  nunc  ta  kadaeng  khou  kaw  guangna  sa  the,  "Ai  meic 
nunc  ti  hei  howlouna  nzian  the.  Kalam  thu  kaniw  adaeng  khou  bam  guangmei 
ntaw  thu  zaeng  neih  thumh  tangc  the.  Kaniw  tu  khang  ramhkhat  sini  maek  khe. 
Titu  makna  kaniw  ta  titat  dat  nii  mak  khe.  Kaniw  chaeng  dak  khou  daapmumanc 
pung  di  the." 

33  Khoutei  kaziap  nunc  rui  kakhou  sa  the,  "Meic  kangdai  heizumei  ta  titu  biuh 
khang  mi  tazikramv  khou  hei  tabui  thangc  rui  aniu  ntyan  laa  nina  cho?" 

34  Khoutei,  "Nangniw  khou  ntyan  azuh  nai  tu  cho?"  twna  Jisu  rui  kaniw  khou 
thanv  the.  "Ntyan  dwm  chanei  lev  khav  asaekc  na  nai  e,"  twna  kaniw  rui  daw  the. 

35  Jisu  rui  meic  nunc  ta  tei  kandih  khou  tidungc  keylou  the. 

36  Kumna  ntyan  dwm  chanei  tei  lev  khav  guay  tei  laana  thuanckulou  the, 
kumna  kaziap  nunc  rui  meic  kangdai  khou  tei  nzanhlou  the. 

37  Kaniw  meic  guayna  tu  ngguna  tu  tang  pwkhou  tu  nsaekcloumei  giupaekc 
chanei  padikna  kaniw  rui  khuam  guang  dat  the. 

38  Mi  khou  tei  tumei  tei  ntumei  lev  alauc  ta  chak  makna  meic  ching  padeih  e. 

39  Meic  kangdai  ta  tei  titat  ntamvlou  lana,  kamei  hih  tuangcna  Magadan  tuang 
ramv  khou  guang  the. 

Sw-nchinmei  Taanv  Taanclou  khang  Samei  (Mark  8.11-13;  Luk  12.54-56) 


Matthiu  16 


1  Khoutei  Pharisimei  nunc  khatni  Saddukimei  nunc  Jisu  daeng  khou  guangna, 
kata  nchanvna,  Ravguangc  tuang  ngamv  khou  rui  sw-nchinmei  taanv  kaniw 
khou  lyanlou  khang  sa  khwan  e. 

2  Khoutei  mundawna  Jisu  rui  kaniw  khou  sa  the,  "  Neih  key  khou  tingpuk 
haengc  ti  thei  'ting  gay  puni  the'  twna  nangniw  sa  e. 

3  Lauthwan  thwanzingh  tingpuk  haengc  zingc  ti  thei  'tingpwanzingh  guang  puni 
the'  twna  nangniw  sa  e.  Kumna  tingpuk  zaw  khou  rui  guang  nimei  ting  neih 
lwnlung  nangniw  how  pat  thay  e  thei,  ntaw  hei  nangniw  khou  sw-  nchinlou 
bammei  guay  tuang  kabac  thu  nangniw  how  pat  thay  mak  khe  nah  cho? 

4  Meicsimei  khatni  ravchaptat  makmei  mei  nunc  hei  rui  sw-nchinmei  ta  phu  e. 
Tiki  Jona  khou  swlou  kanmei  sw-nchinmei  tei  hamhna  baihmei  lyanlou  lak  ge." 
Kumna  kaniw  ta  ganclouna  kamei  tat  kan  the. 


Pharisimei  khatni  Saddukimei  tuang  Khay  (Mark  8.14-21) 

5  Ziap  nunc  tei  zeihlat  paengc  akhat  thangc  kaan  pat  the.  Khoutei  kaniw  ntyan 
phungc  amuc  the. 

6  Khoutei  Jisu  rui  kaniw  khou  sa  the,  "Pharisimei  khatni  Saddukimei  nunc 
tuang  khay  khou  rui  ramhthay  o  khatni  suriak  thay  o." 

7  "Aniu  ntyan  phungc  ti  makna  sa  bam  tu  khuang  the,"  twna  kaniw  kaphianh 
bam  the. 

8  Hei  tei  thay  lana  Jisu  rui  sa  the,  "He  lwmmei  nthyammei  nunc,  ntyan  maekmei 
lam  khou  nangniw  tabui  swna  kaphianh  bam  tu  cho? 

9  Nangniw  kabah  thay  mak  he  nah  cho?  Ntyan  dwm  panguh  rui  meic  ching 
panguh  ta  tituna  giupaekc  azuh  nsaekclou  cho  twmei  nangniw  amuc  dat  the  nah 
cho? 

1 0  Ntyan  dwm  chanei  rui  meic  ching  padeih  ta  tituna  tu  nsaekcloumei  giupaekc 
azuh  khuam  guang  cho  twmei  amuc  dat  the  nah  cho? 


1 1  Ai  ntyan  lam  khou  sa  bam  tu  hamh  e  twmei  akumhna  nangniw  thay  makna 
cho?  Pharisimei  khatni  Saddukimei  tuang  khay  khou  tei  rui  suriak  thay  o." 

12  Khoutei  kamei  ntyan  tuang  khay  lam  khou  sa  bam  tuang  hamh  e,  tiki 
Pharisimei  nunc  khatni  Saddukimei  nunc  tuang  latdyn  khou  tei  rui  suriak  thay  o 
twpui  tuang  e  twmei  kaniw  kabah  thay  the. 

Pitar  rui  Jisu  lam  khou  Sa  Ndauhmei  (Mark  8.27-30;  Luk  9.18-21) 

13  Mi  tangc  Jisu  Kaisaria  Philippi  kaidai  tuang  ramv  khou  guang  khou,  "Meic 
Nac  Mpouh  hei  thow  e  twna  meic  nunc  rui  sa  bu  cho?"  twna  kamei  rui  kaziap 
nunc  khou  thanv  the. 

14  Khoutei  kaniw  rui  sa  the,  "Meic  gaanvsaekc  rui  'duiluploumei  Jahon  tei  e,' 
meic  gaanvsaekc  rui  'Elija  e,'  meic  gaanvsaekc  rui  'Jeremia  e,'  hamh  e  thei 
'muhzwng  akhat  re'  twna  sa  e." 

15  Kamei  rui  kaniw  khou  sa  the,  "Nangniw  rui  thu  ata  thow  e  twna  sa  tu  cho?" 

16  Khoutei  mundawna  Simon  Pitar  rui,  "Nang  thu  ringhmei  Racguangc  Nac 
Mpouh  Khrista  e,"  twna  sa  the. 

17  Khoutei  Jisu  rui  kakhou  sa  the,  "Jona  nac  mpouh  Simon,  nang  sangay  e!  Mi 
hei  nang  khou  tithayloumei  hei  maansei  rui  hamh  e,  tingkauh  thangc  bammei 
aPu  rui  e. 

18  Ai  rui  nang  khou  kadylou  tuang  e:  Nang  hei  Pitar  the,  mi  taudaic  rue  khou  hei 
atuang  phwamling  kasiamh  thau  puni.  Kumna  taruaih  raengekat  rui  ni  mi  ti  hei 
ngam  dat  lak  khe. 

19  Tingkauh  guangedic  kaikhamv  laanhmei  khatni  mbanghmei  ngamv  ai  rui 
nang  khou  tiilou  puni.  Kumna  nang  rui  kandih  khou  karakcloumei  tei  tingkauh 
thangc  ni  karakclou  puni  khatni  nang  rui  kandih  khou  ricloumei  tei  tingkauh 
thangc  ni  riclou  puni." 

20  Khoutei  kamei  hei  Khrista  e  twmei  meic  gaanv  khat  na  khou  sini  raclou  mak 
khang  kaziap  nunc  khou  kadylou  the. 

Jisu  Kamei  Theic  Nimei  lam  khou  Dincloumei  (Mark  8.31-9.1;  Luk  9.22-27) 


2 1  Mi  khou  tei  rui  thauna,  Jisu  Khrista  kamei  Jerusalem  thangc  tat  puni  kumna 
gaanvthaih  nunc,  amuh  daihmei  nunc,  khatni  Riakdanv  dinhpouc  nunc  baanc 
khou  ryanramei  mpeyna  ariw  puni,  kumna  kata  swluai  puni,  tiki  zaeng  neih 
thumhpui  nungc  ringcthau  dat  puni  twmei  kaziap  nunc  khou  ndaw  sa  thau  the. 

22  Pitar  rui  kata  nduangh  langc  patna  kata  kakhimna,  "Poubauhmei,  mi 
kumhmei  tei  nang  khou  tipatlou  makmei  sw  kan  diu,  mi  kumhmei  tei  nang  khou 
patlou  ni  tuang  hamh  e,"  twna  sa  the. 

23  Khoutei  Jisu  Pitar  biak  thangc  karih  patna,  "Athei  thangc  tat  kan  o,  Seitaan! 
Nang  hei  akhang  chaeng  khamvmei  de.  Nang  Ravguangc  tuang  lungning  ning 
mak  ge,  maansei  tuang  de,"  twna  sa  the. 

24  Khoutei  Jisu  rui  kaziap  nunc  khou  sa  the,  "Thow  pw  ni  athei  lay  nii  e  thei 
karana  kata  nuh  mak  nina  e,  kumna  katuang  kros  phungcna  athei  lay  nina  e. 

25  Kalam  thu  karingcpaan  kan  khang  swpui  mei  tei,  hei  tei  maan  puni;  tiki 
akhang  rui  karingcpaan  maanloupui  mei  tei  ringhpaan  laatow  puni. 

26  Tabui  cho  tiki,  thowkumhmei  rui  mbaanv  kapwm  kakhang  laatow  sini,  mi 
khang  tei  rui  karingcpaan  maanlou  e  thei,  kakhang  tabui  gaengna  cho? 
Karingcpaan  thuak  dat  nuhpui  puat  tabui  naina  cho? 

27  Kalam  thu  Meic  Nac  Mpouh  hei  Ravguangc  tuang  baanchara  nunc  ta 
nduanghna  kaPu  tuang  hym  khou  guang  puni.  Mi  khou  kiu  meic  kathuic  khang 
kataanv  kataanv  thai  tii  puni. 

28  Ai  rui  nangniw  khou  kaling  siakna  sa  tuang  e:  Meic  Nac  Mpouh  kaguangcdic 
khou  guangmei  ta  how  mak  saanv  theic  lak  nimei  mei  gaanvsaekc  mi  khou  ding 
bammei  pang  khou  hei  nai  e." 

Jisu  Kalwn  Gwanlihmei  (Mark  9.2-13;  Luk  9.28-36) 
Matthiu  17 

1  Zaeng  charuk  tangv,  Jisu  Pitar  khatni  Jakob  lev  Jahon  kai  chana  nei  ta 
nduanghna  kaniw  rana  chyngbut  kauhmei  khou  ku  the. 

2  Khoutei  Jisu  kaniw  hu  khou  kalwn  guanlih  pat  the.  Kumna  kazaw  neih  kumc 
ti  tah  ta  the  khatni  kapheybaan  mphwan  kariph  rip  the. 


3  Khoutei  Mousi  lev  Elija  rui  kata  kachuc  bammei  ta  kaniw  how  the. 

4  Khoutei  Pitar  rui  Jisu  khou,  "Poubauhmei,  aniu  mi  khou  hei  bammei  gay  the. 
Nang  rui  nuhlou  e  thei,  mi  khou  hei  zypuikai  kathumh  -  nang  khang  khat, 
Mousi  khang  khat,  Elija  khang  khat  ai  swlou  ni  the,"  twna  sa  the. 

5  Pitar  rui  mi  kumcna  sa  bam  khou,  ti  tah  tamei  muangc  rui  kaniw  ta  gumbin 
the.  Khoutei  muangh  khou  tei  rui  khwan  akhat  rui,  "Mi  hei  alung  kwnmei,  ai  rui 
nzianmei  aNac  Mpouh  e.  Nangniw  kalat  chu  o,"  twna  sa  the. 

6  Ziap  nunc  tei  mi  khwan  tei  chu  lana  ping  kadunhna  kaniw  zaw  kandih  khou 
sow  nkhum  khuak  key  the. 

7  Khoutei  Jisu  kaniw  daeng  khou  guangna  kaniw  ta  kahina,  "Thau  tho,  ping  riu," 
twna  sa  the. 

8  Khoutei  kaniw  zauc  thau  pwkhou  Jisu  karana  bam  khwan  the. 

9  "Meic  Nac  Mpouh  hei  theihmei  khou  rui  ringcthau  dat  mak  saanv,  mi 
ndawman  hei  meic  gaanv  khat  na  khou  sini  nangniw  raclou  nuh  mak  ge,"  twna 
kaniw  chyngbut  khou  tei  rui  key  datmei  chaenglwan  khou  Jisu  rui  kaniw  khou 
sa  the. 

10  Khoutei,  "Kum  e  thei  tabui  swna  'Elija  guang  rey  puni,'  twna  Riakdanv 
dinhpouc  nunc  rui  sa  bam  tu  cho?"  twna  ziap  nunc  rui  thanv  the. 

1 1  Jisu  rui  mundawna,  "Elija  guang  rey  changh  ni  tina  the,  kumna  kamei  rui 
ramh  guayna  chamdaanvlou  puni  tina  the. 

12  Ai  rui  nangniw  khou  saloupui  tuang  e:  Elija  kiu  guang  tang  the.  Tiki  kaniw  rui 
kata  thay  mak  khe.  Kumna  kaniw  rui  karuc  khou  sw  niimei  guay  swlou  kan  the. 
Hei  tei  kumc  muayna  Meic  Nac  Mpouh  ni  kaniw  baanc  khou  ryanra  khaengv 
puni." 

13  Khoutei  kamei  duiluploumei  Jahon  lam  khou  sa  bam  tuang  e  twmei  ziap  nunc 
tei  thay  the. 

Jisu  rui  Ravsic  Gutmei  Alauc  Gaanv  khat  ta  Tigayloumei  (Mark  9.14-29;  Luk 
9.37-43) 


14  Jisu  khatni  kaziap  nunc  tei  meic  kangdai  bammei  bamv  khou  tei  key  dat 
pwkhou,  meic  gaanv  khat  Jisu  daeng  khou  guangna  khuksun  keyna, 

15  "Poubauhmei,  anac  mpouh  ta  zauc  nzianlou  o.  Kakhou  theilanhmei  ravpuat 
naina  katupc  sihna  kamei  mai  khou  khatni  dui  khou  bowlouna  ryanra  sihna 
bam  e. 

16  Ai  kata  nang  tuang  ziap  nunc  khou  nduangh  guang  the,  tiki  kaniw  rui  kata 
tigaylou  ngam  mak  khe,"  twna  sa  the. 

17  Khoutei  mundawna  Jisu  rui  sa  the,  "He  lwm  makmei  khatni  zay 
mbianghloumeithiu,  ai  nangniw  pang  khou  asaanh  bam  bam  nina  cho?  Kata  mi 
bamv  khou  hei  nduangh  guang  o." 

18  Jisu  rui  ravsic  ta  tei  luh  the.  Khoutei  ravsic  tei  mi  nac  khou  tei  rui  pat  kan 
the.  Kumna  mi  dyng  khou  tei  mi  nac  tei  gay  dat  kan  the. 

19  Khoutei  ziap  nunc  tei  Jisu  daeng  khou  kaniw  rana  guangna,  "Tabui  sw  tina 
aniw  mi  ta  tei  nthau  pat  ngam  mak  tu  cho?"  twna  thanv  the. 

20  Khoutei  Jisu  rui  kaniw  khou  sa  the,  "Mi  hei  nangniw  lwmmei  nthyam  tina  e. 
Ai  rui  nangniw  khou  kaling  siakna  su  tuang:  nangniw  lwmmei  gannaeng  thw  di 
na  sini  nai  e  thei  nangniw  rui  mi  chyngbut  ti  hei,  "Mi  khou  rui  mi  thangc  tei 
kalaic  tat  kan  o,'  tw  ti  thei  kalaic  tat  kan  puni  de.  Nangniw  khang  ngam  lak 
tuang  khat  sini  nai  ni  tu  ham  e." 

Jisu  rui  kamei  Theic  Nimei  lam  khou  Sa  Datmei  (Mark  9.30-32;  Luk  9.43-45) 

22  Ziap  guay  tei  Galili  khou  guang  kaduai  datpiu  ganv  khou  Jisu  rui  kaniw  khou 
sa  the,  "Meic  nac  Mpouh  ta  meic  nunc  baanc  khou  tii  patlou  puni  the, 

23  kumna  kaniw  rui  kata  swluai  puni.  Tiki  zaeng  neih  thumhpui  nungc  kata 
tiringcthaulou  dat  puni."  Khoutei  kaniw  mpeyna  lungh  kabiu  the. 

Ravkai  tuang  Syankhav  Tiimei 

24  Jisu  khatni  kaziap  nunc  Kapharnahum  khou  guang  khou,  ravkai  tuang 
synkhav  kakhamei  nunc  Pitar  daeng  khou  guangna,  "nangniw  tuang  dinhpouc 
hei  ravkai  tuang  syankhav  tii  daih?"  twna  thanv  the. 


25  Khoutei,  "Ngguay  twna  Pitar  rui  daw  the.  Pitar  tei  kainung  khou  gut  pwkhou, 
Jisu  rui  sa  reyna  kakhou  sa  the,  "Simon  nang  akumhna  kakhanh  tu  cho? 
Kandih  tuang  guangc  nunc  rui  syan  thaengv  khatni  dihkhav  laamei  tei  thow  hou 
rui  laa  tu  cho?  Kaguangcdih  nac  nunc  khou  rui  ni,  guanghdic  baihmei  nac  nunc 
khou  rui  cho?" 

26  "Guanghdic  baihmei  nac  nunc  khou  rui  de,"  twna  Pitar  rui  daw  the.  Khoutei 
Jisu  rui  kakhou  sa  the,"  Kum  e  thei,  kaguangcdic  nac  nunc  tei  thu  tii  khang 
hamh  the  ni? 

27  Kum  khwan  sini,  aniu  rui  kaniw  lung  tipuamclou  mak  khang,  nang  zeihlat 
thangc  tatna  khavkhuay  mphaan  tho.  Kumna  mane  reymei  khav  mwang  tei 
phaek  pat  ti  thei  shekel  akhat  nei  puni.  Hei  tei  anei  thaengv  khang  tiilou  tho." 

Thow  tei  Daic  liangmei  Cho?  (  Mark  9.33-37;  Luk  9.46-48) 

1  Mi  ganv  khou  tei  ziap  nunc  tei  Jisu  Daeng  khou  guangna,  "Thow  tei  tingkauh 
guangedih  khou  daic  liangmei  cho?"  twna  thanv  the. 

2  Khoutei  alauc  khat  ta  kaw  guangna  kaniw  hu  khou  tidinglouna 

3  sa  the,  "Ai  rui  nangniw  khou  sa  tuang  e:nangniw  lungh  laicna  alauc  nunc 
kumh  mak  ge  thei,  nangniw  tingkauh  guangedic  khou  gut  zat  ni  tu  hamh  e. 

4  Hei  zaeng  rui  thow  puni  niamh  keyna,  mi  nac  launa  hei  kumhpui  mei  tei 
tingkauh  guanghdic  khou  daic  liangpui  mei. 

5  Kumna  thow  pw  ni  mi  kumhmei  alauc  gaanv  khat  ta  azanc  khou  laaloupui  mei 
tei,  ata  laalou  tu  e." 

Paapc  taanh  khang  Nthiammei  (Mark  9.42-48;  Luk  17.1-2) 

6  Thow  pw  ni  akhou  lwmmei  mi  kumhmei  alauc  akhat  ta  tiphaysuyloupui  mei  ta 
thu  kaguang  khou  napriaktauc  daihmei  ntalouna  duipui  syng  thangc 
phaicloumei  rui  kakhang  gay  e. 

7  Meic  nunc  ta  tiphaysuypui  tuang  mpeyna  naimei  mbaanv  kandic  hei  sansi  e 
dav!  Nthiammei  thu  guang  puni  di  the,  tiki  kakhou  rui  nthiammei  guang  bampui 
mei  tei  sansimei  e. 


8  "Nang  phay  rui  hamh  e  thei  nang  baanc  rui  nang  ta  tiphaysuy  e  thei,  hei  tei 
dan  tapna  nang  khou  rui  ganc  o.  Kalam  thu  nang  phay  nang  baanc  ntanghna 
tingsaeng  mai  khou  gutmei  suangc,  nang  phay  nang  baanc  ntangh  mak  sini  ring- 
hmei  khou  gutmei  rui  nang  khang  gay  e. 

9  Nang  mik  rui  nang  ta  tiphaysuy  e  thei,  hei  tei  lat  patna  ganc  o.  Kalam  thu  nang 
mik  kanei  naina  maikwam  mai  khou  gutmei  suangc  nang  mik  akhat  na  naina 
ringhmei  khou  gutmei  rui  nang  khang  gay  e. 

Maanmei  Lauziu  Latgiam  (Luk  15:3-7) 

1 0  "Mi  nthyammei  nunc  ti  hei  thouh  sw  makpui  tuang  sw  mak  khang  nangniw 
ramhthay  o.  Ai  rui  nangniw  khou  sapui  tuang  e:  tingkauh  thangc  kaniw  luang 
baanchara  nunc  tingkauh  thangc  bammei  aPu  daeng  khou  guang  tanh  tan  bam 
e. 

1 1  (Kalam  thu  Meic  Nac  Mpouh  hei  maanmei  ta  kanlou  khang  guang  luang  e.) 

1 2  "Thowkumhmei  lauziu  phay  khat  naimei  gaanv  khatpu  katuang  lauziu  akhat 
man  maan  tat  kan  ti  thei  kamei  a  kumh  puni  cho?  Riakchakiuna  chakiu  ta  tei 
chyngbut  khou  ganclou  ducna  man  maan  kanmei  akhat  ta  tei  phu  tat  pw  lak 
nah  cho? 

13  Ai  rui  nangniw  khou  kaling  siakna  sa  tuang  e:  kamei  rui  hei  tei  ariw  dat 
pwkhou  maan  makmei  riakchakiuna  chakiu  naimei  khang  tei  suangc  maan 
kanmei  akhat  ta  phu  tow  datmei  khou  tei  neihla  diangc  e. 

14  Hei  tei  kumcna,  mi  nthyammei  pang  khou  rui  akhat  na  sini  maan  kanmei  ta 
tingkauh  thangc  bammei  nangniw  pu  laa  nii  mak  ge. 

Nkhuaimei  Chana 


15  "Nang  chana  rui  nang  khou  nkhuailou  tuang  nai  e  thei,  tatna  kamei  rui 
nkhuailoumei  tei  nangney  rana  rac  o.  Kamei  rui  nang  lat  tei  chulou  e  thei,  nang 
rui  nangney  chana  kiang  riang  tigaylou  dat  the. 

16  Tiki  kamei  rui  chulou  mak  ge  thei,  gaanv  nei  gaanv  thumh  mwang  khou  rui 
kiuc  dyng  e  twmei  thay  khang  gaanv  khat  gaanv  nei  ta  nduanghna  tat  ro. 


1 7  Kamei  rui  kaniw  tuang  lat  tei  ni  chulou  mak  ge  thei,  phwamling  khou 
phungclou  ti  tho.  Kamei  rui  phwamling  tuang  lat  tei  nganvna  chulou  mak  ge  thei, 
kata  tei  Zentelmei  khatni  dihkhav  kakhamei  nunc  ta  kumcna  khaclou  ti  tho. 

Bangcloumei  khatni  Ricloumei 

18  "Ai  rui  nangniw  khou  kaling  siakna  saloupui  tuang  e:  nangniw  rui  kandih 
khou  bangcloumei  tei  tingkauh  thangc  ni  bangclou  puni  khatni  nangniw  rui 
kandih  khou  ricloumei  tei  tingkauh  thangc  ni  riclou  puni. 

19  "Ai  rui  nangniw  khou  sa  dat  re:  Kandih  khou  bammei  nangniw  gaanv  nei  rui 
tabui  lam  khou  pw  ni  chwnchamhna  ney  e  thei  tingkauh  thangc  bammei  aPu  rui 
swlou  puni. 

20  Kalam  thu  gaanv  nei  gaanv  thumh  azanc  khou  guang  kariuna  bammei  bamv 
khou  tei  ai  bam  e." 

Kuaklou  Makmei  Bangc  Gaanv  Khat  Latgiam 

2 1  Khoutei  Pitar  guangna  Jisu  khou  sa  the,  "Poubauhmei,  akhou  nkhuaimei 
swlou  bammei  chana  gaanv  khat  ta  ai  kuaklou  azuh  nina  cho?  Chanei  ny?" 

22  Jisu  rui  kakhou  sa  the,  "Chanei  na  hamh  e,  kuaklou  luan  chanei  tei 
riakchanei  nina  de." 

23  "Kalam  thu,  tingkauh  guangcdic  hei  guangh  khat  rui  katuang  bangc  nunc 
tuang  syan  chak  sw  nthan  khang  swmei  kumhmei  tuang  e. 

24  Rey  liangmei  khou  talent  ching  ruh  pow  phunghmei  bangc  akhat  ta  nduangh 
guang  the. 

25  Mi  pu  tei  tii  dat  ngam  timak  khena,  kanow  kanac  nunc  khatni  katuang  naimei 
guay  zuancna  khangh  khang  guangh  tei  rui  sa  the. 

26  Khoutei  banghpu  tei  pun  nkhum  laamv  keyna  kalumna,  'Nang  lung  puamclou 
ri  tho,  kaguayna  ai  khangclou  ni  de,'  twna  sa  the. 

27  Khoutei  guangh  tei  kabangcpu  ta  tei  ning  ngam  makna  kapow  guay  tei 
kuaklouna  mpatlou  kan  the. 


28  "Mi  bangcpu  tei  tat  pat  pwkhou  guangh  bangc  sw  nchamcmei  katuang  denari 
phay  khat  pow  phunghmei  kapammei  gaanv  khat  ta  ariw  the.  Khoutei  mi  pu  ta 
tei  nymna  kakhac  gayna  'Apow  tei  tii  tho'  twna  sa  the. 

29  Mi  pu  tei  rui,  pun  nkhum  laamv  keyna,  'Nang  lung  puamclou  ri  tho,  ai 
khangclou  ni  de,'  twna  sa  the. 

30  Khoutei  kamei  tei  nuh  mak  khe,  kumna  kapow  tei  khangclou  mak  saanv  lou 
khang  kangkai  khou  tiilou  kan  the. 

3 1  Kapammei  guangh  bangc  nunc  tei  hei  tei  how  pwkhou  kaniw  lung  mpeyna 
kabiu  the.  Kumna  kaniw  guangh  daeng  khou  guangna  pat  kanmei  guayna  tei 
poulou  the, 

32  Khoutei  mi  bangcpu  ta  tei  kaw  guangna  guangh  tei  rui  kakhou  sa  the, 
'Meicsimei  bangc,  nang  rui  zaenghuaypui  thei  layna  nang  pow  guayna  tei  ai 
kuaklou  kan  the. 

33  Ai  rui  nang  ta  zauc  nzianloumei  kumcna  nang  ni  nang  pammei  ta  zauc 
nzianlou  nina  hamh  nah  cho?' 

34  Khoutei  guangh  tei  kalung  puamcna  kapow  guayna  tei  khangc  ngam  mak 
saanv  rai  khang  kangkai  kaipouc  baanc  khou  tiilou  kan  the. 

35  "Nangniw  chana  makaamv  khat  khat  ta  nangniw  lung  syng  khou  rui  kuaklou 
mak  ge  thei,  tingkauh  thangc  bammei  aPu  rui  ni  nangniw  khou  hei  tei  kumcna 
swlou  puni." 

Nowtaanmei  lam  khou  Dincloumei  (Mark  10.1-12) 
Matthiu  19 


1  Jisu  mi  guay  hei  salou  tang  lana  Galili  mpatlouna  Jordan  paengc  thangc  Judia 
tuang  ramvrei  lunge  khou  gut  the. 

2  Khoutei  meic  kangdai  kathei  lay  the,  kumna  mi  khou  tei  kaniw  ta  tigaylou  the. 

3  Khoutei  Pharisimei  nunc  guangna  kata  nchanvna,  "Nggaanvmei  rui  kanow  ta 
ramh  lam  akhat  zaeng  rui  taan  khang  Riakdanv  rui  nuh  daih?"  twna  thanv  the. 


4  Jisu  rui  mundawna  sa  the,  "Puakthau  puaksiak  khou  rui  Damhmeipu  rui 
kaney  ta  nggaanvmei  khatni  ntumei  swna  damclou  the  twmei  nangniw  pah  mak 
he  nah  cho? 

5  Khoutei  Ravguangc  rui  sa  the,  'Hei  zaeng  rui  nggaanvmei  rui  kapui  kapu  ta 
mpatlouna  kanow  lev  guang  kariu  nina  e,  kumna  kaney  pumh  akhat  sw  nina  e.' 

6  Hei  zaeng  rui  kaney  tei  kanei  hamh  the,  pumh  akhat  di  the.  Hei  zaeng  rui 
Ravguangc  rui  zay  kariulou  kanmei  tei  maansei  rui  sw  ntamv  dat  nuh  mak  khe." 

7  Kaniw  rui  Jisu  khou  sa  the,  "Mi  kumc  e  thei  tabui  swna  now  taan  latryan  hyna 
tii  e  thei  taan  nuh  e  twna  Mousi  rui  sa  tu  cho?" 

8  Jisu  rui  kaniw  khou  mundawna  sa  the,  "Nangniw  nowtaan  nuh  khang  Mousi 
rui  nuhloumei  tei  thu  nangniw  lung  tanc  langv  tipui  zaeng  rui  e;  puakthau 
puaksiak  khou  thu  mi  kumh  mak  ge. 

9  Ai  rui  nangniw  khou  samei  thu:  lungcmaanvpui  zaeng  rui  hamhna  kanow  ta 
taan  lana  meic  baihmei  ta  kaw  datmei  kamei  tei  lungcmaanvmei  e." 

10  Kaziap  nunc  tei  rui  kakhou  sa  the,  "Nggaanvmei  khang  mi  kumhmei  sih  nai  e 
thei  thu,  nowkaw  mak  rapmei  rui  gay  the  cho!" 

1 1  Khoutei  Jisu  rui  kaniw  khou  sa  the,  "Ai  ntaw  samei  hei  meic  kathuic  na 
kabah  laa  thay  ni  tu  hamh  e,  kabah  thay  khang  Ravguangc  rui  tiiloupui  mei  na 
tei  rui  laa  thay  khang  de. 

12  Nowkaw  makmei  lam  mpeyna  nai  e:  gaanvsaekc  rui  kapui  bungpuak  khou  rui 
nggaanvmei  paek  pat  makmei  nai  e,  gaanvsaekc  rui  kapumc  siammei  nai  e, 
gaanvsaekc  rui  Ravguangc  guangcdic  khang  rui  nggaanvmei  chwn  ganhmei  nai  e. 
Mi  kabac  hei  laa  thay  thaymei  rui  laa  la  tho." 

Jisu  rui  Alauc  nunc  ta  Suaihiamloumei  (Mark  10.13-16;  Luk  18.15-17) 

13  Mi  tangv  tei,  kaniw  py  khou  kabaanc  bouclouna  huayneylou  khang  alauc 
nunc  ta  meic  nunc  rui  Jisu  daeng  khou  laaguang  khwan  e.  Khoutei  ziap  nunc  tei 
rui  meic  nunc  ta  tei  luh  the. 

14  Khoutei,  "Alauc  nunc  tei  adaeng  khou  guang  kan  diu,  kaniw  ta  khaam  riu. 
Kalam  thu  tingkauh  guangcdic  hei  mi  kumhmei  nunc  khang  e,"  twna  Jisu  rui  sa 
the. 


15  Khoutei  Jisu  rui  kaniw  py  khou  kabaanc  bouclouna  tat  kan  the. 
Lungcgaymei  Chabwan  Gaanv  Khat  (Mark  10.17-31;  Luk  18.18-30) 

1 6  Khoutei  meic  gaanv  khat  Jisu  daeng  khou  guangna,  "Dinhpouc,  ringcsuang- 
mei  laa  khang  ai  tabui  tuang  gaymei  taanc  nina  cho?"  twna  thanv  the. 

17  Jisu  rui  kakhou  sa  the,  "Tabui  swna  nang  akhou  gaymei  lam  khou  thanv  bam 
tu  cho?  Gaymei  gaanv  khat  nai  e;  nang  ringhmei  khou  gut  nii  e  thei  kalatdanv 
guay  tei  piu  o." 

18  "Tabui  latdanv  tei  cho?"  twna  kamei  rui  thanv  the.  Khoutei  Jisu  rui  sa  the, 
"Nang  meicdow  lak  nina  e,  Nang  lungcmaanv  lak  nina  e,  Nang  kaihouc  lak  nina 
e,  Nang  saraamhmei  sakhi  tii  lak  nina  e, 

19  Nang  pui  nang  pu  ta  chakhwang  sw  nina  e,  Nang  tuang  kaining  kaigeimei  ta 
nang  rana  nang  ta  nzianmei  kumcna  nzian  nina  e  twmei  guay  hei  the." 

20  "Mi  guay  hei  thu  ai  piu  the.  Ai  tabui  tuang  nthuih  mak  tuang  nai  bu  heh 
cho?"  twna  mi  pu  tei  rui  sa  the. 

2 1  Khoutei  Jisu  rui  kakhou  sa  the,  "Nang  nthuih  nii  e  thei,  tat  lana  nang  tuang 
naimei  guay  tei  zuanc  lana  lungcsimei  khang  tii  tio.  Kum  e  thei  tingkauh  thangc 
nang  tuang  lanv  nai  puni.  Kumna  guangna  athei  lay  o." 

22  Mi  chabwanpu  tei  hei  tei  chu  la  khou,  neihla  makna  tat  kan  the.  Kalam  thu 
katuang  lanv  mpeyna  nai  khwan  e. 

23  Khoutei  Jisu  rui  kaziap  nunc  khou  sa  the,  "Ai  rui  nangniw  khou  kaling  siakna 
sa  tuang  e:  Lungcgaymei  thu  tingkauh  guangcdic  gut  khang  kungc  puni. 

24  Ai  rui  nangniw  khou  sa  dat  re:  Lungcgaymei  rui  Ravguangc  guangcdic  gutmei 
suangc  guaikuan  mpinh  mai  khou  gutmei  rui  chiw  e." 

25  Ziap  nunc  tei  hei  tei  chu  la  khou  kaniw  ngakna,  "Kum  e  thei  ringcsuangmei 
kiu  thow  rui  laa  ngam  nina  cho?"  twna  sa  the. 

26  Khoutei  Jisu  rui  kaniw  ta  zaucna  sa  the,  "Mi  hei  maansei  khang  thu  ngam 
mak  khe,  tiki  Ravguangc  khang  thu  ngam  tu  rana  de." 


27  Khoutei  Pitar  rui  mundawna  sa  the,  "Zauclo,  aniw  ramh  guayna  ganclouna 
nang  thei  lay  tat  bam  the.  Kum  e  thei  aniw  khang  tabui  tuang  nai  puni  tha?" 

28  Jisu  rui  kaniw  khou  sa  the,  "Ai  rui  nangniw  khou  kaling  siakna  sa  tuang  e: 
Athei  laymei  nangniw  hei  thu  kandih  kathanc  thangc  Meic  Nac  Mpouh  rui 
hymdaihmei  katuang  guangc  bamvpaeng  khou  dungc  pwkhou  guangh 
bamvpaeng  ruhna  kanei  khou  dungc  nchamcna  Isaraelmei  kaikhwang  ruhna 
kanei  ta  sin  bam  puni. 

29  Kumna  thow  pw  ni  kakai,  kalau,  kachaic,  kakainac,  kapui,  kapu,  khatni 
kanac  ta  azaeng  khang  rui  gancloumei  thai  tei  hei  tei  suangc  geihna  kamei 
laatow  dat  puni,  kumna  ringcsuangmei  ni  laa  puni. 

30  Kumna  ntaw  reymei  sw  bammei  mpeyna  hei  nkhamhmei  sw  puni,  khatni 
ntaw  nkhamhmei  sw  bammei  mpeyna  hei  reymei  sw  puni." 

Lauphihmei  Latgiam 

Matthiu  20 

1  "Tingkauh  guangcdic  kiu  mi  hei  kumh  tuang  e.  Drakha  lau  taanhmei  gaanv 
khatpu  rui  taanv  taanhpui  mei  phu  khang  lauthwan  khuanzingh  pat  the. 

2  Zaeng  neih  khat  phy  denari'  akhat  khang  nuhna  meic  gaanvsaekc  katuang 
drakha  lau  thangc  ndiulou  kan  the. 

3  Tingchung  zaengc  khou  tat  pat  dat  pwkhou  meic  gaanvsaekc  taanv  taanh 
makna  kaithyan  khou  ding  bammei  ta  how  the. 

4  Khoutei  kamei  rui  kaniw  khou,  'Nangniw  ni  atuang  drakha  lau  tat  ro,  phy 
gayna  tii  puni,'  twna  sa  the. 

5  Khoutei  kaniw  tei  ni  tat  kan  the.  Neih  ndyng  khou  ni,  neih  nchiangh  key  khou 
ni  kamei  tat  pat  dat  muayna  hei  tei  kumcna  ndiulou  dat  muay  the. 

6  Kumna  tingzyn  ramvgei  kamei  tat  pat  dat  pwkhou  meic  baihmei  ni  ding 
bammei  ta  ariw  the.  Khoutei,  'Nangniw  tabui  swna  taanv  taanh  makna  mi  khou 
hei  nsa  ding  zingc  bam  tu  cho?'  twna  sa  the. 

7  'Aniw  ta  thu  meic  rui  lanvloumei  maekna  the,'  twna  kaniw  rui  daw  the.  Khoutei 
kaniw  khou,  'Nangniw  ni  atuang  drakha  lau  tat  ro.'  twna  sa  the. 


8  "Tingzyn  drakha  lau  kaipouc  tei  rui  katuang  taanvpypu  khou  sa  the,  Taanv 
taanhmei  guay  ta  kaw  tho,  kumna  kaniw  phy  tei  tat  nkhamh  liangmei  khou  rui 
tii  thauna  tat  rey  liangmei  khang  nkhamh  liangmei  khou  tii  ti  tho. ' 

9  Khoutei  tingzyn  ramvgei  tatmei  nunc  khang  denari  akhat  akhat  tiilou  the. 

1 0  Tat  rey  liangmei  nunc  tei  kaniw  khang  thu  geic  pwng  the  twna  ningna  guang 
the.  Tiki  kaniw  khang  ni  denari  akhat  akhat  tiilou  the. 

1 1  Hei  tei  tiilou  pwkhou  laupouc  ta  pian  makna  sa  thau  the, 

12  'Mi  nkhamhmei  nunc  thu  ganvdak  akhat  na  taanh  tuang  de.  Aniw  neih 
ndaengna  neihmaryn  taanhmei  nunc  phy  lev  nchamcna  nang  tii  bammei  thu 
tabui  thiak  cho?'  twna  sa  the. 

13  Khoutei  kamei  rui  kaniw  pang  khou  gaanv  khat  khou,  'Champanv,  ai  nang  ta 
guat  mak  ge.  Denari  akhat  khang  nang  nuhna  taanh  de. 

14  Nang  tuang  phy  laana  tat  tho.  Mi  nkhamhmeipu  khang  ni  nang  khang  lev 
nchamcna  ai  tii  nii  na  de. 

1 5  Atuang  tei  thu  ai  anyng  sw  nuh  mak  nah  cho?  Alung  daicna  tiimei  ti  hei  nang 
mamav  bu  cho?' 

16  "Mi  hei  kumcna  nkhamhmei  nunc  hei  reymei  sw  puni,  khatni  reymei  nunc  hei 
nkhamhmei  sw  puni." 

Jisu  Kamei  Theic  Nimei  lam  Sa  Luan  Kathumhmei  (Mark  10.32-34;  Luk  18.31- 
34) 

1 7  Jisu  Jerusalem  thangc  nganghmei  chaenglwan  khou,  kaziap  ruhna  kanei  ta 
nduangh  langc  patna  kaniw  rana  tat  bam  khou  kamei  rui  kaniw  khou  sa  the, 

18  "Zauclo,  aniu  Jerusalem  khou  ngangh  puni  the.  Mi  khou  tei  Meic  Nac  Mpouh 
ti  hei  amuh  daihmei  nunc  khatni  Riakdanv  dinhpouc  nunc  baanc  khou  tii  pat 
puni  the.  Kumna  kaniw  rui  kakhuay  nkhamlouna  kata  swluai  khang, 

19  Zentelmei  nunc  khou  tiilou  tina  kaniw  rui  kata  sinnui  puni,  bai  puni,  kumna 
kros  khou  thaengcluai  puni.  Tiki  zaeng  neih  thumhpui  neic  kata  tiringcthau  dat 
puni." 


Zebedi  Now  rui  Kanac  Nei  Bamv  khang  Neymei  (Mark  10.35-45) 


20  Mi  tangv  Zebedi  now  kanac  nei  ta  nduanghna  ramhkhat  ney  khang  Jisu 
daeng  khou  guangna  kalum  khwan  e. 

21  Khoutei,  "Nang  tabui  tuang  kahawna  cho?"  twna  Jisu  rui  thanv  the.  "Anac  nei 
ti  hei  nang  guangcdic  khou  kiu  nang  tuang  baanzat  baandaw  khou  tidungh 
khang  latdanv  patlou  o,"  twna  sa  the. 

22  Mundawna  Jisu  rui  sa  the,  "Nangney  tabui  tuang  ney  bam  tu  cho  twmei 
nangney  thay  mak  ge.  Ai  rui  zangv  nimei  buangc  hei  nangney  zangv  diw  nah 
cho?"  "Aney  zangv  diw  e,"  twna  kaney  rui  kakhou  daw  the. 

23  Khoutei  Jisu  rui  kaney  khou  sa  the,  "Nangney  atuang  buangc  zangv  puni  de, 
tiki  atuang  baanzat  baandaw  khou  dungc  nimei  thu  ai  rui  tii  nina  hamh  e.  Mi 
bamv  hei  thu  aPu  rui  kamei  mi  chamdaanvloumei  nunc  khang  tii  kan  ni  tuang 
de." 

24  Hei  tei  baihmei  ziap  ruh  tei  rui  chu  la  khou  kakai  chana  nei  ta  kaniw  lung 
puamc  the. 

25  Khoutei  Jisu  rui  kaniw  ta  kaw  guang  kaduaina  sa  the,  "Nangniw  thay  bammei 
tei  the:  Zentelmei  guangc  nunc  thu  kaniw  tuang  mei  nunc  rue  khou  kaipou  sw  e, 
khatni  kaniw  tuang  meicdaihmei  nunc  tei  meic  nunc  rue  khou  ngamv  sin  e. 

26  Tiki  nangniw  thu  hei  tei  kumc  nina  hamh  e.  Nangniw  thowkumhmei  rui 
meicdaihmei  sw  nii  e  thei,  kamei  meic  guayna  siamruaimei  sw  nina  de. 

27  Thowkumhmei  rui  daic  liangmei  sw  nii  e  thei,  kamei  tei  nangniw  bangc  sw 
nina  e. 

28  Zauclo,  Meic  Nac  Mpouh  hei  kasiamruai  swlou  khang  guang  tu  hamh  e,  tiki 
siamruai  sw  khang  khatni  meic  mpeyna  ta  thuak  pat  khang  theiclou  khang 
guang  tuang  de." 

Jisu  rui  Mik  Tiatmei  Gaanv  Nei  ta  Tigayloumei  (Mark  10.46-52;  Luk  18.35-43) 

29  Jisu  lev  kaziap  nunc  Jeriko  khou  rui  tat  pat  dat  khou,  meic  kangdai  kathei 
lay  tat  bam  khwan  e. 


30  Khoutei  chaeng  daeng  khou  dungc  bammei  mik  tiatmei  gaanv  nei  Jisu  guang 
e  twmei  chu  lana,  "Poubauhmei,  David  Nac  Mpouh,  aney  ta  zauc  nzianlou  o," 
twna  kauc  the. 

31  Khoutei  meic  nunc  tei  rui  kaney  ta  "Reih  rei  o"  twna  luh  the.  Tiki  kaney  kauc 
ranv  hay  hayna,  "Poubauhmei,  David  Nac  Mpouh,  aney  ta  zauc  nzianlou  o,"  twna 
kauc  the. 

32  Khoutei  Jisu  dingna  kaney  ta  kawna,  "Ai  rui  nangney  khang  tabui  swlou  tu 
laa  niina  cho?"  twna  thanv  the. 

33  Khoutei,  "Poubauhmei,  aney  mik  tihowlou  dat  ro,"  twna  sa  the. 

34  Jisu  kaney  khang  ningngam  mak  khe,  kumna  kaney  mik  tei  kahilou  the.  Mi 
dyng  khou  tei  kaney  how  dat  the,  kumna  kathei  lay  the. 

Jisu  Jerusalem  khou  Guangh  Swna  Gutmei  (Mark  11.1-11;  Luk  19.28-40;  John 
12.12-19) 

Matthiu  21 

1  Jisu  lev  kaziap  nunc  Jerusalem  ana  guangna,  Laengkic  Chyng  khou  naimei 
Bethphage  khou  guang  pwkhou,  Jisu  rui  kaziap  gaanv  nei  ta  ndiulouna 

2  sa  the,  "Nangney  hu  khou  naimei  namv  khou  hei  gut  tho.  Mi  khou  hei  nangney 
gut  rappui  lev  kuanniam  kui  akhat  bangclou  bammei  ta  ariw  puni.  Kanac  ni 
kadaeng  khou  bam  puni.  Hei  tei  ricna  adaeng  khou  laaguang  o. 

3  Thow  rui  pw  ni  nangney  ta  sa  pw  e  thei,  'Kaipouc  khang  mi  nei  hei  kage  naina 
de,'  twna  sa  tio.  Kum  ti  thei  kaneih  makna  kamei  mpatlou  puni  de." 

4-5  "Zaion  nac  aluhpui  khou  sa  tio,  Zauclo,  nang  guangc  kuanniam  tuangcna, 
kuanniam  nay  launa  khou  tuangcna,  nzaenghna  nang  khou  guang  e,"  twna 
muhzwng  rui  saloumei  tei  guang  tangh  khang  mi  hei  pat  tuang  e. 

6  Ziap  nei  tei  tatna  Jisu  rui  saloumei  kumcna  taanc  the: 

7  Kaney  rui  kuanniam  kui  akhat  lev  kanac  akhat  laa  guangna  mi  kanei  nam 
khou  tei  kaniw  phey  bamclouna  Jisu  dungc  the. 


8  Meic  kangdai  rui  kaniw  phey  chaeng  khou  bamclou  the.  Baihmei  gaanvsaekc 
rui  thingnuy  laana  chaeng  khou  bamclou  the. 

9  Khoutei  kathei  kahu  lwan  tatmei  meic  kangdai  tei  rui,  "David  Nac  Mpouh 
khang  Hosanna!  Poubauhmei  zanc  khou  guangmeipu  hei  sangaymei  sw  diu!" 
twna  kauc  the. 

10  Jisu  Jerusalem  khou  gut  pwkhou,  kaidai  kapwm  tei  kachin  karo  the,  kumna, 
"Mi  pu  hei  thow  lana  cho?"  twna  meic  nunc  rui  thanv  the. 

1 1  "Mi  pu  hei  Nazarethmei  muhzwng  Jisu  e,"  twna  meic  kangdai  tei  rui  sa  the. 
Jisu  Ravkai  khou  Gutmei  (Mark  11.15-19;  Luk  19.45-48;  John  2.13-22) 

12  Jisu  Ravkai  khou  gutna  Ravkai  khou  puat  zuanc  bammei  khatni  hu  bammei 
guay  ta  nthau  pat  the,  syan  akhiak  bammei  nunc  tuang  paeng  guay  khatni 
aphyna  zuanc  bammei  nunc  tuang  bamv  guay  thui  nkhanlou  the. 

13  Kumna  kaniw  khou  sa  the,  '"Akai  ta  huayneypui  kai  kaw  pu  ni,'  twna  hylou  e, 
tiki  nangniw  rui  mi  ti  hei  kwamtumei  nunc  duppui  bamv  tiswlou  the." 

14  Mik  tiatmei  nunc  khatni  phay  baumei  nunc  Ravkai  khou  tei  kadaeng  khou 
guang  the.  Khoutei  kamei  rui  kaniw  ta  tigaylou  the. 

1 5  Kamei  rui  taancloumei  charynmei  taanv  guay  khatni  "David  Nac  Mpouh 
khang  Hosanna,"  twna  alauc  nunc  rui  Ravkai  khou  kauc  bammei  tei  amuh 
daihmei  nunc  khatni  Riakdanv  dinhpouc  nunc  tei  how  lana  kaniw  lung  puamc 
the. 

16  Khoutei  kaniw  rui  kakhou,  "Mi  alauc  nunc  hei  rui  sa  bammei  hei  nang  chu 
daih?"  twna  sa  the.  Khoutei  Jisu  rui  kaniw  khou,  "Ai  chu  e,  'Ngasatna  nunc 
khatni  puanc  nouc  bammei  nunc  mwang  khou  rui  nang  rui  nthuihna  tithuanc 
pat  the,'  twna  hyloumei  tei  nangniw  pah  mak  he  nah  cho?"  twna  Jisu  rui  daw 
the. 

17  Kumna  kaniw  ta  ganclouna,  Jisu  kaidai  paengc  thangc  patna  Bethani  khou 
pat  ziplou  the. 


Jisu  rui  Tadut  Bang  ta  Siangloumei  (Mark  11.12-14,  20-24) 


18  Jisu  kaidai  thangc  tei  ngangh  thuan  dat  khou  kamei  ndaapc  the. 

19  Chaeng  daeng  khou  tadut  bang  akhat  how  lana  hei  tei  guang  zauc  pwkhou 
kanuy  nsyn  bam  khwan  the.  Khoutei,  "Nang  thai  nthai  dat  zat  mak  kan  di  tho," 
twna  Jisu  rui  salou  the.  Mi  dyng  khou  tei  mi  tadut  bang  tei  ngguaih  key  kan  the. 

20  Hei  tei  how  lana  ziap  nunc  tei  ngak-  na,  "Mi  tadut  bang  hei  akumhna  kadyng 
khou  ngguaih  bam  tu  cho,"  twna  sa  the. 

21  "Ai  rui  nangniw  khou  kaling  siakna  sa  tuang  e:  nangniw  lwm  e  thei  khatni 
lwmsi  zat  mak  ge  thei,  ai  rui  tadut  bang  khou  swlou  kanmei  hei  nangniw  ni  taanc 
ngam  puni  de.  Mi  na  hei  hamh  e,  nangniw  rui  mi  chyngbut  ti  hei,  'nang  thauna 
duipui  thangc  gut  kan  o,'  twna  sa  ti  thei  gut  kan  ni  de. 

22  Nangniw  lwm  ti  thei  nangniw  huayney  khou  tabui  pw  ni  neymei  tei  nangniw 
laatow  puni." 

Jisu  Ngamv  lam  khou  Thanvmei  (Mark  11.27-33;  Luk  20.1-8) 

23  Jisu  Ravkai  khou  guang  datna  nchamlouna  bam  khou,  amuh  daihmei  nunc 
khatni  kaniw  tuang  gaanvthaih  nunc  kadaeng  khou  guangna,  "Tabui  ngamv 
khou  rui  nang  mi  guay  hei  taanc  bam  tu  cho  khatni  thow  rui  nang  khou  mi 
ngamv  hei  tiilou  pwna  cho?"  twna  thanv  the. 

24  Mundawna  Jisu  rui  kaniw  khou  sa  the,  "Ai  ni  nangniw  khou  lat  akhat  thanv 
puni.  Hei  tei  nangniw  daw  e  thei,  tabui  ngamv  khou  rui  mi  guay  hei  ai  taanc  bam 
tu  cho  twmei  ai  ni  nangniw  khou  sa  puni: 

25  Jahon  khou  duilupmei  ngamv  tei  thow  rui  tiilou  tu  cho?  Ravguangc  rui  ny 
maansei  rui  cho?"  Kaniw  rana  kaphianhna  sa  the,  "Ravguangc  rui  e  twna  sa  ti 
thei,  'kum  e  thei  nangniw  tabui  swna  kata  lwm  mak  tu  cho?'  twna  kamei  rui  sa 
puni. 

26  'Maansei  rui  de,'  twna  sa  khang  ni  meic  nunc  ta  ping  e;  kalam  thu  meic  guay 
rui  thu  kata  muhzwng  e  twna  laa  bam  di  the." 

27  Kumna,  "Aniw  thay  mak  ge,"  twna  kaniw  daw  the.  "Mi  guay  hei  tabui  ngamv 
khou  rui  ai  taanc  bam  tu  cho  twmei  ai  ni  nangniw  khou  salou  lak  ge,"  twna  Jisu 
rui  kaniw  khou  mundaw  the. 


Alauc  Gaanv  Nei  Latgiam 


28  "Nangniw  akumhna  ning  bo?  Gaanv  khat  pu  nac  alauc  gaanv  nei  nai  khwan  e. 
Gaanvthaihmeipu  daeng  khou  guangna,  'Abung,  nang  aseic  drakha  lau  tat  ro,' 
twna  sa  the. 

29  Apu,  ai  tat  zih  e,'  twna  kamei  daw  the,  tiki  kamei  katangv  thangc  lungh  laic 
datna  tat  dat  kan  the. 

30  Alaucmeipu  daeng  khou  tei  ni  guangna  hei  tei  kumcna  sa  muay  the.  Khoutei, 
Ai  tat  puni'  twna  kamei  daw  the,  tiki  tat  mak  khe. 

3 1  Mi  nei  khou  tei  thow  rui  kapu  rui  ningmei  taanc  kan  tu  cho?"  "Reymeipu  tei 
e,"  twna  kaniw  rui  daw  the.  Jisu  rui  kaniw  khou  sa  the,  "Ai  rui  nangniw  khou 
kaling  siakna  sa  tuang  e:  dihkhav  kakhamei  nunc  khatni  mangcsangmeiluc  nunc 
rui  Ravguangc  guangcdic  khou  nangniw  khang  suangc  gut  hu  bam  the. 

32  Kalam  thu  Duiluploumei  Jahon  tei  nangniw  khou  guangna  nchumhmei 
chaeng  dinclou  tisini  nangniw  thu  kata  lwm  kan  mak  ge;  tiki  dihkhav  kakhamei 
nunc  khatni  mangcsangmeiluc  nunc  thu  kata  lwm  kan  the.  Nangniw  hei  tei  how 
khou  nganvna  lungh  laic  datna  kata  lwm  kan  mak  ge. 

Drakha  Lau  Saanvmei  Latgiam  (Mark  12.l-12.Lvk  20.9-19) 

33  "Latgiam  baihmei  akhat  nking  dat  ro.  Laupouc  gaanv  khat  rui  drakha  lau 
akhat  taanclou  lana  hei  tei  karaengv  raenglou  the,  drakha  dui  sunhmei  bamv 
kasiamhlou  the,  lauphaan  kai  kasiamhlou  the,  kumna  hei  tei  lau  nngemei  nunc 
khang  saanvlou  ducna  tat  kan  the. 

34  Drakha  thai  reipui  ganv  guang  pwkhou,  kathai  laa  khang  kabangc  nunc  ta 
lau  nngemei  nunc  khou  tei  ndiu  guang  the. 

35  Khoutei  lau  nngemei  nunc  tei  rui  kabangc  nunc  ta  tei  nymna  gaanv  khat  ta 
bai  the,  gaanv  khat  ta  swluai  the,  gaanv  khat  ta  ntauh  kwam  the. 

36  Kamei  rui  reymei  kang  khang  tei  suangc  geihmei  kabangc  kang  akhat  ndiu 
guang  dat  di  he.  Khoutei  lau  nngemei  nunc  tei  rui  kaniw  ta  ni  hei  tei  kumcna 
swlou  dat  muay  the. 

37  'Kaniw  anac  ta  thu  chakhwang  swlou  puni  muay  di  the,'  twna  ningna  nkhamh 
khou  kanac  mpouh  ta  ndiu  guang  the. 


38  Tiki  kaniw  rui  kanac  mpouh  ta  tei  how  pwkhou  kaniw  rana  sa  the,  'mi  hei 
tampy  laa  nimeipu  the,  guang  tho,  kata  swluaina  aniu  katuang  dam  tei  laa  di 
kho.' 

39  Kumna  kaniw  rui  kata  nymna  drakha  lau  paengc  thangc  siauc  gancna  swluai 
the. 

40  "Kumna  drakha  lau  kaipouc  tei  guang  pwkhou  tabui  tuang  sw  puni  tha?" 

41  Kaniw  rui  kakhou  sa  the,  "Kamei  rui  meicsimei  nunc  ta  tei  swluai  kasic 
karouclou  puni,  kumna  drakha  lau  tei  kathai  reipui  ganv  kathuic  kathai 
laaguang  bam  punimei  baihmei  nunc  khou  tiilou  dat  kan  puni. 

42  'Kai  swmei  nunc  rui  ganc  patloumei  tauc  tei,  kaikwnpy  tauc  sw  kan  puni.  Mi 
hei  Poubauhmei  rui  swloumei  tuang  e,  Mi  hei  aniw  mikzaw  khou  charyn  tuang  e,' 
twna  hyloumei  tei  nangniw  pah  mak  he  nah  cho? 

43  "Hei  zaeng  rui  ai  rui  nangniw  khou  samei  tuang  e:  Ravguangc  guangcdic  tei 
nangniw  khou  rui  laa  dat  lana  kathai  nthai  nimei  zaat  akhat  khang  tii  kan  puni. 

44  "(Mi  tauc  rue  khou  bow  keypui  mei  tei  puat  paruat  puni,  khatni  mi  tauc  hei 
rui  karuc  khou  key  simpui  mei  tei  mbut  mbaih  puni.)" 

45  Amuh  daihmei  nunc  khatni  Pharisimei  nunc  rui  Jisu  tuang  latgiam  guay  hei 
chu  la  khou  kaniw  lam  khou  sa  bam  tuang  e  twmei  kaniw  thay  the. 

46  Kumna  kata  nym  khang  kaniw  sw  the,  tiki  meic  nunc  rui  kata  muhzwng 
akhat  re  twna  laa  bam  tipui  zaeng  rui  meic  nunc  ta  tei  kaniw  ping  the. 

Nowsuanh  Ngai  Latgiam 

Matthiu  22 

1  Khoutei  mundawna  Jisu  rui  latgiam  swna  kaniw  khou  sa  dat  re, 

2  "Tingkauh  guangcdic  hei  guangh  akhat  rui  kanac  now  suanhpui  ngai  raengc 
patmei  kumhmei  tuang  e. 

3  Ngay  khang  tei  kabailoumei  guay  ta  tei  kaw  khang  kamei  rui  kabangc  nunc  ta 
ndiu  pat  the,  tiki  kaniw  guang  nii  mak  khe. 


4  Kamei  rui  kabangc  gaanvsaekc  ta  ndiu  pat  datna,  'kameigaymei  guaichic  nunc 
downa  ngay  taektw  chamdaanv  luailou  the,  ramh  kaguayna  chamdaanv  luai  the, 
guang  tho,  twna  kabailoumei  guay  khou  tei  tatna  sa  tho'  twna  kamei  rui  sa  the. 

5  Tiki  hei  tei  thouhswlou  makna  kaniw  tat  ngam  kan  the:  gaanv  khat  rui  kalau 
thangc  tat  kan  the,  baihmei  rui  katuang  lanvguanhpui  bamv  thangc  tat  kan  the, 

6  baihmei  gaanvsaekc  tei  rui  kabangc  nunc  ta  tei  nymna  sw  changamclouna 
swluai  the. 

7  Khoutei  guang  tei  kalung  puamc  the,  kumna  katuang  ricmei  nunc  ta  ndiu 
patna  mi  meicdowmei  nunc  ta  tei  swluai  the,  khatni  kaniw  tuang  kaidai  tei 
mailou  the. 

8  "Khoutei  kamei  rui  kabangc  nunc  khou  tei  sa  the,  'Nowsuanh  ngai  thu 
chamdaanv  luai  the,  tiki  kabailoumei  nunc  tei  thu  guang  khang  biuh  mak  khe. 

9  Hei  zaeng  rui  nangniw  chaeng  khaek  dai  khou  pat  lana  meic  ariwmei  guay  ta 
nngay  khang  tei  kabai  tho'. 

1 0  Kumna  mi  bangc  guay  tei  chaengdai  khou  pat  lana,  meic  si  meicgay  kapah 
makna,  ariw  riwmei  ta  khuam  guangna  nowsuanh  kai  tei  maansei  rui  padik  the. 

1 1  "Khoutei  guangh  tei  gutna,  guang  bammei  guay  ta  tei  zauc  pwkhou  nowsuanh 
pwan  piu  makmei  gaanv  khat  ta  how  the. 

12  Khoutei  'Champanv,  nowsuanh  pwan  piu  makna  akumhna  nang  mi  khou  hei 
gut  bam  tu  cho?'  twna  guangh  tei  rui  kakhou  sa  the.  Khoutei  kamei  ramh  lat  sa 
mak  khe. 

13  Khoutei,  'Kati  hei  kaphay  kabaanc  karakcna  kapaengc  thangc  zinghmei  khou 
ganc  pat  kan  o,'  twna  guangh  tei  rui  siamruaimei  nunc  khou  tei  sa  the.  Mi  khou 
tei  kamei  huh  khaic  ndyang  kariak  riakna  puihuayna  bam  puni. 

14  "Kalam  thu  meic  mpeyna  ta  kaw  e,  tiki  meic  katitna  ta  kapah  e." 
Dihkhav  Tiimei  lam  khou  Thanvmei  (Mark  12.13-1 7;  Luk  20.20-26) 

1 5  Khoutei  Pharisimei  nunc  tei  tat  pat  lana  Jisu  ta  kalat  khou  timanh  khang 
kaphianh  the. 


1 6  Kumna  kaniw  rui  kaniw  tuang  ziap  nunc  lev  Herodmei  nunc  ta  ndiulou  tina 
kaniw  rui  Jisu  khou  sa  the,  "Dinhpouc,  nang  hei  lading  sameipu  e  twmei  aniw 
thay  e.  Nang  thu  maansei  ta  rouh  tuang  maekna  Ravguangc  ningmei  kaling 
dinhmeipu  e;  kalam  thu  nang  thu  maansei  ta  zawkhu  zawru  zauh  mak  ge. 

1 7  Hei  zaeng  rui  Kaisar  khang  dihkhav  tiimei  hei  Riakdanv  thei  layna  nchumh  ni 
nchumh  mak  cho?  Nang  ningmei  aniw  khou  dinclou  o." 

18  Kaniw  tuang  simei  raeng  tei  thay  lana  Jisu  rui  kaniw  khou  sa  the,  "Gaylwn 
swmeithiu,  tabui  swna  nangniw  ata  nchanv  bam  tu  cho? 

19  Dihkhav  tii  nimei  syan  kiu  akhou  lyan  o."  Khoutei  kaniw  rui  denari  akhat 
Jisu  khou  laaguang  the. 

20  Khoutei,  "Mi  hei  thow  maengc  cho,  khatni  hyloumei  hei  tabui  lat  cho?"  twna 
Jisu  rui  kaniw  khou  thanv  the. 

21  "Kaisar  tuang,"  twna  kaniw  rui  daw  the.  Khoutei  Jisu  rui  kaniw  khou  sa  the, 
"Kum  e  thei  Kaisar  tuang  tei  Kaisar  khang  tii  tio,  Ravguangc  tuang  tei  Ravguangc 
khang  tii  tio." 

22  Hei  tei  chu  lana  kaniw  mav  maek  khe,  kumna  kakhou  rui  tat  pat  kan  the. 

Theihmei  khou  rui  Ringcthaumei  lam  khou  Thanvmei  (Mark  12.18-27;  Luk 
20.27-40) 

23  Mi  nungc  tei,  theihmei  ringcthau  dat  mak  ge  twna  samei  Saddukimei  nunc 
Jisu  daeng  khou  guangna  kakhou  thanvna, 

24  sa  the,  "Dinhpouc,  'thowkumhmei  gaanv  khat  rui  kanac  maekna  theic  kan  e 
thei,  kakainac  rui  kachaic  now  ta  kakhauhna  kachaic  kikta  tinailou  nina  e,'  twna 
Mousi  rui  salou  e. 

25  Chana  gaanv  chanei  aniw  pang  khou  lungclou  khwan  e.  Gaanvdaihmeipu  tei 
kanow  kaw  the,  tiki  kanac  maekna  kanow  tei  kakainac  khang  ganclou  ducna 
theic  kan  the. 

26  Kaneimei,  kathumhmei  tei  ni  hei  tei  kumc  muayna  chaneimeipu  khou  tei 
nganvna  key  tangc  the. 


27  Nkhamh  khou  ntumei  tei  ni  theic  the. 

28  Kum  e  thei,  ringcthau  dat  khou  kiu  mi  pui  tei  kakai  chana  gaanv  chanei  khou 
tei  thow  now  sw  puni  cho?  Kaniw  meic  guayna  kata  kaw  ntangh  the." 

29  Mundawna  Jisu  rui  kaniw  khou  sa  the,  "Hylou  bammei  ta  tei  khatni 
Ravguangc  ngamv  ta  thay  makpui  zaeng  rui  nangniw  nkhuai  the. 

30  Theihmei  khou  rui  ringcthau  dat  khou  thu  nowkaw  mihmei  nai  dat  mak  khe, 
kaniw  tingkauh  baanchara  nunc  kumc  kan  ni  the. 

3 1  Theihmei  rui  ringcthau  datmei  lam  khou  thu,  Ravguangc  rui  nangniw  khou 
samei  tei  pac  zat  mak  he  nah  cho?  Ravguangc  rui  sa  e, 

32  'Ai  hei  Abraham  Racguangc,  Isak  Racguangc  khatni  Jakob  Racguangc  e.' 
"Kamei  hei  theihmei  nunc  Racguangc  hamh  e,  ringc  bammei  nunc  Racguangc 
de." 

33  Hei  tei  chu  la  khou  meic  nunc  tei  kamei  rui  nchamloumei  khou  tei  ngak  the. 
Daihmei  Latdanv  (Mark  12.28-34;  Luk  10.25-28) 

34  Jisu  rui  Saddukimei  mwang  daw  thimlou  kan  the  twmei  Pharisimei  nunc  tei 
chu  lana  kaniw  guang  kaduai  the. 

35  Khoutei  kaniw  pang  khou  Riakdanv  dinhpouc  gaanv  khat  rui  kata  nchanvna, 

36  "Dinhpouc,  Riakdanv  khou  tabui  tei  daic  liangmei  latdanv  cho?"  twna  thanv 
khwan  e. 

37  Khoutei  Jisu  rui  kakhou  sa  the,  '"Nang  Racguangc  Poubauhmei  ta  nang  lung 
kapwm  rui,  nang  tuang  ringcpaan  kapwm  rui  khatni  nang  lungning  kapwm  rui 
nzian  nina  e,' 

38  twmei  hei  daic  liangmei  khatni  nthuk  liangmei  latdanv  the. 

39  Kaneimei  daic  liangmei  latdanv  kiu  thu:  'Nang  kai  kaining  kaigeimei  ta  nang 
pumc  kahak  ta  kumcna  nzian  nina  e,'  twmei  hei  e. 


40  Riakdanv  khatni  muhzwng  nunc  tuang  latdyn  kapwm  kiu  mi  khou  hei  nai 
the." 

Khrista  lam  khou  Thanvmei  (Mark  12.35-37;  Luk  20.41-44) 

4 1  Pharisimei  guay  tei  guang  kariu  pwkhou,  Jisu  rui  kaniw  khou  thanvna, 

42  "Khrista  lam  khou  nangniw  akumhna  ning  tu  cho?  Kamei  thow  nac  cho?" 
twna  sa  the.  Khoutei,  "David  Nac  Mpouh  e,"  twna  kaniw  rui  daw  the. 

43  Kamei  rui  kaniw  khou  sa  the,  "Kum  e  thei  David  rui  akumhna  Bumaengh 
paan  rui  kata  'Poubauhmei'  twna  kaw  tu  cho?  David  rui  sa  e, 

44  'Ringhpouc  rui  apoubauhmei  khou  sa  e,  Nang  ta  zauczihmei  guay  ta,  ai  rui 
nang  phaypav  bangc  khou  lou  mak  saanv,  a  baanzat  khou  dungc  bam  o.' 

45  "Hei  zaeng  rui,  David  rui  kata  'Poubauhmei'  twna  kaw  e  thei,  akumhna  kamei 
kanac  nina  cho?" 

46  Khoutei  meic  gaanv  khat  na  sini  lat  akhat  na  sini  daw  dat  ngam  mak  khe 
khatni  mi  nungc  tei  rui  thauna  meic  gaanv  khat  na  sini  lat  thanv  dat  bauh  mak 
khe. 

Riakdanv  Dinhpouc  nunc  khatni  Pharisimei  nunc  khou  rui  Suriak  Thay  o 

(Mark  12.38-39;  Luk  11.43,  46;  20.45-46) 

Matthiu  23 

1  Khoutei  Jisu  rui  meic  kangdai  khatni  kaziap  nunc  khou  sa  the, 

2  "Riakdanv  dinhpouc  nunc  khatni  Pharisimei  nunc  hei  Mousi  bamv  khou 
dunghmei  nunc  e. 

3  Hei  zaeng  rui  kaniw  rui  samei  guay  tei  taanc  o  khatni  ngaek  go,  tiki  kaniw  rui 
taanhmei  tei  thu  lay  taanh  riu.  Kalam  thu  kaniw  hei  sa  e  tiki  taanh  mak  ge. 

4  Kaniw  hei  rui  puat  nritmei  bang  lana  meic  nunc  bou  khou  tipuanclou  e,  tiki 
kaniw  baanc  zung  na  rui  sini  hei  tei  kapuang  nkhavlou  nii  mak  ge. 


5  Kaniw  rui  sw  bammei  guay  hei  meic  nunc  how  khang  na  sw  bam  tuang  de. 
Kaniw  sanpiang  khatni  kaniw  baanc  pwam  khou  kamclou  bammei  phulaktari 
ramdai  tei  khatni  kaniw  tuang  pheychuanh  phaan  ramsaeng  tei! 

6  Kaniw  hei  khumngai  bamv  khou  chakhwang  bamv  khou  khatni  sinagog  khou 
bamvdaih  khou  dungc  nii  e. 

7  Kaithyan  bamv  bamv  khou  chakhwang  sw  lyanloumei  ta  khatni  meic  nunc  rui 
'Rabbi'  twna  kawloumei  ta  kaniw  kahaw  e. 

8  Nangniw  ta  thu  'Rabbi'  twna  tikaw  riu.  Kalam  thu  nangniw  tuang  kaipouc 
akhat  nai  e,  nangniw  thu  chana  nunc  de. 

9  Kandih  maansei  gaanv  khat  na  ta  sini  'Pu'  twmei  zancphuakh  hei  kaw  riu, 
kalam  thu  tingkauh  thangc  bammei  nangniw  'Pu'  akhat  na  nai  e. 

10  Nangniw  ta  'Zayloumeipu'  twna  ni  tikaw  riu,  kalam  thu  nangniw  ta 
Zayloumeipu  akhat  na  naimei  kiu  Khrista  hei  e. 

1 1  Nangniw  pang  khou  daic  liangmei  kamei  tei  nangniw  tuang  siamruaimei  sw 
nina  e. 

12  Karana  kata  tidaihpui  mei  ta  tiliw  keylou  puni,  khatni  niamhpui  mei  ta 
tidaiclou  puni. 

Kaniw  tuang  Gaylwn  Swmei  ta  Nuh  Makmei  (Mark  12.40;  Luk  11.39-42,44,52; 
20.47) 

13  "Gaylwn  swmei  Riakdanv  dinhpouc  nunc  khatni  Pharisimei  nunc,  nangniw 
sansi  e  dav!  Kalam  thu  nangniw  rui  meic  nunc  gut  mak  khang  tingkauh 
guangcdic  kaikhamv  mbangh  the.  Nangniw  ni  gut  mak  khe,  gut  nimei  nunc  ta  ni 
nangniw  rui  thingc  the. 

14  (Gaylwn  swmei  Riakdanv  dinhpouc  nunc  khatni  Pharisimei  nunc,  nangniw 
sansi  e  dav!  Nangniw  rui  maypui  nunc  tuang  asut  tu  e,  kumna  nangniw  tuang 
ravsuai  saenghpui  lwn  sw  e.  Mi  rui  nangniw  khuay  daic  the.) 

1 5  "Gaylwnswmei  Riakdanv  dinhpouc  nunc  khatni  Pharisimei  nunc,  nangniw 
sansi  e  dav!  Kalam  thu  meic  gaanv  khat  ta  Jihudimei  tiguanhlou  khang  nangniw 
duipui  ramkiang  ruan  likna  tat  the,  kumna  kamei  Jihudimei  sw  pwkhou 


nangniw  rui  kata  nangniw  maikwam  key  guay  khou  key  Hang  kanei  biuhmei  nac 
tiswlou  the. 

1 6  "Mik  tiatmei  chaengzaymeithiu,  nangniw  sansi  e  dav!  'Ravkai  ta  zay  saancna 
latryan  swmei  tei  thu  ramhkhat  sini  hamh  e,  tiki  ravkai  tuang  kachaekc  ta  zay 
saancna  sw  kanmei  tei  thu  kuak  dat  mak  khe,'  twna  nangniw  rui  sa  e. 

17  Mpangmei  mik  tiatmeithiu,  kachaekc  tei  nthuk  ni,  kachaekc  ta  tei  nthanmei 
tiswloumei  ravkai  tei  nthuk  cho? 

18  'Ravchabamv  tei  zay  saancna  latryan  swmei  tei  thu  ramhkhat  sini  hamh  e, 
tiki  mi  khou  tei  katloumei  ravcha  ta  tei  zay  saancna  swlou  kanmei  tei  thu  kuak 
dat  mak  khe,'  twna  ni  nangniw  rui  sa  dat  re. 

19  Mik  tiatmeithiu,  puatkat  tei  nthuk  ni  puatkat  ta  tei  nthanmei  tiswloumei 
ravchabamv  tei  nthuk  cho? 

20  Hei  zaeng  rui,  ravchabamv  ta  zay  saancna  latryan  swmei  hei  ravchabamv  ta  ni 
ravcha  ta  ni  zay  saancna  swmei  tuang  di  the. 

2 1  Ravkai  ta  zay  saancna  latryan  swmei  hei  ravkai  khatni  mi  khou  tei  bammeipu 
ta  zay  saancna  swmei  tuang  di  the; 

22  khatni  tingkauh  ta  zay  saancna  latryan  swmei  tei  Ravguangc  tuang  guangh 
bamvpaeng  khatni  mi  khou  tei  dungc  bammeipu  ta  zay  saancna  swmei  tuang  di 
the. 

23  "Gaylwn  swmei  Riakdanv  dinhpouc  nunc  khatni  Pharisimei  nunc,  nangniw 
sansi  e  dav!  Nangniw  rui  riangtu,  maki-khuamc,  khatni  backhuanh  tuang  kadam 
ruh  khou  akhat  tii  lana  Riakdanv  tuang  nthuk  dianghmei  nchumhmei,  zauzian 
thaymei  khatni  lwm  nuhmei  ta  ntaamvlou  the!  Kadam  ruh  tuang  tiimei  tei  ni 
ntaamv  makna  mi  guay  hei  nangniw  piu  ni  tuang  e. 

24  Mik  tiatmei  chaengzaymeithiu,  simangna  ta  sini  singe  gancna  zangv  lana 
guaikuan  zangv  binmei  thiu! 

25  "Gaylwn  swmei  Riakdanv  dinhpouc  nunc  khatni  Pharisimei  nunc,  nangniw 
sansi  e  dav!  Nangniw  tuang  buangc  khatni  nkuakc  guay  tei  kapaengc  thu 
nthanna  kalungc  khou  tei  thu  asut  guangmei  khatni  agaamvna  laa  guangmei 
tuang  rui  padik  ge. 


26  Mik  tiatmei  Pharisimei!  Buangh  lunge  tei  sw  nthan  rey  o;  kum  e  thei, 
kapaengc  tei  ni  nthan  puni. 

27  "Riakdanv  dinhpouc  nunc  khatni  Pharisimei  nunc,  gaylwn  swmeithiu, 
nangniw  hei  sansi  e  dav!  Nangniw  hei  thut  mphwanloumei  tarou  kumhmei  e.  Hei 
tei  mpaeng  khou  thu  how  gay  e,  tiki  kalungc  khou  thu  meic  rou  khatni  rumh 
rianghmei  rui  padik  ge. 

28  Hei  tei  kumcna,  kapaengc  khou  thu  nangniw  hei  meic  kathuic  khou  ravchap 
tatmei  kumc  dyng  the;  tiki  kalungc  khou  thu  nangniw  hei  saraamhmei  khatni 
nkhuaimei  rui  padik  ge. 

Kaniw  tuang  Dandi  lam  Sa  Kasuakcmei  (Luk  11.47-51) 


29  "Riakdanv  dinhpouc  nunc  khatni  Pharisimei  nunc,  gaylwn  swmei  thiu, 
nangniw  hei  sansi  e  dav!  Nangniw  rui  muhzwng  nunc  tarou  kasiamh  e,  kumna 
ravchap  tatna  lungcloumei  nunc  ta  ningtowpui  kai  guay  tei  kapwan  swlou  e. 

30  Kumna  nangniw  rui,  'Rey  nungc  aniw  pupouc  nunc  hak  khou  tei  aniw  lungh 
tu  khwan  e  thei,  aniw  rui  kaniw  taanc  kanmei  tei  khatni  muhzwng  guay  ta 
swluai  kanmei  tei  taanc  lak  ni  tuang  e,'  twna  sa  e. 

3 1  Kumna  nangniw  hei  muhzwng  nunc  ta  dowluaimei  nunc  kikta  e  twmei 
nangniw  rue  khou  nangniw  kahak  rui  sakhi  e. 

32  Taanc  key  tho,  kumna  nangniw  pupouc  nunc  rui  taanc  thaulou  kanmei  tei 
taanc  suak  key  tho! 

33  Nruithiu  khatni  nrui  nacthiu!  Maikwam  gut  nimei  khou  rui  duak  khang  tu 
kumhna  nangniw  ning  lana  cho? 

34  Hei  zaeng  rui  ai  nangniw  khou  sa  tuang  e:  ai  rui  nangniw  khou  muhzwng 
nunc  ta,  ningtyngmei  nunc  ta  khatni  Riakdanv  dinhpouc  nunc  ta  ndiu  guang 
puni.  Nangniw  rui  kaniw  gaanvsaekc  ta  swluai  puni,  gaanvsaekc  ta  kros  khou 
hian  bin  puni,  gaanvsaekc  ta  nangniw  tuang  sinagog  khou  kathamv  kasiclou 
puni.  Kaniw  ta  rai  kasic  khang  kaidai  akhat  khou  rui  akhat  khou  nthau  tat  puni. 

35  Mi  thai  kiu,  ravchaptatmei  Abel  ta  dowluaimei  khou  rui  thauna  nangniw  rui 
Ravkai  tuang  Nthanmei  Bamv  lev  ravchapaeng  kak  khou  Barakia  nac  mpouh 


Zekaria  ta  dowluai  kanmei  nganvna,  ravchaptatmei  kapwmna  ta  dowluai  kanmei 
zei  tei  nangniw  rue  khou  keylou  puni. 

36  Ai  rui  kaling  siakna  nangniw  khou  sa  tuang  e:  mi  lam  kapwmna  hei  mi  meikin 
rue  khou  hei  keylou  puni! 

Jisu  Jerusalem  ta  Nzianmei  (Luk  13.34-35) 

37  "He  Jerusalem,  Jerusalem!  Nang  rui  muhzwng  guay  ta  swluai  e  khatni 
Ravguangc  rui  nang  khou  ndiu  guangmei  latdiu  tatmei  guay  ta  ntauh  kwamluai 
e!  Nruay  kui  rui  kaswkaeng  bangc  khou  kanac  nunc  ta  gungcloumei  kumcna, 
abaanc  pwam  rui  nang  mei  kapwmna  ta  pamclou  nii  e,  tiki  nang  rui  ata  nuhlou 
mak  khe! 

38  Zauclo,  nang  kai  ta  ganclou  the,  kumna  kairaeng  ganclou  puni  the. 

39  Ai  rui  nangniw  khou  kadylou  mei  tuang  e:  'Poubauhmei  zanc  khou 
guangmeipu  kamei  hei  sangaymei  e,'  twna  nangniw  rui  sa  mak  saanv  ntaw  khou 
rui  thauna  nangniw  ata  how  dal  ni  tu  hamh  the." 

Ravkai  Swmaan  Nimei  lam  khou  Dincloumei  (Mark  13.1-2;  Luk  21.5-6) 
Matthiu  24 


1  Jisu  Ravkai  mpatlouna  tat  pat  pwkhou  kaziap  nunc  kadaeng  khou  guangna 
Ravkai  tuang  kai  guay  tei  kata  tiphaengc  khwan  e. 

2  Khoutei  Jisu  rui  kaniw  khou  sa  the,  "Mi  kai  guay  hei  nangniw  how  bo?  Ai  rui 
nangniw  khou  kaling  siakna  sa  tuang  e:  mi  khou  hei  ntauh  akhat  rue  khou 
ntauh  akhat  nsaplou  bam  dat  ni  tu  hamh  the;  pangv  key  makmei  nai  dat  ni  tu 
hamh  the." 

Ryanramei  khatni  Rairiumei  (Mark  13.3-13;  Luk  21.7-19) 

3  Jisu  Laengkic  Chyng  khou  dungc  bam  khou,  kaziap  nunc  kadaeng  khou  kaniw 
rana  guangna  sa  the,  "Mi  guay  kiu  tabui  ganv  khou  pat  puni  cho?  Khatni  nang 
guang  puni  the  khatni  zuk  luai  puni  the  twmei  thay  nuhmei  tuang  tabui  tuang 
pat  puni  cho?  Aniw  khou  dinclou  o." 

4  Khoutei  mundawna  Jisu  rui  kaniw  khou  sa  the,  "Nangniw  ta  meic  gaanv  khat 
na  rui  sini  zay  mbiangh  mak  khang  suriak  thay  o. 


5  Kalam  thu,  'Ai  Khrista  the'  twna  meic  mpeyna  azanc  khou  guang  puni,  kumna 
meic  mpeyna  ta  zay  mbiangh  puni. 

6  Nangniw  rih  khwan  khatni  rih  chamv  chu  puni;  tiki  nangniw  ping  riu.  Mi 
kumhmei  guay  hei  pat  puni,  tiki  hei  tei  luai  nimei  hamh  e. 

7  Kalam  thu  zaatc  khat  rui  zaatc  khat  ta  khatni  guanghdic  khat  rui  guanghdic 
khat  ta  rih  sw  puni,  nap  nkowmei  guang  puni  khatni  kabamv  kathuic  khou 
baengla  zay  puni. 

8  Tiki  mi  guay  hei  narui  kahouhmei  di  he. 

9  "Mi  ganv  khou  kiu  nangniw  ta  nymna  rai  khang  tii  pat  puni,  kumna  swluai 
puni.  Azaeng  khou  rui  nangniw  ta  zaatc  guayna  rui  karaeng  puni. 

1 0  Mi  khou  kiu  meic  mpeyna  athei  lay  taan  puni,  kaniw  khat  khat  ta  tinym  kary 
puni,  kumna  khat  khat  ta  karaeng  puni. 

1 1  Mi  khou  kiu  kaling  hamhmei  muhzwng  mpeyna  pat  puni,  kumna  meic 
mpeyna  ta  zay  mbiangh  puni. 

12  Mi  kumna  simei  hei  mbu  thau  tina  meic  mpeyna  nzianmei  nchu  key  puni. 

13  Tiki  katwan  nganvna  akhaengvpui  mei  ta  tei  kanlou  puni. 

1 4  Zaatc  guayna  thay  lik  khang  mi  guanghdic  tuang  gaychamv  hei  kandih 
kapwm  khou  dine  lik  puni.  Mi  tangv  thu  zuk  luaimei  kiu  guang  puni  the. 

Ravchabamv  Sw  Mphuammei  tuang  Meic  Ping  Karaengmei  (Mark  13.14-23; 
Luk  21.20-24) 

1 5  "Muhzwng  Daniel  rui  saloumei  'sw  kamut  kamaimei  tuang  sw  mphuammei 
puat  tei  nthanmei  bamv  khou  ding  bammei  ta  nangniw  how  puni.  (Pahpui  mei  tei 
rui  kabah  thay  kan  diu.) 

16  Mi  khou  kiu  Judia  khou  bammei  rui  chyng  thangc  pak  tat  tho. 

17  Kainam  khou  bammei  rui  kainung  khou  naimei  puat  laa  khang  key  dat  ri  tho. 


18  Laupuk  khou  bammei  rui  phey  laa  khang  hanc  guang  dat  ri  tho. 

19  Mi  ganv  khou  kiu  kapumc  nritmei  pui  nunc  khatni  nah  puanc  nouc  bammei 
pui  nunc  tei  sansi  e  dav. 

20  Tingsei  khou  hamh  e  thei  Sabbathneic  pak  mak  khang  huayney  o. 

2 1  Mi  khou  kiu  mbaanv  nai  thau  rap  khou  rui  pat  zat  kan  makmei,  pat  ni  pat 
dat  lakmei  ryanramei  ariw  puni. 

22  Mi  ganv  dak  tei  tiduilou  mak  khwan  e  thei,  meic  gaanv  khat  na  sini  ringc  pat 
ni  tu  hamh  e;  tiki  kapahioumei  nunc  khang  rui  mi  ganv  dak  tei  tiduilou  puni. 

23  "Mi  ganv  khou  kiu  'Zauclo,  mi  khou  hei  Khrista  bam  the,'  hamh  e  thei  'mi 
thangc  tei  bam  the,'  twna  thowkumhmei  rui  sa  pwsini  lwm  riu. 

24  Kalam  thu  guatmei  Khrista  nunc  khatni  guatmei  muczwng  nunc  pat  puni. 
Nuh  e  thei  kapahioumei  nunc  ta  nganvna  zay  mbiangh  khang  sw-nchinmei 
khatni  charynmei  taanv  daih  mpeyna  taanc  puni. 

25  Chu  la  tho,  mi  hei  ai  rui  nangniw  khou  sa  kasuakcloumei  tuang  e. 

26  "'Kamei  tazikramv  khou  bam  the'  twna  meic  nunc  rui  sa  pwsini  nangniw  tat 
riu;  'Kamei  kainung  khou  bam  e'  twna  sa  pwsini  lwm  riu. 

27  Kalam  thu,  Meic  Nac  Mpouh  guang  nimei  hei  neihpat  thangc  tingpalik  tina 
neihkey  thangc  gaanc  tanghmei  tei  kumc  puni  de. 

28  Charumc  naimei  bamv  khou  tei  moucphou  guang  kaduai  puni  de. 
Meic  Nac  Mpouh  Guangmei  (Mark  13.24-27;  Luk  21.25-28) 

29  "Mi  ryanramei  tingmik  guay  tei  luai  rappui  lev  neihmik  tizingc  puni,  bw  gaanc 
dat  lak  khe,  gaanchuangcna  guay  tingkauh  thangc  rui  taek  key  puni,  khatni 
tingpuk  tuang  ngamv  guay  ta  kanuk  puni. 

30  Mi  tangv  Meic  Nac  Mpouh  guang  nimei  tuang  kiu  tingpuk  khou  lyan  pat  puni. 
Mi  khou  kiu  kandihmei  zaatc  guayna  ngaengv  kazwmna  kap  puni  khatni  Meic 


Nac  Mpouh  tei  ngamv  phungcna  hymdaicna  muangh  khou  tuangcna  keymei  ta 
kaniw  how  puni. 

3 1  Kauh  baanchara  akhat  rui  bianggun  daihmei  muanna  kamei  rui  katuang 
baanchara  nunc  ta  kandih  kwn  padeih  khou  ndiulou  puni.  Kumna  kamei  rui 
kapahioumei  nunc  ta  kaniw  rui  kandih  kapwm  khou  rui  khuam  kariu  puni. 

Tadut  Bang  khou  rui  Thay  khang  (Mark  13.28-31;  Luk  21.29-33) 

32  "Tadut  bang  khou  rui  nangniw  latgiam  akhat  thay  o.  Hei  tei  kazik  kasatna 
kanuy  thanh  pat  dat  re  thei  laylum  ana  the  twmei  nangniw  thay  e. 

33  Hei  tei  kumcna  mi  guay  hei  nangniw  how  pwkhou  kamei  kaimun  daeng  khou 
na  bam  the  twmei  nangniw  thay  o. 

34  Ai  rui  nangniw  khou  kaling  siakna  sa  tuang  e:  Mi  guay  hei  pat  mak  saanv  mi 
meikin  hei  maan  ni  tu  hamh  e. 

35  Tingpuk  kandih  thu  maan  puni,  tiki  atuang  lat  thu  maan  dat  ni  tu  hamh  the. 

Gaanv  Khat  na  Sini  Rating  Kaneic  tei  Thay  Mak  ge  (Mark  13.32-37;  Luk  1 7.26- 
30,  34-36) 

36  "Tiki  mi  tingmik  khatni  khuangh  ganv  tei  thu  gaanv  khat  na  sini  thay  mak  ge, 
Pu  na  tei  hamhna  tingkauh  baanchara  guay  ni,  Nah  Mpouh1  hei  ni  thay  mak  ge. 

37  Meic  Nac  Mpouh  guang  nimei  hei  Nouha  hak  khou  pat  kanmei  tei  kumc  puni 
e. 

38  Mi  ganv  khou  tei  dui  daih  makmei  hu  khou,  Nouha  hy  lunge  khou  gut  kan 
mak  saanv,  meic  nunc  tei  tuna  zangvna,  nowkawna,  micna  lunge  bam  khwan  e. 

39  Dui  daic  guangna  kaniw  ta  nzuan  ganh  mak  saanv,  tabui  pat  puni  cho  twmei 
kaniw  thay  mak  khwan  e.  Meic  Nac  Mpouh  guang  khou  ni  hei  tei  kumc  puni. 

40  Mi  khou  kiu  laupuk  khou  gaanv  nei  bammei  khou  gaanv  khat  ta  laa  tat  puni, 
gaanv  khat  ta  ganclou  due  puni; 


4 1  gaanv  nei  nap  riakpaan  riak  bam  khou  gaanv  khat  ta  laa  tat  kan  puni,  gaanv 
khat  ta  ganclou  due  puni. 

42  Hei  zaeng  rui  nangniw  nkhwan  bam  o,  kalam  thu  nangniw  tuang  Kaipouc 
tabui  nungc  guang  puni  cho  nangniw  thay  mak  ge. 

43  Zingbangc  akumhmei  ganv  khou  kaihouhmei  guang  puni  cho  twmei  kai 
kaipouc  tei  rui  thay  khwan  e  thei,  kamei  zip  makna  nkhwanna  kakai  tibiu  lak  ni 
tuang  e  twmei  nangniw  thay  e. 

44  Hei  zaeng  rui  nangniw  ni  chamdaanv  bam  o.  Kalam  thu  Meic  Nac  Mpouh  tei 
nangniw  ning  makmei  ganv  khou  guang  puni 

Lwm  Nuhmei  khatni  Lwm  Nuh  Makmei  (Luk  12.41-48) 

45  "Kakai  tuang  bangc  guay  khang  kaganv  chana  titu  tizangv  bam  khang  thouh 
nsinloumei  bangc  khou  thow  tei  lwm  nuhmei  khatni  ningtyngmei  cho? 

46  Kakaipouc  tei  guang  datpui  ganv  khou  kathouc  taanc  bammei  bangc  tei 
sangaymei  e. 

47  Ai  rui  nangniw  khou  kaling  siakna  sa  tuang  e:  Kaipouc  tei  rui  katuang  naimei 
kapwm  kakhou  nsinlou  puni. 

48  Tiki  meicsimei  bangc  tei  rui  'akaipouc  guang  riu  ni  tu  hamh  e'  twna  ningna, 

49  kapammei  bangh  guay  ta  baina,  zouh  mbamei  nunc  lev  tuna  zangvna  bam 
khou, 

50  kamei  ning  makmei  nungc,  kamei  thay  makmei  ganv  khou  kakaipouc  tei 
guang  nangc  e  thei, 

5 1  kata  dan  puat  paruatlou  puni  khatni  gaylwn  swmei  nunc  lev  nchamcna  dandi 
mphang  puni.  Mi  khou  tei  kapna  kahuc  nkay  ndyang  kariak  riak  bam  puni." 


Tuna  Gaanv  Ruh  Latgiam 


Matthiu  25 


1  "Mi  khou  kiu  tingkauh  guangcdic  kiu,  tunac  gaanv  ruh  kaniw  tuang  thauh 
mairam  sinna  nowpouc  ta  riu  khang  patmei  kumc  puni. 

2  Kaniw  pang  khou  gaanv  panguh  rui  mpangmei  e,  gaanv  panguh  rui 
ningtyngmei  e. 

3  Mpangmei  nunc  tei  thauh  mairam  thu  sin  the  tiki  thauh  phungh  mak  khe. 

4  Tiki  ningtyngmei  nunc  tei  thu  kaniw  tuang  thauh  mairam  khang  tei  thauh 
haan  khou  thauh  sin  tat  the. 

5  Nowpouc  tei  guang  nyan  tina  kaniw  guay  tanguih  the,  kumna  zipri  tat  kan  the. 

6  "Mi  khou  kiu  zipchwng  ganv  khou  'Nowpouc  guang  the!  Pat  riw  tho!'  twna  kauc 
the. 

7  Khoutei  tunac  guay  tei  zipthau  lana  kaniw  tuang  mairam  ntou  the. 

8  Khoutei  mpangmei  nunc  tei  rui,  TNfangniw  tuang  thauc  aniw  khang  ni  tiilou  na 
ro,  aniw  tuang  mairam  amit  puni  the,'  twna  ningtyngmei  nunc  khou  tei  sa  the. 

9  Tiki,  Tii  mak  khe.  Aniu  meic  guayna  khang  thu  biuh  mak  ge.  Zuanhmei  bamv 
thangc  nangniw  khang  liu  tat  tho,'  twna  ningtyngmei  nunc  tei  rui  sa  the. 

10  Kaniw  liu  khang  tat  kan  khou  rui  nowpouc  tei  guang  the,  kumna 
chamdaanvmei  nunc  tei  nowpouc  thei  nowsuanh  ngai  bamv  khou  tei  gut  kan  the; 
kumna  kaikhamv  mbangh  kan  the. 

1 1  "Katang  thangc  baihmei  tunac  gaanv  panguh  tei  guangna,  'Kaipouc,  kaipouc, 
aniw  khang  kaikhamv  laanclou  o,'  twna  sa  the. 

12  Khoutei,  'Ai  nangniw  ta  khat  sini  thay  mak  ge,'  twna  kamei  rui  mundawna  sa 
the. 

13  "Hei  zaeng  rui  nangniw  nkh wanna  bam  o,  kalam  thu  nangniw  katingmik 
khatni  kaganv  tei  thay  mak  ge. 


Bangh  Gaanv  Thumh  Latgiam  (Luk  19.11-27) 


14  "Mi  hei  kumc  puni,  twmei  thu,  gaanv  khatpu  rui  kamei  nggin  tat  kan  ni  khou 
kabangc  nunc  ta  kaw  guangna  katuang  lanv  kaniw  khou  nsinlou  the. 

1 5  Kamei  rui  gaanv  khat  khou  talent  panguh,  gaanv  khat  khou  kanei,  khatni 
baihmei  gaanv  khat  khou  akhat  twna  kamei  kamei  rui  ngam  nimei  thei  layna 
tiilou  lana  kakai  khou  rui  tat  kan  the. 

1 6  Talent  panguh  laameipu  tei  kaluak  kalat  lanvguanh  tat  lana  talent  panguh 
tuangc  guang  the. 

17  Hei  tei  kumc  muayna  talent  kanei  laameipu  tei  ni  kanei  tuangc  muay  the. 

1 8  Tiki  talent  akhat  laameipu  tei  thu  tat  pat  lana  kakaipouc  tuang  syan  tei  chau 
phuplou  the. 

19  "Kaganv  tingsaengc  sihmei  tangv,  mi  bangc  nunc  kaipou  tei  guang  datna 
kaniw  khou  tiilou  kanmei  syanchakh  tei  chak  the. 

20  Khoutei  talent  panguh  laamei  bangc  tei  talent  ruh  phungc  guangna,  'Kaipouc, 
nang  rui  akhou  talent  panguh  tiilou  the,  ai  rui  guanh  tuangc  patmei  panguh  lou 
nkuanna  laa  guangmei  tuang  the,'  twna  sa  the. 

2 1  Khoutei  kakaipouc  tei  rui  kakhou  sa  the,  Taanc  chuy  the,  gaymei  khatni 
lwmnuhmei  bangc.  Katitna  nsinloumei  khou  lwm  nuhmei  taanv  taanclou  the. 
Nang  khou  mpeyna  nsinlou  puni  the.  Nang  kaipouc  tuang  neihlamei  bamv  khou 
gut  tho." 

22  Talent  kanei  laameipu  tei  ni  guangna,  'Kaipouc,  nang  rui  akhou  talent  kanei 
tiilou  e,  ai  talent  kanei  guanh  tuangc  patna  phungc  guangmei  tuang  e,'  twna  sa 
the. 

23  Kaipouc  rui  kakhou  sa  the,  Taanc  chuy  the,  gaymei  khatni  lwmnuhmei 
bangc.  Katitna  nsinloumei  khou  lwmnuhmei  taanv  taanclou  the.  Nang  khou 
mpeyna  nsinlou  puni  the.  Nang  kaipouc  tuang  neihlamei  bamv  khou  gut  tho.' 

24  Talent  akhat  laameipu  tei  ni  guangna,  'Kaipouc,  nang  hei  thu  nang  rui 
lingclou  makmei  thai  reimei,  nang  rui  phunclou  makmei  lau  taymei,  meic  ta 
nzian  thay  makmei  mei  e  twmei  ai  thay  e. 


25  Kumna  ai  ping  thena,  nang  tuang  syan  tei  kandih  khou  chau  phuplou  tuang 
the.  Zauclo,  mi  hei  nang  tuang  tei  the.' 

26  Khoutei  kaipouc  tei  rui  kakhou  sa  the,  'Simei  khatni  aliauhmei  bangc,  ai  hei 
ai  rui  lingclou  makmei  thai  reimeipu  khatni  ai  rui  phunclou  makmei  lau 
taymeipu  e  twmei  nang  thay  la  bu  dyng  the. 

27  Kum  e  thei,  nang  rui  mi  syan  tei  syanthuay  khang  tiilou  e  thei,  ai  guang  dat 
khou  kathuay  kazauhna  laa  dat  ni  tuang  e.' 

28  Hei  zaeng  rui,  talent  akhat  tei  kakhou  rui  laa  lana  talent  ruh  naimeipu  khang 
tei  tii  tio. 

29  Kalam  thu,  naipui  mei  khang  tei  tiilou  nkuan  puni,  kumna  kakhang  mbu 
nlaina  nai  puni,  tiki  maekpui  mei  khou  tei  rui  kakhou  katitna  naimei  tei  sini  laa 
tat  kan  puni. 

30  Mi  gaeng  makmei  bangc  ti  hei  nymna  kapaengc  zinghmei  khou  phaic  pat  the. 
Khoutei  puihuayna  huh  nkay  ndyang  kariak  riak  bam  puni. 

Nkhamhmei  Latzan 

3 1  "Meic  Nac  Mpouh  tei  kauh  baanchara  guay  ta  nduanghna  kahym  daicna 
guang  pwkhou,  kamei  katuang  hymdaihmei  guangc  bamvpaeng  khou  dungc 
puni. 

32  Kumna  zaatc  guayna  ta  kahu  khou  khuam  guang  kaduai  puni.  Mi  khou  kiu 
lauziu  gaenghmeipu  rui  kalauziu  ta  ziuh  pang  khou  rui  gaengc  langc  patmei 
kumcna  kaniw  ta  tei  kakang  kanei  khang  khak  langc  pat  puni. 

33  Mi  khou  kiu  lauziu  ta  katuang  baanzat  thangc,  khatni  ziuh  ta  katuang 
baandaw  thangc  lou  puni. 

34  Mi  khou  kiu,  guangh  tei  rui  katuang  baanzat  thangc  bammei  nunc  khou  tei 
mi  kumcna  sa  puni,  'Guang  tho,  apu  rui  suaihiamloumeithiu,  mbaanv  damclou 
rap  khou  rui  nangniw  khang  chamdaanvloumei  guangcdic  tei  guang  laa  tho. 

35  Kalam  thu  ai  ndaapc  khou  nangniw  rui  ata  titulou  khwan  e,  ai  tari  khou 
nangniw  rui  ata  tizangvlou  khwan  e,  ai  gin  swna  guang  khou  nangniw  rui  ata 
laalou  khwan  e, 


36  ai  pumtang  bam  khou  nangniw  rui  pheybaan  tiilou  khwan  e,  ai  nnau  bam 
khou  nangniw  zauclou  khwan  e,  khatni  ai  kangkai  khou  bam  khou  nangniw 
adaeng  khou  guang  khwan  e.' 

37  "Khoutei,  ravchaptatmei  nunc  tei  rui  sa  puni,  'Kaipouc,  tabui  nungc  nang 
ndaapc  bammei  ta  howna  aniw  titulou  kanna  cho,  khatni  nang  tari  bammei  ta 
howna  tizangvlou  kanna  cho? 

38  Khatni  tabui  nungc  nang  gin  swna  guangmei  ta  howna  laalou  kanna  cho 
khatni  nang  pumtang  bamna  pheybaan  tiilou  kanna  cho? 

39  Hamh  e  thei,  tabui  nungc  nang  nnau  bammei  khatni  kangkai  khou  bammei  ta 
howna  zauclou  kanna  cho?' 

40  Tiki,  'Ai  rui  nangniw  khou  kaling  siakna  sa  tuang  e:  achana  pang  khou 
nthyam  liangmei  gaanv  khat  khou  nangniw  rui  swloumei  tei  akhou  swlou  tu  the,' 
twna  guangh  tei  rui  daw  puni. 

4 1  "Khoutei  katuang  baandaw  thangc  bammei  nunc  khou  tei  ni  mi  kumna  sa 
puni,  'Siangloumei  nunc,  akhou  rui  tat  pat  kan  o.  Ravsic  lev  katuang  baanchara 
nunc  khang  chamdaanvloumei  tingsaeng  mai  thangc  tat  kan  o. 

42  Kalam  thu  ai  ndaapc  bam  khou  nangniw  ata  titulou  mak  ge,  ai  tari  bam  khou 
nangniw  ata  tizangvlou  mak  ge, 

43  ai  gin  swna  guang  khou  nangniw  ata  laalou  mak  ge,  ai  pumtang  bam  khou 
akhang  phey  tiilou  mak  ge,  nnau  bam  khou  khatni  kangkai  khou  bam  khou  ata 
zauclou  mak  ge.' 

44  Khoutei  kaniw  rui  ni  mundawna  sa  puni,  'Kaipouc,  tabui  nungc  nang  ndaapc 
bammei  ta,  tari  bammei  ta,  gin  swna  guangmei  ta,  pumtang  bammei  ta,  nnau 
bammei  ta,  khatni  kangkai  khou  bammei  ta  aniw  howna  nang  tuang  siamruai 
swlou  mak  kanmei  tuang  naina  cho?' 

45  Khoutei  mundawna,  'Ai  rui  nangniw  khou  kaling  siakna  sa  tuang  e:  Mi 
nthyam  liangmei  nunc  pang  khou  gaanv  khat  khou  nangniw  rui  swlou  mak 
kanmei  tei  akhou  swlou  kan  makmei  luang  e,'  twna  sa  puni. 

46  Mi  nunc  hei  tingsaeng  dandi  khou  tat  puni,  liki  ravchaptatmei  nunc  tei 
ringcsuangmei  khou  tat  puni." 


Jisu  ta  Swluai  Nimei  Raeng  (Mark  14.1-2;  Luk  22.1-2;  John  11.45-53) 
Matthiu  26 

1  Jisu  mi  lat  guay  hei  sa  tang  key  lana  kamei  rui  kaziap  nunc  khou  sa  the, 

2  "Zaeng  neih  nei  tangv  Kaanpatpui  Ngai  guang  puni  the  twmei  nangniw  thay  e, 
kumna  Meic  Nac  Mpouh  ta  kros  khou  thaengcluai  khang  tii  pat  puni." 

3  Mi  tangv  amuh  daihmei  nunc  khatni  charuangc  gaanthaic  nunc  kazanc  Kaia- 
pha  kawmei  tingkuh  kai  khou  guang  kaduaina, 

4  Jisu  ta  nkamhna  nymna  swluai  khang  kaphianh  the. 

5  Tiki  nngay  lunge  khou  thu  hei  tei  sw  ti  thei  lat  geic  lat  lunge  pat  pungh  di  the 
twna  kakhanh  the. 

Jisu  khou  Thauh  Teyloumei  (Mark  14.3-9;  John  12.1-8) 

6  Jisu  Bethani  khou  mphaanhmei  gay  datmeipu  Simon  kai  khou, 

7  nap  tu  bam  khou  meic  pui  gaanv  khat  alabastar  haan  khou  loumei  kamanv 
kunghmei  mwndui  thauc  sin  guangna  kapy  khou  bunlou  the. 

8  Hei  tei  how  lana  ziap  nunc  tei  kaniw  lungh  puamcna, 

9  "Tabui  khang  mi  hei  swmaan  bam  tu  cho?  Mi  hei  kamanv  mpeyna  khang  zuanc 
lana  lungesimei  nunc  khang  tii  nuh  di  ki,"  twna  sa  the. 

10  Hei  tei  thay  lana  Jisu  rui  kaniw  khou  sa  the,  "Tabui  swna  nangniw  mi  pui  ti 
hei  sw  kaguakc  bam  tu  cho?  Kamei  rui  akhang  taanv  gaymei  akhat  taanclou  the. 

1 1  Lungesimei  nunc  thu  nangniw  lev  bam  nchamc  tanv  tan  bam  puni  de,  tiki  ai 
thu  nangniw  lev  bam  nchamc  tanv  tan  bam  ni  tu  hamh  e. 


12  Kamei  rui  apumc  khou  thauh  bunloumei  hei  ata  mbeihlou  ni  khou  swlou 
nimei  tuang  tei  kamei  rui  swlou  tuang  the. 


13  Ai  rui  nangniw  khou  kaling  siakna  sa  tuang  e:  Mi  gaychamv  hei  dine  likloumei 
kandih  kapwm  khou,  kamei  rui  taancloumei  hei  racna,  kata  ningtow  bam  puni." 

Jisu  ta  Tinym  Nimei  Raeng  (Mark  14.10-1 1;  Luk  22.3-6) 

14  Mi  tangv  ziap  ruhna  kanei  pang  khou  gaanv  khat,  kazanc  Juda  Iskariot 
kawmeipu  rui  amuh  daihmei  nunc  daeng  thangc  tatna. 

15  "Ai  rui  Jisu  ta  tinymlou  e  thei  nangniw  akhang  tabui  tii  diw  cho?"  twna  sa  the. 
Khoutei  kaniw  rui  kakhang  daandi  paek  tamruc  phuclou  the. 

16  Mi  tangv  tei  rui  kata  tinym  nuh  khang  kadouchamei  phu  thau  the. 


Jisu  Kaziap  nunc  lev  Kaanpatpui  Ngai  Taektw  Tumei  (Mark  14.12-21;  Luk 
22.7-13,  21-23;  John  13.21-30) 

1 7  Khay  lou  makmei  Ngai  tuang  reymei  nungc,  Jisu  daeng  khou  kaziap  nunc 
guangna,  "Kaanpatpui  taektw  nang  khang  tabui  khou  swloumei  ta  kahaw  cho?" 
twna  thanv  the. 

1 8  Jisu  rui  kaniw  ta  kaidai  khou  tei  ndiulouna,  mi  kumhmeipu  khou  tatna  mi 
hei  kumcna  sa  o  twna  sa  the,  "'Dinhpouc  rui  katuang  ganv  guang  the,  kumna 
nang  kai  khou  kaziap  nunc  lev  Kaanpatpui  taektw  tu  nchamclou  ni  twna  sa  e' 
twna  sa  tio." 

19  Jisu  rui  samei  kumcna  kaniw  taanc  the,  kumna  Kaanpatpui  taektw  tei 
chamdaanvlou  the. 

20  Kumna,  zingbangc  key  pwkhou  Jisu  kaziap  ruhna  kanei  tei  lev  tu  khang 
dungckey  the. 

2 1  Kaniw  tu  bam  khou  Jisu  rui  kaniw  khou  sa  the,  "Ai  nangniw  khou  kaling 
siakna  sa  tuang  e:  Nangniw  gaanv  khat  rui  ata  zuanctu  puni." 

22  Khoutei  kaniw  tei  lungh  kabiu  sih  the,  kumna  gaanv  khat  gaanv  khat  swna, 
"Ata  hamh  e  ni,  Poubauhmei?"  twna  thanv  thau  the. 


23  Khoutei  mundawna  Jisu  rui  sa  the,  "Ai  lev  kamkuak  akhat  na  khou  num 
nchamcmei  kamei  tei  rui  ata  zuanctu  puni. 

24  Meic  Nac  Mpouh  hei  thu  kakhang  hyloumei  thei  layna  tat  bam  tuang  de,  tiki 
Meic  Nac  Mpouh  ti  hei  zuanctupui  mei  tei  mu  kasan  si  e  dav!  Mi  pu  tei  mu 
puanclou  lame  mak  ge  thei  gay  ni  tuang  e!" 

25  Khoutei  kata  zuanctu  nimeipu  Juda  rui  mundawna,  "Ata  ny,  Rabbi?"  twna  sa 
the.  Khoutei,  "Nang  samei  tei  the,"  twna  Jisu  rui  kakhou  sa  the. 

Poubauhmei  Taektw  (Mark  14.22-26;  Luk  22.14-20;  1  Kon  11.23-25) 

26  Kaniw  tu  bam  khou  Jisu  rui  ntyan  dwm  akhat  laana  thuanckulou  the,  kumna 
hei  tei  by  bakna  kaziap  nunc  khou  tiina  sa  the,  "Nangniw  laana  tu  tho;  mi  hei 
apumc  the." 

27  Mi  tangv  buangh  akhat  laana  thuanckulou  the,  kumna  hei  tei  kaniw  khou 
tiina  sa  the,  "Nangniw  mathiucna  mi  hei  zangv  tho; 

28  kalam  thu  mi  hei  meic  guay  khuay  kuaklou  khang  keyloumei  azei  the.  Mi  hei 
latdyng  tuang  zei  the. 

29  Ai  rui  nangniw  khou  sa  tuang  e:  drakha  thai  dui  hei  ai  thu  zangv  dat  ni  tu 
hamh  the;  tiki  aPu  Guangcdic  khou  drakha  dui  kathanc  nangniw  lev  zangv 
nchamc  dat  puni." 

30  Mi  tangv  kaniw  lu  akhat  suanlou  lana  Laengkic  luangebut  thangc  tat  kan  the. 

Pitar  rui  Kamei  Jisu  Mei  hamh  e  Twna  Sa  nimei  ta  Dine  Kasuakcloumei 

(Mark  14.27-31;  Luk  22.31-34;  John  13.36-38) 

31  Khoutei  Jisu  rui  kaziap  nunc  khou  sa  the,  "Aseic  zingbangc  hei  nangniw  ata 
mpatlou  puni,  kalam  thu,  Ai  rui  lauziu  gaenghmeipu  ta  bailuai  puni,  kumna 
lauziu  pang  tei  pak  phak  puni,'  twna  hylou  e. 

32  Tiki  ata  tiringcthaulou  dat  pwkhou  ai  nangniw  suangc  Galili  thangc  tat  hu 
puni." 

33  Khoutei  Pitar  rui  mundawna,  "Meic  guayna  nang  ta  mpatlou  pwsini  ai  thu 
mpat  zat  ni  tu  hamh  e,"  twna  sa  the. 


34  Khoutei,  "Ai  rui  nang  khou  kaling  siakna  sa  tuang  e:  aseic  zingbangc  hei 
nruay  khuangh  mak  khou,  nang  amei  hamh  e  twna  nang  rui  sa  liang  kathumh 
puni,"  twna  Jisu  rui  kakhou  sa  the. 

35  Khoutei  Pitar  rui  Jisu  khou  sa  the,  "Ai  nang  lev  theic  nchamcloumei  nganvna 
ai  nang  mei  hamh  e  twmei  sa  zat  ni  tu  hamh  e."  Ziap  baihmei  guay  tei  rui  ni  hei 
tei  kumcna  sa  the. 

Jisu  Gethsemani  khou  Huayneymei  (Mark  14.32-42;  Luk  22.39-46) 

36  Mi  tangv  tei  Jisu  kaniw  ta  nduanghna  Gethsemani  kawmei  bamv  khou  guang 
the.  Mi  khou  tei  kamei  rui  kaniw  khou  sa  the,  "Mi  thangc  tei  ai  huayney  khang 
tat  ni  he,  nangniw  mi  khou  hei  dungc  bam  khwan  o." 

37  Kamei  Pitar  lev  Zebedi  nac  mpouh  nei  ta  nduangh  tat  the.  Lungh  ryanramei 
khatni  pingmei  kakhou  guang  the. 

38  Khoutei  kamei  rui  kaniw  khou  sa  the,  "Lungh  ryanramei  rui  ai  theic  ni  kumc 
the,  nangniw  mi  khou  hei  bamna  ata  rak  nduangh  bam  o." 

39  Kumna  kamei  hu  tat  kasuakc  khath  tw  gutna  nkhum  laamv  keyna 
huayneyna,  "Apu,  nuh  e  thei  mi  buangc  hei  akhou  tii  guanglou  rio;  tiki  ai  rui 
ningmei  hamh  e,  nang  ningmei  de"  twna  sa  the, 

40  Mi  tangv  Jisu  kaziap  nunc  daeng  khou  guang  dat  pwkhou,  kaniw  zip  bam 
khwan  the.  Khoutei  kamei  rui  Pitar  khou  sa  the,  "Nangniw  ganvdak  akhat  na  sini 
ai  lev  rak  nchamc  ngam  mak  khe  nah  cho? 

41  Nthiammei  khou  keylou  mak  khang  nangniw  ntak  nrakna  bam  o,  kumna 
huayney  o.  Bumaengh  rui  thu  kahaw  e,  tiki  pumh  thu  suan  the." 

42  Jisu  tat  pat  datna  huayneyna  sa  the,  "Apu,  mi  buangc  hei  ai  zangv  mak  nuh 
makpui  tuang  di  the  tw  e  thei,  nang  ningmei  sw  kan  di  tho." 

43  Kamei  pat  dat  pwkhou  kaniw  zip  bam  dat  muay  khwan  the.  Kaniw  zip  niimei 
rui  khaengv  ngam  mak  khe. 

44  Jisu  kaniw  ta  ganclouna  tat  pat  datna  mi  lat  kahak  tei  sa  luan  thumhmei 
swna  huayney  the. 


45  Mi  tangv  tei  kamei  kaziap  nunc  daeng  khou  guang  datna  sa  the,  "Nangniw 
zipna  nthaekc  bam  di  hai?  Zauclo,  Meic  Nac  Mpouh  la  paapcmei  nunc  baanc 
khou  tiilou  nipui  ganv  guang  tangc  the. 

46  Thau  tho,  tat  di  kho,  ata  zuanctu  nimeipu  guang  the." 
Jisu  ta  Nymmei  (Mark  14.43-50;  Luk  22.47-53;  John  18.3-12) 

47  Jisu  mi  lat  hei  sa  bammei  dyng  khou,  ziap  ruhna  kanei  pang  khou  ka- 
zauhmei  Juda  tei  amuh  daihmei  nunc  khatni  charuangc  gaanthaic  nunc  rui 
ndiuloumei  baengsaeng  khatni  thingdangv  sinmei  meic  kangdai  ta  nduanghna 
guang  the. 

48  Kaniw  rui  nym  nipuimei  kiu,  kamei  rui  kaput  nimeipu  tei  the  twna  kata 
zuanctu  nimeipu  tei  rui  kaniw  khou  tei  salou  the. 

49  Juda  tei  Jisu  daeng  khou  nzut  phut  guangna,  "Chuzaenghmei  nai  diu,  Rabbi," 
twna  sana  kaput  he. 

50  Khoutei  Jisu  rui  kakhou,  "Champanv,  nang  taanc  nimei  kiu  katumcna  taanc 
tho,"  twna  sa  the.  Khoutei  kaniw  guangna  Jisu  ta  nym  the. 

5 1  Khoutei  Jisu  lev  bammei  gaanv  khat  rui  katuang  baengsaeng  sat  patna 
tingkuh  bangcpu  ta  dow  tina  kanukuanc  akhat  siap  ganc  the. 

52  Khoutei  Jisu  rui  kakhou  sa  the,  "Nang  tuang  baengsaeng  tei  kabamv  khou  lou 
dat  kan  tho.  Baengsaeng  sinmei  nunc  tei  baengsaeng  hu  theic  puni. 

53  Ai  rui  nkhavlou  khang  aPu  khou  ney  ti  thei  kamei  rui  kauh  baanchara  tuang 
rihmei  kang  ruhna  kanei  suangc  sini  geicna  kadyng  khou  ndiu  guang  nuh  de 
twmei  nang  thay  mak  nah  cho? 

54  Kum  khwan  e  thei  akumhna  hyloumei  tei  guang  tangc  nina  cho?" 

55  Mi  dyng  khou  tei  Jisu  rui  meic  kangdai  khou  tei  sa  the,  "Kwamtupui  mei  ta 
nym  ni  kumcna  baengsaeng  khatni  thing  dangv  sinna  ata  nym  khang  guang  tu 
cho?  Tingmik  pum  ai  Ravkai  khou  nangniw  lev  dungcna  nchamlou  bam  tu  de; 
nangniw  ata  nym  mak  ge. 


56  Tiki  muhzwng  nunc  rui  hyloumei  tei  guang  tangh  khang  mi  guay  hei  pat 
tuang  de."  Khoutei  ziap  guayna  tei  kata  ganclouna  pak  kan  the. 

Jisu  ta  Pei  Mav  khou  Zay  Guangmei  (Mark  14.53-65;  Luk  22.54-55,  63-71;  John 
18.13-14,  19-24) 

57  Jisu  ta  nymmei  nunc  tei  rui  kata  Riakdanv  dinhpouc  nunc  khatni  gaanvthaih 
nunc  bam  kaduai  bammei  bamv  tingkuh  daeng  thangc  zay  tat  the. 

58  Pitar  tei  mpaan  hiauh  hiauna  kathei  layna  tingkuh  kai  tuang  kaimav  nganv 
lay  guang  the.  Kamei  kaimav  lunge  khou  gutna  akumh  sih  puni  cho  twmei  zauh 
khang  kamei  rigaanv  nunc  pang  khou  lay  dungc  kazauh  bam  khwan  e. 

59  Amuh  daihmei  nunc  khatni  pei  kapwm  tei  Jisu  ta  swluai  nuh  khang  karuc 
khou  saraamhmei  sakhi  phungc  guang  khang  phu  the. 

60  Khoutei  saraamhmei  sakhi  sw  khang  meic  mpeyna  guang  khwan  e,  tiki  kata 
swluai  biuhmei  khuay  dine  ngammei  kaniw  phu  tow  mak  khe.  Nkhamh  khou 
gaanv  nei  guangna 

6 1  '"Ai  Ravguangc  tuang  Ravkai  hei  ra  key  lana  zaeng  neih  thumh  khou  sw 
thaulou  dat  ngam  e,'  twna  mi  pu  hei  rui  sa  the,"  twna  sa  the. 

62  Khoutei  tingkuh  tei  ding  thauna,  "Mi  pu  nei  hei  rui  nang  rue  khou  sa  bammei 
khou  hei  nang  daw  pat  khang  maek  khah?"  twna  sa  the. 

63  Tiki  Jisu  lat  sa  mak  ge.  Khoutei  tingkuh  tei  rui  sa  the,  "Ringhmei  Racguangc 
zanc  khou  ai  rui  nang  ta  syangdyng  tiswpui  tuang  e:  Nang  hei  Ravguangc  Nac 
Mpouh  Khrista  kiu  cho?  Sa  o." 

64  Jisu  rui  kakhou  sa  the,  "Nang  samei  tei  the.  Tiki  ai  rui  nangniw  khou  sa 
tuang  e:  Ntaw  tangv  thu  Meic  Nac  Mpouh  hei  Ngamparimeipu  baanzat  thangc 
dungc  bammei  khatni  muangh  khou  tuangena  keymei  ta  nangniw  how  puni." 

65  Khoutei  tingkuh  tei  katuang  pheychuanh  siatna  sa  the,  "Kamei  Ravguangc  ta 
thouhsw  thouhsak  makpui  lat  sa  the.  Tabui  baihmei  sakhi  aniu  kage  nai  dat 
hena  cho?  Kamei  rui  Ravguangc  ta  thouhsw  makna  sa  kanmei  tei  ntaw  nangniw 
chu  kan  the! 

66  Nangniw  akumhna  kakhanh  tu  cho?"  Khoutei,  "Kamei  theic  biuc  the,"  twna 
kaniw  rui  daw  the. 


67  Khoutei  kaniw  rui  kazaw  khou  nteih  nsuklou  the  khatni  bai  the.  Gaanvsaekc 
rui  kata  kaphina, 

68  "Khrista,  nang  ta  kaphimei  hei  thow  cho,  dine  pat  ro,"  twna  sa  the. 

Pitar  rui  Kamei  Jisu  Mei  Hamh  e  Twna  Samei  (Mark  14.66-72;  Luk  22.56-  62; 
John  18.15-18,  25-27) 

69  Khoutei  Pitar  tei  kaimav  khou  dungc  bam  khwan  e.  Kumna  banghpui  gaanv 
khat  kadaeng  khou  guangna,  "Nang  ni  Galilimei  Jisu  thei  laymei  e."  twna  sa  the. 

70  Kamei  hei  tei  meic  guayna  hu  khou  nuh  makna  sa  the,  "Nang  sa  bammei  hei 
ai  thay  mak  ge." 

7 1  Kamei  kaimav  raengv  mun  khou  tat  pat  pwkhou,  banghpui  baihmei  gaanv 
khat  rui  how  lana,  kadaeng  khou  ding  bammei  nunc  khou,  "Mi  pu  hei 
Nazarethmei  Jisu  thei  laymei  de,"  twna  sa  the. 

72  Khoutei  ni  kamei  nuh  makna,  "Mi  pu  ta  kiuc  ai  thay  mak  ge,"  twna  syangdyng 
swna  sa  the. 

73  Kanakmei  tangv,  mi  khou  tei  ding  bammei  nunc  Pitar  daeng  khou  guangna, 
"Nang  ni  kaniw  pang  khou  kazauhmei  changh  de,  nang  lat  gwan  khou  rui  thay 
de,"  twna  sa  the. 

74  Khoutei,  "Ravguangc  rui  thay  kan  dio!  Ai  mi  pu  ti  hei  thay  mak  ge,"  twna  sa 
the.  Mi  dyng  khou  tei  nruay  khuangc  the. 

75  Khoutei,  "Nruay  khuangh  mak  khou,  nang  amei  hamh  e  twna  sa  Hang 
kathumh  puni,"  twna  Jisu  rui  kakhou  saloumei  tei  Pitar  mi  dyng  khou  tei 
ningtow  the.  Kamei  kapaengc  patna  kap  ranv  sihna  kap  the. 

Jisu  ta  Pilat  Daeng  Thangc  Zay  Tatmei  (Mark  15.1;  Luk  23.1-2;  John  18.28-32) 
Matthiu  27 


1  Lauthwan  khuanzingh  amuh  daihmei  guay  khatni  charuangc  gaanthaic  guay 
tei  akumhna  Jisu  ta  swluai  kho  cho  twmei  kaphianh  the. 


2  Kumna,  kata  karakcna  zay  patna  Rommei  tuang  guanghkhyn  Pilat  khou  tiilou 
the. 

Juda  Theihmei  (Latdiutatmei  1.18-19) 

3  Jisu  ta  nkhuaimei  tiswlou  kan  the  twmei  kata  zuanctumei  Juda  tei  thay  la 
khou,  kamei  lungh  laic  the,  kumna  daandi  paek  tamruc  tei  amuh  daihmei  nunc 
khatni  gaanvthaih  nunc  khou  tei  phungc  guang  datna, 

4  "Kakhuay  maekmeipu  ta  swluai  khang  zuanc  tumei  hei  ai  nkhuai  the,"  twna  sa 
the.  "Hei  tei  aniw  thouc  hamh  the,  nang  nyng  di  the,"  twna  kaniw  rui  sa  the. 

5  Syan  tei  ravkai  khou  tei  phaiclou  ducna  tat  pat  lana,  karana  riang  thaengcluai 
kan  the. 

6  Amuh  daihmei  nunc  tei  rui  syan  tei  laa  thau  lana,  "Mi  hei  ravkai  syan  bamv 
khou  lou  khang  kariak  rui  nuh  mak  khe,  mi  hei  zei  manv  di  the,"  twna  sa  the. 

7  Kumna  kaniw  kaphianh  lana  Zentelmei  nunc  ta  phuploupui  bamv  khang  lai 
kasiamhmei  ramv  puk  akhat  mi  syan  tei  rui  liu  the. 

8  Mi  kum  tina  mi  ramvpuk  ti  hei  ntaw  ni  "Zei  Ramvpuk"  twna  kaw  bam  e. 

9  Muhzwng  Jeremia  rui  saloumei  tei  mi  hei  kumcna  guang  tangc  kan  the.  Mi  kiu 
thu:  "Kaniw  rui  dandi  paek  tamruc  tei  laa  the,  hei  tei  Isaraelmei  nunc  rui 
kakhang  tii  khang  nuhmei  syan  e. 

1 0  Poubauhmei  rui  akhou  tiimei  latdanv  kumcna  kaniw  rui  mi  syan  tei  rui  lai 
kasiamhmei  ramvpuk  liu  the." 

Pilat  rui  Jisu  khou  Lat  Thanvmei  (Mark  15.2-5;  Luk  23.3-5;  John  18.33-38) 

1 1  Jisu  Rommei  tuang  guanghkhyn  hu  khou  guang  ding  the.  Khoutei,  "Nang 
Jihudimei  guangc  kiu  cho?"  twna  guanghkhyn  tei  rui  thanv  the.  Khoutei,  "Kiuc 
tina  nang  sa  tuang  the,"  twna  Jisu  rui  daw  the. 

12  Amuhdaihmei  nunc  khatni  gaanvthaih  nunc  rui  karuc  khou  khuay 
nkhamlouna  sa  bammei  khou  kamei  lat  khat  sini  sa  daw  mak  ge. 


13  Khoutei  Pilat  rui,  "Kaniw  rui  nang  khuay  heizu  sa  bammei  guay  hei  nang  chu 
mak  nah  cho?"  twna  sa  the. 

14  Tiki  Jisu  kakhou  latkaeng  akhat  na  sini  mundawlou  mak  ge.  Khoutei 
akumhmei  tuang  cho  twna  guanghkhyn  tei  ning  the. 

Jisu  ta  Swluai  khang  Latdanv  Patmei  (Mark  15.6-15;  Luk  23.13-25;  John  18.39- 
19.16) 

1 5  Kaanpatpui  Ngai  pum  guanghkhyn  rui  kang  bammei,  meic  nunc  rui  kahaw- 
mei  gaanv  khat  ta  mpat  patmei  hei  kariak  sw  bam  khwan  e. 

16  Mi  ganv  khou  tei  kazanc  tatmei  kang  bammei  Barabbas  kawmeipu  nai  khwan 
e. 

1 7  Meic  kangdai  tei  guang  kaduaipui  ganv  khou  Pilat  rui  kaniw  khou,  "Barabbas 
lev  Khrista  kawmei  Jisu  kak  khou  hei  thow  ta  nangniw  khang  mpatloumei  ta 
nangniw  kahaw  cho?"  twna  thanv  the. 

18  Kaniw  rui  Jisu  ti  hei  howtina  tii  ku  tuang  e  twmei  kamei  thay  e. 

19  Pilat  tei  latzan  bamv  khou  dungc  bam  khou  kanow  rui,  "Mi  kakhuay 
maekmeipu  rue  khou  tei  nang  ramh  sw  la  rio,  kalam  thu  aseic  hei  amang  thangc 
kalam  khou  rui  ai  mpeyna  ryanra  the,"  twna  sa  guang  the. 

20  Tiki  Barabbas  ta  mpatlouna  Jisu  ta  swluai  khang  sa  o  twna  amuh  daihmei 
nunc  khatni  gaanvthaih  nunc  rui  meic  kangdai  ta  tei  katiu  the. 

21  "Mi  nei  khou  hei  thow  ta  mpatlou  o  cho?"  twna  guanghkhyn  tei  rui  sa  dat  re. 
Khoutei  kaniw  rui  "Barabbas  ta"  twna  sa  the. 

22  "Kum  e  thei  Khrista  kawmei  Jisu  ti  hei  ai  tabui  sw  o  twna  cho?"  twna  Pilat  rui 
sa  the.  "Kata  kros  khou  swluai  o"  twna  kaniw  guayna  rui  sa  the. 

23  Tiki  Pilat  rui,  "Tabui  tuang  simei  taanv  kamei  taancna  cho?"  twna  sa  the.  Tiki 
kaniw  kauc  ranv  hay  hayna,  "Kata  kros  khou  swluai  o,"  twna  kauc  the. 

24  Kamei  rui  sw  bammei  guay  hei  ramhkhat  sini  gaeng  mak  khe,  abay  adapmei 
pat  puni  kumc  di  the  twmei  how  lana,  "Mi  pu  ta  swluaimei  hei  ai  rui  hamh  e! 


Nangniw  man  de!"  twna  Pilat  rui  sana  dui  laana  meic  kangdai  hu  khou  tei 
kabaanc  khiu  the. 

25  Meic  nunc  tei  rui  mundawna  sa  the,  "Kazei  tei  aniw  khou  keylou  kan  diu, 
aniw  nac  nunc  khou  ni  keylou  kan  diu." 

26  Khoutei  kamei  rui  Barabbas  ta  mpat  pat  the,  kumna  Jisu  ta  tikathamv  tang 
lana  kros  khou  swluai  khang  tii  pat  the. 

Rihmei  nunc  rui  Jisu  ta  Sinnuimei  (Mark  15.16-20.  John  19.2-3) 

27  Mi  tangv  guanghkhyn  tuang  ricmei  nunc  tei  rui  Jisu  ta  guangh  kai  lunge 
thangc  zay  gutna  rihmei  kang  kapwm  tei  rui  kadaeng  ding  huamc  the. 

28  Katuang  phey  kathangv  ganc  lana  haengc  ringhmei  pheychuanh  nulou  the. 

29  Sauh  luai  pykhim  kasiamhna  kapy  khou  runlou  the.  Kumna  katuang  nzat 
baanc  khou  ntou  builwang  tisinlouna  kahu  khou  khuksun  keyna,  "Kalum  e, 
Jihudimei  guangc,"  twna  sana  sinnui  the. 

30  Kumna  kakhou  nteih  nsuklou  the,  khatni  ntou  builwang  tei  laana  kapy  khou 
bai  the. 

3 1  Kaniw  rui  kata  sinnui  tang  lana,  pheychuanh  tei  kathangv  gancna  katuang 
phey  tipiulou  dat  the.  Kumna  kros  khou  thaengcluai  khang  kata  zay  tat  kan  the. 

Jisu  ta  Kros  khou  Thaengcluaimei  (Mark  15.21-32;  Luk  23.26-43;  John  19.17- 
27) 

32  Kaniw  tat  pat  khou  Kurenimei  kazanc  Simon  kawmeipu  ta  ariw  lana,  rihmei 
nunc  rui  kata  nymna  Jisu  tuang  kros  tipuanc  the. 

33  Kaniw  Golgotha  (py  rou  bamv  twna  e)  kawmei  bamv  khou  guang  tangh  khou, 

34  kaniw  rui  kakhang  nkhucmei  loumei  zouc  tii  the.  Kamei  hei  tei  mbap  lana 
zangv  mak  ge. 

35  Kaniw  rui  kata  kros  khou  thaengclou  lana,  san  zaucna  kaniw  katuang  phey 
nzanh  the. 


36  Khoutei  kaniw  dungcna  kata  nkhwan  bam  the. 

37  "Mi  hei  Jihudimei  Guangc  Jisu  e"  twna  kata  thaengcluaipui  khuay  tei  hyna 
kapy  rue  khou  daanclou  the. 

38  Khoutei  kwamtumei  gaanv  nei  ta  Jisu  tuang  baanzat  baandaw  khou 
thaengclou  the. 

39  Mi  khou  tei  tat  kalw  bammei  nunc  rui  kata  sinnuina  kaniw  py  kazinhna  sa 
the, 

40  "Ravkai  ra  key  lana  zaeng  neih  thumh  khou  sw  thau  dat  nimeipu,  nang  rana 
nang  ta  kan  dame  bu  cho!  Nang  Ravguangc  Nac  Mpouh  e  thei  kros  khou  rui  key 
o."  twna  sinnui  the. 

4 1  Mi  kumc  muayna  amuh  daihmei  nunc,  Riakdanv  dinhpouc  nunc  khatni 
gaanvthaih  nunc  rui  ni  kata  sinnuina, 

42  "Kamei  meic  baihmei  ta  thu  kanlou  laki,  karana  thu  kata  kan  ngam  mak  khe. 
Kamei  Isaraelmei  guangc  e!  Ntaw  kamei  kros  khou  rui  key  e  thei  aniw  kakhou 
lwm  puni. 

43  Kamei  Ravguangc  khou  lwm  e  kumna  kamei  Ravguangc  Nac  mpouh  e  twna  sa 
e.  Ravguangc  rui  kata  kanlou  nii  e  thei  ntaw  kanlou  kan  di  tho!". 

44  Kamei  lev  thaengc  nchamclou  bammei  kwamtumei  nei  tei  rui  ni  hei  tei 
kumcna  sinnui  muay  the. 

Jisu  Theihmei  (Mark  15.33-41;  Luk  23.44-49;  John  19.28-30) 

45  Kalaanv  ganvdak  charuk  khou  rui  tingzyn  ganvdak  chakiu  nganv  kandih 
kapwm  zingc  khwan  e. 

46  Ganvdak  chakiu  dou  keymei  ganv  khou  Jisu  rui  kauc  ranvna,  "Eloi,  Eloi, 
Lema  Sabakh  Thani"  twna  kauc  pat  khwan  e.  Mi  kabac  kiu  thu,  "ARacguangc, 
ARacguangc,  tabui  swna  nang  ata  mpatlou  tu  cho,"  twna  e. 

47  Mi  khou  tei  ding  bammei  meic  gaanvsaekc  rui  chu  lana,  "Mi  pu  hei  Elija  ta 
kaw  bam  e,"  twna  sa  the. 


48  Gaanv  khat  rui  kaluak  kalat  langhpanv  kumhmei  khat  laa  guangna  hei  tei 
zoukhiangc  khou  ntin  the,  kumna  ntou  zwan  khou  louna  kakhang  tii  the. 

49  Khoutei,  "Nkhwan  o,  Elija  rui  kata  guang  kanlou  puni  ny  zauc  kho,"  twna 
baihmei  guay  tei  rui  sa  the.  (Gaanv  khat  rui  buy  laana  kanaek  khou  biw  the, 
khoutei  dui  lev  zei  pat  the.) 

50  Khoutei  Jisu  khwan  ranvna  kauc  patlou  dat  lana  kabumaengc  mpatlou  kan 
the. 

51  Zauclo,  Ravkai  tuang  khamthingh  phey  tei  karuc  thangc  rui  kabangc  nganvna 
kanei  khang  siat  kaek  the,  kandih  kanuk  the,  khatni  taudaic  guay  bak  the; 

52  tarou  guay  laanclou  the  khatni  nthanmei  zip  kanmei  nunc  mpeyna  ringcthau 
dat  the. 

53  Tarou  khou  rui  patna,  Jisu  ringcthau  datmei  tangv  kaniw  Nthanmei  Kaidai 
khou  gut  the  kumna  meic  mpeyna  khou  lyanlou  the. 

54  Rihpy  khatni  Jisu  ta  nkhwanna  zauc  bammei  rihmei  nunc  tei  baengla  khatni 
pat  bammei  guay  tei  how  la  khou  ping  kasic  the,  kumna,  "Kamei  hei  Ravguangc 
Nac  Mpouh  changh  lana  di  the!"  twna  sa  the. 

55  Khoutei  Galili  thangc  rui  Jisu  siamruai  swna  kathei  lay  keymei  ntumei 
mpeyna  duh  thangc  rui  phaengc  bam  khwan  e. 

56  Mi  nunc  pang  khou  kiu  Magadaleni  Meri,  Jakob  lev  Josep  pui  Meri,  khatni 
Jebedi  now  kazauh  e. 

Jisu  ta  Mbeihloumei  (Mark  15.42-47;  Luk  23.50-56;  John  19.38-42) 

57  Tingzyn  key  pwkhou  Arimathia  kaidai  thangc  rui,  kazanc  Josep  twna  kawmei 
lungcgaymeipu  gaanv  khat  guang  khwan  e.  Kamei  hei  ni  Jisu  ziap  akhat  khwan 
e. 

58  Mi  pu  hei  Pilat  daeng  khou  guangna  Jisu  pumc  tei  ney  the.  Khoutei  tii  khang 
Pilat  rui  latdanv  pat  the. 

59  Josep  rui  kapumc  tei  laana  pheynuaih  mphwanmei  kathanc  rui  kazihlouna, 


60  ntauh  khou  langcloumei  Josep  katuang  tarou  thanh  khou  lou  the,  kumna 
ntauh  daihmei  rui  tarou  kaimun  tei  luangc  thinglouna  tat  kan  the. 

6 1  Magadaleni  Meri  lev  baihmei  Meri  tei  mi  tarou  ta  tei  zauc  laanna  mi  khou  tei 
dungc  bam  khwan  e. 

Tarou  Gaekmei 

62  Nthuanh  thauna,  mi  kiu  Sabbathneic  amuh  daihmei  nunc  lev  Pharisimei 
nunc  Pilat  daeng  khou  guang  kariuna, 

63  "Kaipouc,  'zaeng  neih  thumh  tangv  ata  tiringcthaulou  dat  puni,'  twna  mi 
saraamhmeipu  hei  mi  kamei  ringc  bam  khou  saloumei  tei  aniw  ningtow  e. 

64  Hei  zaeng  rui,  zaeng  neih  thumh  tangh  mak  saanv  tarou  tei  gaek  khang 
latdanv  patlou  o;  kum  mak  ge  thei  kaziap  nunc  rui  kapumc  tei  houc  tat  lana  kata 
tiringcthaulou  kan  the  twna  guat  reymei  khang  tei  suangc  nkhamhmei  rui  guat 
kasic  ranv  pung  the,"  twna  sa  the. 

65  Khoutei,  "Rigaanvmei  laa  tho,  nangniw  thaymei  kumcna  gaek  chuyna  gaek 
tho,"  twna  Pilat  rui  kaniw  khou  sa  the. 

66  Kaniw  tatna  roukham  tauc  khou  tei  laanc  pat  nuh  mak  khang  madanclou  the, 
kumna  rigaanvmei  nunc  lou  the. 

Jisu  Ringcthau  Datmei 

Matthiu  28 

1  Sabbathneic  tangv,  neidak  tuang  reymei  nungc  khwanpaengc  pat  pwkhou 
Magadaleni  Meri  lev  baihmei  Meri  tarou  zauh  khang  tat  the. 

2  Khoutei  baengla  daih  zay  the,  kalam  thu  Poubauhmei  tuang  baanchara 
tingkauh  thangc  rui  keyna  ntauh  tei  luangc  patlouna,  mi  rue  khou  tei  dungc  the. 

3  Kazaw  tingpalikmei  riw  kumc  e  khatni  kapheybaan  gunh  kumc  mphwan  e. 

4  Rigaanvmei  nunc  tei  kata  pingna  kadunh  the  khatni  theic  key  the. 


5  Khoutei  baanchara  tei  rui  mi  pui  nei  khou  tei  sa  the,  "Ping  riu,  kros  khou 
thaengc  luai  kanmei  Jisu  ta  tei  nangney  phu  bam  tuang  e  twmei  ai  thay  e. 

6  Kamei  mi  khou  hei  bam  mak  khe,  kamei  rui  saloumei  kumcna  kamei  ringcthau 
kan  the.  Kata  nziloupui  bamv  hei  guang  zauc  o. 

7  Nangniw  katumcna  tat  lana,  'Kata  tiringcthau  kan  the,  kamei  Galili  thangc 
nangniw  suangc  tat  hu  kan  puni  the.  Mi  khou  tei  nangniw  kata  how  puni  the,' 
twna  kaziap  nunc  khou  tei  salou  ti  tho.  Mi  hei  ai  rui  nangney  khou  kadyloumei 
tuang  the." 

8  Pingmei  khatni  neihlamei  rui  padikna,  kaziap  nunc  khou  dinclou  khang  kaney 
katumcna  tarou  bamv  khou  tei  rui  pak  tat  kan  the. 

9  Zauclo,  Jisu  kaney  ta  ariwna,  "Nangney  khou  chuzaenghmei  nai  diu,"  twna  sa 
the.  Khoutei  kaney  kadaeng  khou  guangna  kaphay  sinna  kalum  the. 

10  Khoutei  Jisu  rui  kaney  khou  sa  the,  "Ping  riu;  nangney  tatna  achana  nunc  ta 
tei  Galili  thangc  guang  tho  twna  salou  o.  Mi  khou  tei  kaniw  ata  ariw  puni  the." 

Rigaanv  nunc  rui  Pouloumei 

1 1  Mi  pui  nei  tei  kaney  tat  nipui  chaeng  tat  kan  khou,  rigaanvmei  nunc 
gaanvsaekc  kaidai  khou  gutna  pat  kanmei  guayna  tei  amuh  daihmei  nunc  khou 
salou  the. 

12  Amuh  daihmei  nunc  tei  gaanvthaih  nunc  lev  kaphianh  lana  syan  rihmei  nunc 
khou  tei  tiina, 

13  "'Aniw  zip  kan  khou  zingbangc  kaziap  nunc  guangna  kata  houc  tat  kan  the,' 
twna  meic  nunc  khou  sa  o. 

14  Mi  hei  guanghkhyn  rui  chu  pwsini,  nangniw  ping  khang  maek  ge,  aniw  rui 
kata  thu  sa  thimlou  kan  ni  de,"  twna  sa  the. 

1 5  Rigaanvmei  nunc  tei  syan  tei  laa  lana  kaniw  ta  sa  o  twmei  tei  kumcna  kaniw 
sa  the,  kumna  mi  pary  hei  Jihudimei  pang  khou  ntaw  nganvna  mi  hei  kumcna 
rac  bam  e. 


Jisu  Kaziap  nunc  ta  Ariwmei  (Mark  16.14-18;  Luk  24.36-49;  John  20.19-23;  Lad 
1.6-8) 

1 6  Ziap  ruhna  khat  tei  Jisu  rui  kaniw  ta  guang  o  twna  saloumei  bamv  Galili 
khou  naimei  chyngbut  thangc  tei  tat  the. 

17  Kata  how  pwkhou  kaniw  kata  kalum  the;  tiki  gaanvsaekc  rui  thu  lwmsi  the. 

18  Khoutei  Jisu  guangna  kaniw  khou  sa  the,  "Tingpuk  khatni  kandih  kapwm  rue 
khou  ngamv  akhou  tiilou  the. 

19  Hei  zaeng  rui,  nangniw  tatna  zaatc  kapwmna  ta  aziap  kasiamh  o:  kaniw  ta  Pu, 
Nah  Mpouh,  khatni  Bumaengh  Nthanmei  zanc  khou  duiluplou  o; 

20  ai  rui  nangniw  khou  tiilou  kanmei  latdanv  guay  tei  piu  khang  kaniw  khou 
nchamlou  o.  Kumna  zauclo,  kandih  zuk  luaimei  nganv  ai  nangniw  ta  kaganv 
kathuic  bam  nduangh  bam  puni." 


